***Монгол Улсын Их Хурлын 2022 оны намрын ээлжит чуулганы***

***Эдийн засгийн байнгын хорооны 12 дугаар сарын 28-ны өдөр***

***/Лхагва гараг/-ийн хуралдааны товьёг***

|  |  |  |
| --- | --- | --- |
| **1№** | **Баримтын агуулга** | **Хуудас** |
| **1** | **Хуралдааны товч тэмдэглэл:**  |  1-27 |
| **2** | **Хуралдааны дэлгэрэнгүй тэмдэглэл:** |  28-82 |
| **6** | 1.***“Ажлын хэсэг байгуулах тухай” Байнгын хорооны тогтоолын төсөл*** |  29-30 |
|  | 2.***Хөрөнгө оруулалтын банкны тухай хуулийн төсөл болон хамт өргөн мэдүүлсэн бусад хуулийн төслүүд*** */Улсын Их Хурлын гишүүн Б.Жавхлан нарын 18 гишүүн 2016.12.28-ны өдөр өргөн мэдүүлсэн,* ***анхны хэлэлцүүлэг****/* |  30-48 |
|  | *3.Стандартчилал, техникийн зохицуулалт тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай, Хэмжил зүйн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль, Улсын Их Хурлын тогтоолын төслүүд /Засгийн газар 2022.11.20-ны өдөр өргөн мэдүүлсэн, эцсийн хэлэлцүүлэг/* |  48-53 |
|  | 4.*Зөвшөөрлийн тухай хууль /шинэчилсэн найруулга/-ийг дагаж мөрдөх журмын тухай хуулийн төсөл* ***/анхны хэлэлцүүлэг/*** |  53-54 |
|  | 5.***Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан мэдээлэлтэй танилцах, ерөнхий хяналтын сонсголын тайланг сонсох*** |  54-65 |
|  | 6. ***“Аж ахуйн үйл ажиллагаанд оролцох төрийн оролцоог хязгаарлах тухай” Улсын Их Хурлын тогтоолын төсөл*** */Улсын Их хурлын гишүүн О.Цогтгэрэлээс 2022.12.23-ны өдөр өргөн мэдүүлсэн,* ***хэлэлцэх эсэх****/* |  65-67 |
|  | 7.***“Хууль баталсантай холбогдуулан авах арга хэмжээний тухай”*** *Улсын Их Хурлын тогтоолын төсөл* ***/анхны хэлэлцүүлэг/*** |  67-82 |

***Монгол Улсын Их Хурлын 2022 оны намрын ээлжит чуулганы***

***Эдийн засгийн байнгын хорооны 12 дугаар сарын 28-ны өдөр***

***/Лхагва гараг/-ийн хуралдааны товч тэмдэглэл***

Эдийн засгийн байнгын хорооны дарга Ц.Цэрэнпунцаг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 11 цаг 27 минутад Төрийн ордны “Их эзэн Чингис хаан” танхимд эхлэв.*

*Томилолттой: Н.Ганибал, Т.Доржханд, Б.Энхбаяр;*

*Чөлөөтэй: Б.Жавхлан;*

*Эмнэлгийн чөлөөтэй: М.Оюунчимэг, Ч.Ундрам.*

Улсын Их Хурлын гишүүн Ц.Даваасүрэн хэлэлцэх асуудлын 3 дугаарт орсон “Хууль баталсантай холбогдуулан авах арга хэмжээний тухай” Улсын Их Хурлын тогтоолын төслийн анхны хэлэлцүүлгийг хойшлуулъя гэсэн горимын санал гаргав.

**Ц.Цэрэнпунцаг:** Улсын Их Хурлын гишүүн Ц.Даваасүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 1

Татгалзсан: 10

Бүгд: 11

* 1. хувийн саналаар горимын санал дэмжигдсэнгүй.

 ***Нэг.“Ажлын хэсэг байгуулах тухай” Байнгын хорооны тогтоолын төсөл /****Аялал жуулчлалын тухай болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Тогтоолын төслийг Байнгын хорооны дарга Ц.Цэрэнпунцаг танилцуулав.

Байнгын хорооны тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

 **Ц.Цэрэнпунцаг:** “Ажлын хэсэг байгуулах тухай” Байнгын хорооны тогтоолын төслийг батлах санал хураалт явуулъя.

 Зөвшөөрсөн: 8

 Татгалзсан: 3

 Бүгд: 11

 72.7 хувийн саналаар Байнгын хорооны тогтоол батлагдлаа.

 *Уг асуудлыг 11 цаг 39 минутад хэлэлцэж дуусав.*

***Хоёр.Хөрөнгө оруулалтын банкны тухай хуулийн төсөл болон хамт өргөн мэдүүлсэн бусад хуулийн төслүүд*** */Улсын Их Хурлын гишүүн Б.Жавхлан нарын 18 гишүүн 2016.12.28-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Монголбанкны дэд ерөнхийлөгч Г.Энхтайван, Монголбанкны Хууль, эрх зүйн газрын захирал Д.Аюуш, мөн газрын Эрх зүйн бодлогын хэлтсийн захирал Б.Эрдэнэхуяг, Санхүүгийн зохицуулах хорооны үнэт цаасны газрын дарга Б.Дөлгөөн, мөн хорооны Хууль, эрх зүйн хэлтсийн дарга Ж.Мөнх-Оргил, Үнэт цаасны газрын ахлах референт Б.Энхбаатар, Монголын банкны холбооны гүйцэтгэх захирал Л.Амар нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн санал, дүгнэлтийг Байнгын хорооны дарга Ц.Цэрэнпунцаг танилцуулав.

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *Хөрөнгө оруулалтын банкны тухай хуулийн төслийг зүйл бүрээр хэлэлцэв.*

*Ажлын хэсгээс гаргасан зарчмын зөрүүтэй саналын томьёоллоор санал хураалт явуулав.*

**Ц.Цэрэнпунцаг:** 1.Улсын Их Хурлын гишүүн Ц.Цэрэнпунцаг, Г.Амартүвшин, Д.Бат-Эрдэнэ, С.Чинзориг, О.Цогтгэрэл /цаашид “ажлын хэсэг” гэх/-ын гаргасан, Төслийн гарчиг, төслийн Хоёр, Гуравдугаар бүлгийн гарчгийн “оруулалтын” гэсний дараа “төрөлжсөн” гэж тус тус нэмж, Хоёрдугаар бүлгийн гарчгаас “эрхлэх” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 6

Бүгд: 11

45.5 хувийн саналаар дэмжигдсэнгүй.

Улсын Их Хурлын гишүүн Д.Батлутын “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Улсын Их Хурлын гишүүн Д.Батлутын гаргасан горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар горимын санал дэмжигдлээ.

**Ц.Цэрэнпунцаг:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 5

Татгалзсан: 6

Бүгд: 11

45.5 хувийн саналаар дэмжигдсэнгүй.

Улсын Их Хурлын гишүүн О.Цогтгэрэлийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Улсын Их Хурлын гишүүн О.Цогтгэрэлийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар горимын санал дэмжигдлээ.

**Ц.Цэрэнпунцаг:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

2.Ажлын хэсгийн гаргасан, Төслийн 1 дүгээр зүйлийн 1.1 дэх хэсгийг доор дурдсанаар өөрчлөн найруулах:

“1.1.Энэ хуулийн зорилт нь хөрөнгө оруулалтын төрөлжсөн банк байгуулах, зөвшөөрөл олгох, хүчингүй болгох, хөрөнгө оруулалтын төрөлжсөн банкны эрхлэх үйл ажиллагааны хүрээ, удирдлага, зохион байгуулалттай холбоотой харилцааг зохицуулахад оршино.” гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

Улсын Их Хурлын гишүүн Ч.Хүрэлбаатарын “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 81.8 хувийн саналаар дэмжигдлээ.

3.Ажлын хэсгийн гаргасан, Төслийн 2 дугаар зүйлийн 2.1 дэх хэсгийг доор дурдсанаар өөрчлөн найруулах:

“2.1.Хөрөнгө оруулалтын төрөлжсөн банкны тухай хууль тогтоомж нь Монгол Улсын Үндсэн хууль, Банкны тухай хууль, Үнэт цаасны зах зээлийн тухай хууль, Хөрөнгө оруулалтын тухай хууль, Мөнгө угаах болон терроризмыг санхүүжүүлэхтэй тэмцэх тухай хууль, энэ хууль болон эдгээр хуультай нийцүүлэн гаргасан хууль тогтоомжийн бусад актаас бүрдэнэ.” гэсэн саналыг дэмжье гэсэн санал хураалт явуулъя.

Улсын Их Хурлын гишүүн Б.Пүрэвдоржийн тавьсан асуултад Монголбанкны дэд ерөнхийлөгч Г.Энхтайван хариулж, тайлбар хийв.

Зөвшөөрсөн: 8

Татгалзсан: 2

Бүгд: 10

80.0 хувийн саналаар дэмжигдлээ.

4.Ажлын хэсгийн гаргасан, Төслийн 3 дугаар зүйлийг доор дурдсанаар бүхэлд нь өөрчлөн найруулах:

“**3 дугаар зүйл.Хуулийн үйлчлэх хүрээ**

3.1.Хөрөнгө оруулалтын төрөлжсөн банкны үйл ажиллагаанд энэ хууль үйлчилнэ.

3.2.Банкны тухай хуульд заасны дагуу банк байгуулах тусгай зөвшөөрөл авсан банкны үйл ажиллагааг энэ хуулиар зохицуулахгүй.

3.3.Энэ хуульд тусгайлан зааснаас бусад хөрөнгө оруулалтын төрөлжсөн банкны үйл ажиллагаатай холбогдох харилцааг Банкны тухай хууль, Үнэт цаасны зах зээлийн тухай хууль болон холбогдох бусад хууль тогтоомжоор зохицуулна.

3.4.Монгол Улсын Хөгжлийн банктай холбогдох харилцааг энэ хуулиар зохицуулахгүй.” гэсэн саналыг дэмжье гэсэн санал хураалт явуулъя.

Улсын Их Хурлын гишүүн Б.Пүрэвдорж үг хэлэв.

Зөвшөөрсөн: 7

Татгалзсан: 3

Бүгд: 10

70.0 хувийн саналаар дэмжигдлээ.

5.Ажлын хэсгийн гаргасан, Төслийн 4 дүгээр зүйлийг доор дурдсанаар бүхэлд нь өөрчлөн найруулах:

“**4 дүгээр зүйл.Хуулийн нэр томьёоны тодорхойлолт**

4.1.Энэ хуульд хэрэглэсэн дараах нэр томьёог доор дурдсан утгаар ойлгоно:

4.1.1.“хөрөнгө оруулалтын төрөлжсөн банк” гэж төслийг дунд, урт хугацааны тогтвортой хөрөнгийн эх үүсвэрээр санхүүжүүлэх, энэ хуулийн 6.1-д заасан үйл ажиллагаа эрхэлдэг ашгийн төлөө хуулийн этгээдийг;

4.1.2.“төсөл” гэж санхүүгийн хөрөнгийн дунд, урт хугацаатай эх үүсвэр шаардлагатай, уг эх үүсвэрийг орлогоороо нөхөх боломжтой эдийн засгийн үйл ажиллагааг;

 4.1.3.“харилцагч” гэж хөрөнгө оруулалтын төрөлжсөн банкнаас санхүүжүүлж байгаа төсөл санаачлагч, хэрэгжүүлэгч хуулийн этгээд болон Монголбанкнаас төслийн оролцогч гэж үзсэн бусад хуулийн этгээдийг.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

Улсын Их Хурлын гишүүн Ч.Хүрэлбаатарын “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 70.0 хувийн саналаар дэмжигдлээ.

6.Ажлын хэсгийн гаргасан, Төслийн 5 дугаар зүйлийг доор дурдсанаар бүхэлд нь өөрчлөн найруулах:

“**5 дугаар зүйл.Хөрөнгө оруулалтын төрөлжсөн банкны хэлбэр, хувь нийлүүлсэн хөрөнгө**

5.1.Хөрөнгө оруулалтын төрөлжсөн банк нь хаалттай хувьцаат компани эсхүл хязгаарлагдмал хариуцлагатай компанийн хэлбэртэй байна.

5.2.Хөрөнгө оруулалтын төрөлжсөн банкны хувь нийлүүлсэн хөрөнгийн доод хэмжээг үндэсний эдийн засгийн аюулгүй байдал, эдийн засгийн байдал, гадаадын хөрөнгө оруулалтын түвшин, улсын төлбөрийн тэнцлийн үзүүлэлт, төгрөгийн ханшийн өөрчлөлт, банкны төлбөрийн чадвар, хөрөнгө оруулалтын банкны эрхлэх үйл ажиллагааны онцлог, банкны салбар дахь төслийн санхүүжилтийн хэмжээ, шаардлагатай бусад хүчин зүйлсийг харгалзан Монголбанк тогтооно.” гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

7.Ажлын хэсгийн гаргасан, Төслийн 6 дугаар зүйлийг доор дурдсанаар бүхэлд нь өөрчлөн найруулах:

“**6 дугаар зүйл.Хөрөнгө оруулалтын төрөлжсөн банкны эрхлэх**

**үйл ажиллагаа**

6.1.Хөрөнгө оруулалтын төрөлжсөн банк нь Монгол Улсын нутаг дэвсгэрт хэрэгжих зөвхөн төсөл санхүүжүүлэхэд чиглэсэн дараах үйл ажиллагааг эрхэлнэ:

6.1.1.зээл олгох;

6.1.2.төлбөр тооцоо;

6.1.3.баталгаа, батлан даалт;

6.1.4.үнэт цаас, санхүүгийн хэрэгсэл худалдах, худалдан авах;

6.1.5.гадаад валют худалдах, худалдан авах, арилжих;

6.1.6.андеррайтер;

6.1.7.кастодиан;

6.1.8.санхүү, хөрөнгө оруулалтын чиглэлээр зөвлөгөө, мэдээлэл өгөх;

6.2.Энэ хуулийн 6.1.1, 6.1.2, 6.1.3, 6.1.4, 6.1.5-д заасан үйл ажиллагааны зөвшөөрлийг Монголбанк, энэ хуулийн 6.1.6, 6.1.7, 6.1.8-д заасан үйл ажиллагаа эрхлэх зөвшөөрлийг Санхүүгийн зохицуулах хорооноос олгоно.

6.3.Санхүүгийн зохицуулах хороо энэ хуулийн 6.2-т заасан зөвшөөрлийг олгохдоо тухай бүр Монголбанкны саналыг урьдчилан авна.” гэсэн саналыг дэмжье гэсэн санал хураалт явуулъя.

Улсын Их Хурлын гишүүн Х.Ганхуягийн тавьсан асуултад Монголбанкны дэд ерөнхийлөгч Г.Энхтайван хариулж, тайлбар хийв.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

8.Ажлын хэсгийн гаргасан, Төслийн 7 дугаар зүйлийг доор дурдсанаар бүхэлд нь өөрчлөн найруулах:

“**7 дугаар зүйл.Зээл олгох**

7.1.Хөрөнгө оруулалтын төрөлжсөн банк төсөл санхүүжүүлэх зорилгоор харилцагчид зээл олгож болно.

7.2.Төсөлд олгох зээлийн хэмжээ, хөрөнгө оруулалтын төрөлжсөн банкны зээл, зээлийн үйл ажиллагаанд баримтлах шаардлагыг банкны системд нөлөө бүхий банкнаас хуулийн этгээдэд олгосон зээлийн хэмжээ, бусад хүчин зүйлийг харгалзан Монголбанк, Санхүүгийн зохицуулах хороо хамтран тогтооно.

7.3.Энэ хуулийн 7.1-д заасан зээлийн хугацаа 2 жилээс доошгүй байна.

7.4.Хөрөнгө оруулалтын төрөлжсөн банкны барьцаалсан ашигт малтмалын тусгай зөвшөөрлөөр үүргийн гүйцэтгэлийг хангуулах бол Ашигт малтмалын тухай хуулийн 7.1-д заасан нөхцөлийг хангасан эрх бүхий этгээдэд зөвхөн дуудлага худалдааны үндсэн дээр шилжүүлнэ.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

9.Ажлын хэсгийн гаргасан, Төсөлд доор дурдсан агуулгатай 8 дугаар зүйл шинээр нэмэх:

“**8 дугаар зүйл.Төлбөр тооцоо**

8.1.Хөрөнгө оруулалтын төрөлжсөн банк нь энэ хуулийн 6.1.1, 6.1.3, 6.1.4, 6.1.6-д заасан үйл ажиллагаанд шууд хамаардаг харилцагч болон Монголбанк, банкны төлбөр тооцоог гүйцэтгэж болно.

8.2.Хөрөнгө оруулалтын төрөлжсөн банкны төлбөр тооцооны үйл ажиллагааг холбогдох хуульд заасны дагуу зохицуулна.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

10.Ажлын хэсгийн гаргасан, Төсөлд доор дурдсан агуулгатай 9 дүгээр зүйл шинээр нэмэх:

“**9 дүгээр зүйл.Баталгаа, батлан даалт**

9.1.Хөрөнгө оруулалтын төрөлжсөн банк энэ хуулийн 14.1-д заасан хязгаарлалтын хүрээнд дангаар болон бусад этгээдтэй хамтран төсөл санхүүжүүлэхтэй холбогдуулан харилцагчийн хүлээсэн үүрэгт гуравдагч этгээдэд баталгаа, батлан даалт гаргаж болно.

9.2.Хөрөнгө оруулалтын төрөлжсөн банкнаас гаргах баталгаа, батлан даалтад тавих шаардлага, нөхцөлийг Монголбанкнаас баталсан журмаар зохицуулна.” гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

11.Ажлын хэсгийн гаргасан, Төслийн 8 дугаар зүйлийг 10 дугаар зүйл болгон, доор дурдсанаар бүхэлд нь өөрчлөн найруулах:

“**10 дугаар зүйл.Үнэт цаас, санхүүгийн хэрэгсэл худалдах, худалдан авах**

10.1.Хөрөнгө оруулалтын төрөлжсөн банк энэ хуулийн 14 дүгээр зүйлд заасан хязгаарлалтын хүрээнд гадаад улс, дотоодын үнэт цаасны зах зээлд үнэт цаас гаргаж болно.

10.2.Энэ хуулийн 10.1-д зааснаар дотоодын үнэт цаасны зах зээлд гаргах үнэт цаас нь зөвхөн хаалттай хүрээнд байна.

10.3.Хөрөнгө оруулалтын төрөлжсөн банк төлбөр түргэн гүйцэтгэх чадвар, мөнгөн хөрөнгийн нөөцийг удирдах зорилгоор мөнгөний зах дээр богино хугацааны үнэт цаас гаргаж болно.

10.4.Хөрөнгө оруулалтын төрөлжсөн банк төсөл санхүүжүүлэх зорилгоор харилцагчийн үнэт цаасны зах зээл, мөнгөний зах дээр арилжаалагдах үнэт цаас, санхүүгийн хэрэгслийг худалдаж, худалдан авч болно.

10.5.Хөрөнгө оруулалтын төрөлжсөн банк компанийн хувьцааг тав хүртэлх жилийн хугацаанд эзэмшиж болно.

10.6.Хөрөнгө оруулалтын төрөлжсөн банк нь харилцагч, түүний холбогдох этгээдийн гаргасан хувьцааны 20 хүртэл хувийг эзэмшиж болох бөгөөд эзэмшиж байгаа хувьцаа нь саналын эрхгүй байна.

10.7.Хөрөнгө оруулалтын төрөлжсөн банкнаас үнэт цаас, санхүүгийн хэрэгсэл худалдах, худалдан авах харилцааг Монголбанк, Санхүүгийн зохицуулах хорооноос хамтран баталсан журмаар зохицуулна.” гэсэн саналыг дэмжье гэсэн санал хураалт явуулъя.

Улсын Их Хурлын гишүүн Х.Ганхуягийн тавьсан асуултад Монголбанкны дэд ерөнхийлөгч Г.Энхтайван хариулж, тайлбар хийв.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

12.Ажлын хэсгийн гаргасан, Төсөлд доор дурдсан агуулгатай 11 дүгээр зүйл шинээр нэмэх:

“**11 дүгээр зүйл.Гадаад валют худалдах, худалдан авах, арилжих**

11.1.Хөрөнгө оруулалтын төрөлжсөн банк нь энэ хуулийн 6.1.1, 6.1.6-д заасан үйл ажиллагааны хүрээнд харилцагчийн төлбөр тооцоог гүйцэтгэх, үйл ажиллагаа эрхлэхэд үүсэж болох гадаад валютын ханшийн эрсдэлийг удирдах зорилгоор гадаад валют худалдах, худалдан авах, түүнтэй холбоотой валют арилжааны бусад хэлцлийг хийж болно.

11.2.Энэ зүйлийн 11.1-д заасан үйл ажиллагааг Валютын зохицуулалтын тухай болон холбогдох бусад хуулиар зохицуулна.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

13.Ажлын хэсгийн гаргасан, Төсөлд доор дурдсан агуулгатай 12 дугаар зүйл шинээр нэмэх:

“**12 дугаар зүйл.Андеррайтер, кастодиан, санхүү, хөрөнгө оруулалтын**

**чиглэлээр зөвлөгөө, мэдээлэл өгөх үйл ажиллагаа**

12.1.Хөрөнгө оруулалтын төрөлжсөн банкнаас төсөл санхүүжүүлэхтэй холбоотойгоор энэ хуулийн 6.1.6, 6.1.7, 6.1.8-д заасан үйл ажиллагааг эрхлэх харилцааг Үнэт цаасны зах зээлийн тухай болон холбогдох бусад хууль тогтоомжоор зохицуулна.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

14.Ажлын хэсгийн гаргасан, Төсөлд доор дурдсан агуулгатай 13 дугаар зүйл шинээр нэмэх:

“**13 дугаар зүйл.Хөрөнгө оруулалтын банканд хориглох үйл ажиллагаа**

13.1.Хөрөнгө оруулалтын төрөлжсөн банк дараах үйл ажиллагаа эрхлэхийг хориглоно:

13.1.1.энэ хуулийн 6 дугаар зүйлд зааснаас бусад үйл ажиллагаа эрхлэх;

13.1.2.мөнгөн хадгаламж, хүү төлөх нөхцөлтэй харилцах данс нээх, тэдгээртэй адилтгах хөрөнгийн эх үүсвэр бүрдүүлэх;

13.1.3.хараат болон охин компани үүсгэн байгуулах;

13.1.4.банк, санхүүгийн чиглэлээр үйл ажиллагаа эрхэлдэг Монгол Улсын хуулийн этгээдийн хувьцаа, хувьцаанд хамаарах үнэт цаасыг худалдан авах.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

15.Ажлын хэсгийн гаргасан, Төсөлд доор дурдсан агуулгатай 14 дүгээр зүйл шинээр нэмэх:

“**14 дүгээр зүйл.Хөрөнгө оруулалтын төрөлжсөн банкны үйл ажиллагаанд хийх хязгаарлалт, шаардлага**

14.1.Аливаа этгээд, түүний холбогдох этгээд, харилцан хамаарал бүхий этгээдэд олгох хөрөнгө оруулалтын төрөлжсөн банкны зээл, зээлтэй адилтган тооцох хөрөнгийн хэмжээ хөрөнгө оруулалтын төрөлжсөн банкны өөрийн хөрөнгийг гурав дахин нэмэгдүүлснээс хэтрэхгүй байна.

14.2.Зээл, зээлтэй адилтгах актив хөрөнгийн нийт дүн нь хөрөнгө оруулалтын төрөлжсөн банкны өөрийн хөрөнгийг арав дахин нэмэгдүүлснээс хэтрэхгүй байна.

14.3.Баталгаа, батлан даалт, эзэмшиж байгаа үнэт цаасны нийт дүнгийн нийлбэр нь хөрөнгө оруулалтын төрөлжсөн банкны өөрийн хөрөнгийг тав дахин нэмэгдүүлснээс хэтрэхгүй байна.

14.4.Энэ зүйлд зааснаас бусад шаардлага, үйл ажиллагааны хязгаарлалтын журмыг Монголбанк, Санхүүгийн зохицуулах хороо хамтран батална.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

16.Ажлын хэсгийн гаргасан, Төслийн 9 дүгээр зүйлийг 15 дугаар зүйл болгон, доор дурдсанаар бүхэлд нь өөрчлөн найруулах:

“**15 дугаар зүйл.Хөрөнгө оруулалтын төрөлжсөн банк үүсгэн байгуулах**

15.1.Хөрөнгө оруулалтын төрөлжсөн банк үүсгэн байгуулах зөвшөөрлийг Монголбанк олгоно.

15.2.Гадаад улсын төрийн өмчит хуулийн этгээд хөрөнгө оруулалтын төрөлжсөн банк үүсгэн байгуулах, эсхүл хөрөнгө оруулалтын төрөлжсөн банкны нийт гаргасан хувьцаа, хувьцаанд хамаарах үнэт цаас, эсхүл өр төлбөрийн эх үүсвэрийн хөрөнгийн 33 буюу түүнээс дээш хувийг эзэмших тохиолдолд төрийн эрх бүхий байгууллагын зөвшөөрлийг холбогдох хуульд заасны дагуу урьдчилан авсан байна.

15.3.Гадаад улсын хуулийн этгээд хөрөнгө оруулалтын төрөлжсөн банкны үйл ажиллагаа эрхлэх тохиолдолд тухайн хуулийн этгээд нь зөвхөн банк, санхүүгийн байгууллага байх бөгөөд хөрөнгө оруулалтын төрөлжсөн банк нь тухайн хуулийн этгээдийн охин компани байна.

15.4.Энэ хуулийн 15.3-т заасан этгээдийн хөрөнгө оруулалтын төрөлжсөн банканд хувь нийлүүлсэн хөрөнгө, үйл ажиллагаа эрхлэх эх үүсвэр нь эдийн засгийн харьяат бус этгээдээс гарал үүсэлтэй гадаад валют байх буюу тухайн этгээдийн эзэмшиж байгаа Монгол Улсын үндэсний мөнгөн тэмдэгтээр бүрдүүлээгүй байна.

15.5.Хөрөнгө оруулалтын төрөлжсөн банкны нөлөө бүхий хувьцаа эзэмшигч нь Монголбанкны зөвшөөрөлгүйгээр хөрөнгө оруулалтын банкны хувьцаа, хувьцаанд хамаарах үнэт цаасыг бусдад худалдах, шилжүүлэхийг хориглоно.

15.6.Хөрөнгө оруулалтын төрөлжсөн банкны хувьцаа эзэмшигч нь тус банкны нийт гаргасан хувьцааг дангаар эзэмшиж болно.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

17.Ажлын хэсгийн гаргасан, Төслийн 10 дугаар зүйлийг 16 дугаар зүйл болгон, доор дурдсанаар бүхэлд нь өөрчлөн найруулах:

“**16 дугаар зүйл.Хөрөнгө оруулалтын төрөлжсөн банк** **үүсгэн байгуулагчид тавих шаардлага**

16.1.Хөрөнгө оруулалтын төрөлжсөн банк үүсгэн байгуулагч нь Банкны тухай хуулийн 19, 20 дугаар зүйл, 23.1-д заасан шаардлагыг хангасан байна.

16.2.Хөрөнгө оруулалтын төрөлжсөн банк үүсгэн байгуулах гадаад улсын банк, санхүүгийн байгууллага нь энэ хуулийн 16.1-д зааснаас гадна дараах шаардлагыг хангасан байна:

16.2.1.гадаад улсын эрх бүхий байгууллагаас олгосон тусгай зөвшөөрлийн үндсэн дээр банк, санхүүгийн үйл ажиллагаа эрхэлдэг хуулийн этгээд байх;

16.2.2.хөрөнгө оруулалтын төрөлжсөн банкны төлбөрийн чадвар, өөрийн хөрөнгийн хүрэлцээ Монголбанкнаас тогтоосон шалгуур үзүүлэлтийг зөрчсөн тохиолдолд өөрийн хөрөнгийн шаардлагыг хангах хэмжээний хөрөнгийг хөрөнгө оруулалтын төрөлжсөн банканд оруулах үүрэг хүлээсэн байх;

16.2.3.үүсгэн байгуулагч улсын банк, санхүүгийн байгууллагын хяналт шалгалт, зохицуулалтад олон улсад нийтээр хүлээн зөвшөөрсөн зарчим, стандарт мөрдөгддөг байх;

16.2.4.сүүлийн таван жилийн хугацаанд өөрийн улсын болон бусад улсын хууль тогтоомжийг ноцтой зөрчсөнөөс үүдэн банк, түүний нэгж байгуулах зөвшөөрөл нь хүчингүй болж, төлбөрийн чадварын болон санхүүгийн хүндрэлд орж байгаагүй;

16.2.5.үүсгэн байгуулагч хуулийн этгээд, түүний удирдлага нь мөнгө угаах, терроризмыг санхүүжүүлэх гэмт хэрэгт ял шийтгүүлж байгаагүй;

 16.2.6.Банкны тухай хууль тогтоомжийн хүрээнд үйл ажиллагаагаа нийцүүлэх чадвартай байх.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

18.Ажлын хэсгийн гаргасан, Төслийн 11 дүгээр зүйлийг 17 дугаар зүйл болгон, доор дурдсанаар бүхэлд нь өөрчлөн найруулах:

“**17 дугаар зүйл.Хөрөнгө оруулалтын төрөлжсөн банк үүсгэн**

 **байгуулахад бүрдүүлэх баримт бичиг**

17.1.Хөрөнгө оруулалтын төрөлжсөн банкны үүсгэн байгуулагч нь Банкны тухай хуулийн 20.1-д болон Хуулийн этгээдийн улсын бүртгэлийн тухай хуулийн 16.1-д заасан баримт бичгийг бүрдүүлнэ.

17.2.Хөрөнгө оруулалтын төрөлжсөн банк үүсгэн байгуулах гадаад улсын банк, санхүүгийн байгууллага нь Банкны тухай хуулийн 20.1, Хуулийн этгээдийн улсын бүртгэлийн тухай хуулийн 16.2-т зааснаас гадна дараах баримт бичгийг бүрдүүлнэ:

17.2.1.харьяалах улсын эрх бүхий зохицуулагч байгууллагаас Монгол Улсын нутаг дэвсгэрт хөрөнгө оруулалтын төрөлжсөн банк үүсгэн байгуулах, үйл ажиллагаа явуулахыг зөвшөөрсөн шийдвэр;

17.2.2.хуульд заасан бол Хөрөнгө оруулалтын тухай хуульд заасны дагуу авсан зөвшөөрөл.

17.3.Хөрөнгө оруулалтын төрөлжсөн банк үүсгэн байгуулах болон өөрчлөн байгуулах, татан буулгах, түүний хувьцаа, хувьцаанд хамаарах үнэт цаас гаргах, эзэмшихэд тавих нөхцөл, шаардлагыг Монголбанк, Санхүүгийн зохицуулах хороо хамтран тогтооно.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

19.Ажлын хэсгийн гаргасан, Төслийн 12 дугаар зүйлийг 18 дугаар зүйл болгон, доор дурдсанаар бүхэлд нь өөрчлөн найруулах:

“**18 дугаар зүйл.Хөрөнгө оруулалтын төрөлжсөн банк байгуулах**

**тусгай зөвшөөрөл олгох**

18.1.Хөрөнгө оруулалтын төрөлжсөн банк байгуулах тусгай зөвшөөрөл олгохыг хүссэн өргөдөл, бусад баримт бичгийг Монголбанк хянахдаа дараах шаардлага хангасан эсэхийг тогтооно:

18.1.1.энэ хуулийн 16 дугаар зүйлд заасан шаардлага;

18.1.2.Банкны тухай хуульд заасан банкны хяналт шалгалт, албадлагын арга хэмжээг аливаа саадгүй, үр нөлөөтэй хэрэгжүүлэх боломжтой эсэх.

18.2.Хөрөнгө оруулалтын төрөлжсөн банк байгуулах тусгай зөвшөөрөл олгохыг хүссэн өргөдлийг Монголбанк хүлээн авахдаа энэ хуулийн 16 дугаар зүйлд заасан шаардлага, 17 дугаар зүйлд заасан баримт бичгийн бүрдлийг хянах бөгөөд хэрэв нэмэлт баримт бичиг шаардлагатай бол уг нэмэлт баримт бичгийг бүрдүүлж өгсөн өдрийг өргөдөл хүлээн авсан өдөрт тооцно.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

20.Ажлын хэсгийн гаргасан, Төслийн 13 дугаар зүйлийг 19 дүгээр зүйл болгон, доор дурдсанаар бүхэлд нь өөрчлөн найруулах:

“**19 дүгээр зүйл.Хөрөнгө оруулалтын төрөлжсөн банк байгуулах тусгай**

 **зөвшөөрөл олгохоос татгалзах**

19.1.Монголбанк дараах нөхцөлд хөрөнгө оруулалтын төрөлжсөн банк байгуулах тусгай зөвшөөрөл олгохоос татгалзана:

19.1.1.энэ хуулийн 5, 16 дугаар зүйлд заасан шаардлагыг хангаагүй;

19.1.2.Банкны тухай хуулийн 24.1-д заасан нөхцөл бүрдсэн.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

21.Ажлын хэсгийн гаргасан, Төслийн 14 дүгээр зүйлийг 20 дугаар зүйл болгон, доор дурдсанаар бүхэлд нь өөрчлөн найруулах:

“**20 дугаар зүйл.Хөрөнгө оруулалтын төрөлжсөн банкийг бүртгэх**

20.1.Энэ хуульд заасны дагуу Монголбанкнаас тусгай зөвшөөрөл авсан хөрөнгө оруулалтын төрөлжсөн банкийг улсын бүртгэлд бүртгүүлнэ.

20.2.Хөрөнгө оруулалтын төрөлжсөн банкийг улсын бүртгэлд бүртгэсэн тухай нийтэд мэдээлнэ.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

22.Ажлын хэсгийн гаргасан, Төслийн 15 дугаар зүйлийг 21 дүгээр зүйл болгон, доор дурдсанаар бүхэлд нь өөрчлөн найруулах:

“**21 дүгээр зүйл.Хөрөнгө оруулалтын төрөлжсөн банкны нэр**

21.1.Хөрөнгө оруулалтын төрөлжсөн банкны нэр нь түүний оноосон нэр болон “хөрөнгө оруулалтын төрөлжсөн банк” гэсэн үгнээс бүрдэнэ.

21.2.Гадаад улсын банк, санхүүгийн байгууллагын үүсгэн байгуулсан хөрөнгө оруулалтын төрөлжсөн банкны нэр нь толгой компанийн нэр болон “хөрөнгө оруулалтын төрөлжсөн банк” гэсэн үгнээс бүрдэнэ.

21.3.Хөрөнгө оруулалтын төрөлжсөн банкны нэрийг Монголбанкны зөвшөөрөлтэйгөөр хуулийн дагуу өөрчилнө.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

23.Ажлын хэсгийн гаргасан, Төслийн 16 дугаар зүйлийг 22 дугаар зүйл болгон, доор дурдсанаар бүхэлд нь өөрчлөн найруулах:

“**22 дугаар зүйл.Хөрөнгө оруулалтын төрөлжсөн банк байгуулах тусгай**

 **зөвшөөрлийг хүчингүй болгох**

22.1.Монголбанк хөрөнгө оруулалтын төрөлжсөн банк байгуулах тусгай зөвшөөрлийг дараах үндэслэлээр хүчингүй болгож, нийтэд зарлана:

22.1.1.хөрөнгө оруулалтын төрөлжсөн банкийг дампуурсан буюу төлбөрийн чадваргүй болсныг зарласан, эсхүл татан буулгах тухай эрх бүхий байгууллагын шийдвэр гарсан;

22.1.2.энэ хуулийн 5, 16 дугаар зүйлд заасан шаардлагыг хангахгүй болсон;

 22.1.3.Банкны тухай хуулийн 27 дугаар зүйлд заасан үндэслэл бий болсон.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

24.Ажлын хэсгийн гаргасан, Төслийн 17 дугаар зүйлийг бүхэлд нь хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

 25.Ажлын хэсгийн гаргасан, Төсөлд доор дурдсан агуулгатай Дөрөвдүгээр бүлгийн гарчиг нэмэх:

“**ДӨРӨВДҮГЭЭР БҮЛЭГ**

**ХӨРӨНГӨ ОРУУЛАЛТЫН ТӨРӨЛЖСӨН БАНКНЫ**

**УДИРДЛАГА, ТАЙЛАН, ХЯНАЛТ ШАЛГАЛТ**” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

26.Ажлын хэсгийн гаргасан, Төсөлд доор дурдсан агуулгатай 23 дугаар зүйл шинээр нэмэх:

“**23 дугаар зүйл.Хөрөнгө оруулалтын төрөлжсөн банкны удирдлага**

23.1.Гадаад улсын банк, санхүүгийн байгууллагаас үүсгэн байгуулсан хөрөнгө оруулалтын төрөлжсөн банкны хувьцаа эзэмшигчийн эрхийг хэрэгжүүлэх этгээдийг хөрөнгө оруулалтын банкны толгой компанийн удирдлагыг хэрэгжүүлэгч эрх бүхий этгээдээс томилно.

23.2.Хөрөнгө оруулалтын төрөлжсөн банкны төлөөлөн удирдах зөвлөлийн хоёроос доошгүй гишүүн, гүйцэтгэх удирдлага нь төслийн санхүүжилт, хөрөнгө оруулалтын чиглэлээр мэргэшсэн, банк, санхүүгийн байгууллагад таваас доошгүй жил эрх бүхий албан тушаалтнаар ажилласан туршлагатай этгээд байна.

23.3.Хөрөнгө оруулалтын төрөлжсөн банкны төлөөлөн удирдах зөвлөл таваас доошгүй гишүүнтэй байх ба хоёроос доошгүй хараат бус гишүүнтэй байна.

23.4.Хөрөнгө оруулалтын төрөлжсөн банкны эрх бүхий албан тушаалтан нь тухайн банканд кастодиан, үнэлгээний болон аудитын үйлчилгээ үзүүлдэг хуулийн этгээд, компанийн эрх бүхий албан тушаалтан, үнэлгээчин, аудиторын холбогдох этгээд байхыг хориглоно.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

27.Ажлын хэсгийн гаргасан, Төсөлд доор дурдсан агуулгатай 24 дүгээр зүйл шинээр нэмэх:

“**24 дүгээр зүйл.Санхүүгийн тайлан**

24.1.Хөрөнгө оруулалтын төрөлжсөн банк Нягтлан бодох бүртгэлийн тухай хуулийн дагуу санхүүгийн тайлан гаргана.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

28.Ажлын хэсгийн гаргасан, Төсөлд доор дурдсан агуулгатай 25 дугаар зүйл шинээр нэмэх:

“**25 дугаар зүйл.Хяналт шалгалт**

25.1.Хөрөнгө оруулалтын төрөлжсөн банк, түүний толгой компани, нэгдэлд тавих нэмэлт шаардлага, тэдгээрт хийх хяналт шалгалттай холбогдох харилцааг Банкны тухай хууль болон Монголбанк, Санхүүгийн зохицуулах хорооны хамтран баталсан журмаар зохицуулна.

25.2.Хөрөнгө оруулалтын төрөлжсөн банкны үүсгэн байгуулагч гадаад улсын хуулийн этгээд бол тус этгээдийн оршин байгаа улсын санхүүгийн хянан зохицуулах эрх бүхий байгууллагатай Монголбанк, Санхүүгийн зохицуулах хороо хамтарсан хяналт шалгалт хийж болно.

25.3.Хөрөнгө оруулалтын төрөлжсөн банкны үүсгэн байгуулагчийн оршин байгаа улсын санхүүгийн хянан зохицуулах эрх бүхий байгууллага энэ хуулийн дагуу үүсгэн байгуулж, бүртгэгдсэн хөрөнгө оруулалтын төрөлжсөн банкны үйл ажиллагаанд Монголбанкны зөвшөөрлөөр хяналт шалгалт хийж болно.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

29.Төслийн Тавдугаар бүлгийн гарчгийн “Хариуцлага” гэснийг “Бусад” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

30.Ажлын хэсгийн гаргасан, Төслийн 18 дугаар зүйлийг 26 дугаар зүйл болгон, доор дурдсанаар бүхэлд нь өөрчлөн найруулах:

“**26 дугаар зүйл.Хууль тогтоомж зөрчигчид хүлээлгэх хариуцлага**

26.1.Энэ хуулийг зөрчсөн хүн, хуулийн этгээдэд Зөрчлийн тухай хууль, Эрүүгийн хууль болон бусад холбогдох хуульд заасан хариуцлага хүлээлгэнэ.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

31.Ажлын хэсгийн гаргасан, Төсөлд доор дурдсан агуулгатай 27 дугаар зүйл шинээр нэмэх:

“**27 дугаар зүйл.Хууль хүчин төгөлдөр болох**

27.1.Энэ хуулийг 2023 оны 03 дугаар сарын 01-ний өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

**1.Банкны тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн гарчгаас “, өөрчлөлт” гэснийг, төслийн 1 дүгээр зүйлийн “, заалт” гэснийг, мөн зүйлийн 2 дахь заалтыг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

**2.Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийг хууль санаачлагчид нь буцаах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

*Ажлын хэсгээс гаргасан зарчмын зөрүүтэй саналын томьёоллоор санал хураалт явуулж дууслаа.*

**Ц.Цэрэнпунцаг:** Улсын Их Хурлын гишүүн Б.Пүрэвдоржийн гаргасан, Төслийн 5 дугаар зүйлд доор дурдсан агуулгатай 5.2 дахь хэсэг шинээр нэмэх:

“5.2.Хөрөнгө оруулалтын банкны дүрмийн сан 500 тэрбум төгрөгөөс доошгүй байна.”гэсэн саналыг дэмжье гэсэн санал хураалт явуулъя.

Зөвшөөрсөн: 2

Татгалзсан: 9

Бүгд: 11

18.2 хувийн саналаар дэмжигдсэнгүй.

Байнгын хорооноос гарах санал, дүгнэлтийг Улсын Их Хурлын гишүүн Ц.Цэрэнпунцаг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 40 минутад хэлэлцэж дуусав.*

##### *Гурав.Стандартчилал, техникийн зохицуулалт тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай, Хэмжил зүйн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хууль, Улсын Их Хурлын тогтоолын төслүүд /Засгийн газар 2022.11.20-ны өдөр өргөн мэдүүлсэн, эцсийн хэлэлцүүлэг/*

Хэлэлцэж буй асуудалтай холбогдуулан Стандарт, хэмжил зүйн газрын дарга Б.Билгүүн, мөн газрын Захиргаа удирдлагын газрын дарга Б.Ууганбаяр, Засгийн газрын Хэрэг эрхлэх газрын Хууль, эрх зүйн газрын ахлах референт Д.Саруул, Барилга, хот байгуулалтын яамны Хуулийн хэлтсийн дарга Б.Нямдорж, Эрүүл мэндийн яамны Хуулийн хэлтсийн шинжээч Ш.Мөнгөнцэцэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бат.Баярмаа, М.Отгон, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийг эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Х.Ганхуяг танилцуулав.

Танилцуулгатай холбогдуулан Улсын Их Хурлын гишүүдээс асуулт гараагүй болно.

Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.1 дэх заалтын дагуу хураалгах санал.

**Зар сурталчилгааны тухай хуульд өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 1 дүгээр зүйлийн 9 дүгээр зүйлийг доор дурдсанаар өөрчлөн найруулах:

**“9-дүгээр зүйл. Гадна зар сурталчилгаа**

9.1.Гадна зар сурталчилгаанд нийтийн эзэмшлийн барилга байгууламж, зам, гудамж, талбайд самбар, гэрэл дохио, гэрэлтүүлэг болон хөдөлгөөнгүй бусад хэрэгслийн тусламжтайгаар байрлуулах зар сурталчилгаа хамаарна. Зөвшөөрлийн тухай хуулийн 8.1 дүгээр зүйлийн 11.12-т заасны дагуу гадна зар сурталчилгаа байрлуулах зөвшөөрлийг тухайн аймаг, сум, нийслэл, дүүргийн Засаг даргын Тамгын газар олгоно.

9.2.Энэ хуулийн 9.1-д заасан зөвшөөрөл олгох эрх бүхий этгээд гадна зар сурталчилгаа байрлуулах зөвшөөрлийг олгох, сунгах, хүчингүй болгохтой холбогдох харилцааг Зөвшөөрлийн тухай хуулиар зохицуулна.

9.3.Гадна зар сурталчилгаа байрлуулах зөвшөөрөл хүссэн өргөдөлд Зөвшөөрлийн тухай хуулийн 5.1 дүгээр зүйлд зааснаас гадна дараах баримт бичгийг хавсаргана:

9.3.1.гадна зар сурталчилгаа байрлуулах байршил, солбицлын цэг;

9.3.2.гадна зар сурталчилгааны байгууламжийн ангилал, төрөл, тоо хэмжээ, ажлын зураг;

9.3.3.орон сууцны зориулалттай барилгын цонхгүй цул хана, дээвэрт сурталчилгааны байгууламж байрлуулах бол тухайн сурталчилгаа байрлуулах хэсэгт хамааралтай орон сууц өмчлөгчдийн энгийн олонх зөвшөөрснийг баталсан Сууц өмчлөгчдийн холбооны Удирдах зөвлөлийн хурлын тогтоол.

9.4.Гадна зар сурталчилгаа барилгыг хориглох байршил, тухайн нутаг дэвсгэрт байрлуулах гадна зар сурталчилгааны өнгө, үзэмж, хэлбэр, аюулгүй ажиллагааны болон стандартын нийтлэг шаардлагыг тухайн шатны нутгийн өөрөө удирдах байгууллага тогтоож болно.

9.5.Энэ зүйлийн 9.1-д заасан зөвшөөрөлд тавигдах нөхцөл, шаардлагыг нийслэлийн иргэдийн Төлөөлөгчдийн Хурлаар батална.” гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

**Зөвшөөрлийн тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 3 дугаар зүйлийн 1 дэх заалтын 1 дэх хэсгийн “1.1, 1.21” гэснийг хасаж, мөн сүүлийн 4 дэх заалтын 10.11 дэх заалтын “үйлчилгээ эрхлэх” гэсний дараа “зорилгоор талбай ашиглах” гэж нэмж, мөн зүйлийн 1 дэх заалтын “8 дахь хэсгийн 8.14, 8.28, 8.29 дэх” гэснийг мөн заалтын “5 дахь хэсгийн 5.1,” гэсний дараа шилжүүлэх гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

**Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 2 дугаар зүйлийг доор дурдсанаар өөрчлөн найруулж, 1 дүгээр зүйлийн 4 дэх заалт болох.

“Тайлбар. Энэ зүйлийн 4.1.2-т заасан “сонгон хэрэглэх баримт бичиг” гэж хүчин төгөлдөр стандартаас хэрэглэхэд тохирох стандартыг сонгохыг ойлгоно.” гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

**Улсын тэмдэгтийн хураамжийн тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 2 дугаар зүйлийн “21.1.11, 21.1.18, 21.1.20” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

2.Ажлын хэсгийн гаргасан, Төслийн 3 дугаар зүйлийн 2 дахь заалтын 6.2 дахь хэсгийн “14-20” гэснийг “15, 17, 18, 19, 20” гэж мөн хэсгийн 21.1.8-21.1.21, 21.1.23-21.1.30, 21.1.32-21.1.38,” гэснийг “21.1.8, 21.1.9, 21.1.12, 21.1.13, 21.1.15, 21.1.16, 21.1.17, 21.1.24, 21.1.26, 21.1.27, 21.1.28, 21.1.30, 21.1.32, 21.1.33, 21.1.34, 21.1.35, 21.1.36, 21.1.37, 21.1.38,” гэж, мөн хэсгийн “27.2-27.5” гэснийг “27.3, 27.4, 27.5” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

3.Ажлын хэсгийн гаргасан, Төслийн 4 дүгээр зүйлийн “мөн зүйлийн 21.1.21 дэх заалтын “эрх” гэснийг “тусгай зөвшөөрөл” гэж,” гэснийг хасах гэсэн саналыг дэмжье гэсэн санал хураалт явуулъя.

Улсын Их Хурлын гишүүн О.Цогтгэрэлийн тавьсан асуултад Засгийн газрын Хэрэг эрхлэх газрын Хууль, эрх зүйн газрын референт Д.Саруул хариулж, тайлбар хийв.

Зөвшөөрсөн: 8

Татгалзсан: 4

Бүгд: 12

66.7 хувийн саналаар дэмжигдлээ.

4.Ажлын хэсгийн гаргасан, Төслийн 5 дугаар зүйлийн “6 дугаар зүйлийн 6.2 дахь хэсгийн “30.2.2-30.2.6 дахь заалт, 30.3-30.5 дахь хэсэг” гэснийг,” гэснийг, мөн зүйлийн 21 дүгээр зүйлийн 21.1.38, 22 дугаар зүйлийн 22.1.3, 22.1.4,” гэснийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3 дэх заалтын дагуу хураалгах санал.

**Агаарын тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 4 дүгээр зүйлийн “болон энэ хуулийн” гэсний өмнө “жагсаалт,” гэснийг жагсаалт” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 3

Бүгд: 12

75.0 хувийн саналаар дэмжигдлээ.

**Ашигт малтмалын тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 1 дүгээр зүйлийн 2, 3, 9, 10, 11, 12, 13, 14 дэх заалтыг, мөн зүйлийн 4 дэх заалтын 10.1.20 дахь заалтыг, 10.2 дахь хэсгийг, мөн зүйлийн 5 дахь заалтын 11.1.28 дахь заалтын “болон үүсмэл орд ашиглах” гэснийг, 8 дахь заалтын 20.5.5 дахь заалтын “мэдэгдлийг хүргүүлсэн өдрөөс хойш заасан хугацаанд сонгон шалгаруулалтын үнийн санал, босго, үнийн зөрүү эхний жилийн” гэснийг тус тус хасаж, мөн зүйлийн 4 дэх заалтын 10.3 дахь хэсгийн “18.1.7-д” гэснийг “4.1.30-д” өөрчилж, мөн зүйлийн 8 дахь заалтын 20.5.3 дахь заалтын “шалгарсан” гэсний өмнө “геологи, уул уурхайн асуудал хариуцсан төрийн захиргааны байгууллагын кадастрын асуудал хариуцсан нэгж” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 2

Бүгд: 12

83.3 хувийн саналаар дэмжигдлээ.

2.Ажлын хэсгийн гаргасан, Төслийн 2 дугаар зүйлийн “11 дүгээр зүйлийн 11.1.16 дахь заалтын “сонгон шалгаруулалтад оролцох” гэсний дараа “, үүсмэл орд ашиглах тусгай зөвшөөрлийн” гэж,” гэснийг, мөн зүйлийн 47 дугаар зүйлийн 47.1.1 дэх заалтын “эзэмшигч” гэсний дараа “, үүсмэл орд гэрээгээр ашиглагч хуулийн этгээд;” гэж” гэснийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

3.Ажлын хэсгийн гаргасан, Төслийн 3 дугаар зүйлийн 2 дахь заалтыг, 5 дахь заалтын 20.4 дахь хэсгийн “Энэ хуулийн 20.1-д заасны дагуу” гэснийг, мөн зүйлийн 6 дахь заалтыг тус тус хасаж, мөн зүйлийн 5 дахь заалтын 20.1.2 дахь заалтын “10.1.20-т” гэснийг “10.1.2-т” гэж, 20.2.1 дэх заалтын “10.2-т заасан маягтын” гэснийг “10.1.2-т” заасан аргачлалын” гэж тус тус өөрчилж, 20.3.2 дахь заалтыг доор дурдсанаар өөрчлөн найруулах:

20.3.2.энэ хуулийн 20.3.1-д заасан үнэлгээг нэгдэхэд хоёр болон түүнээс дээш оролцогчийн үнэлгээ тэнцсэн тохиолдолд илүү үнийн саналтай оролцогчид тусгай зөвшөөрөл олгох тухай дүгнэлтийг гаргана.” гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар буюу олонхын саналаар дэмжигдсэнгүй.

Улсын Их Хурлын гишүүн С.Чинзоригийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Горимын саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар горимын санал дэмжигдлээ.

**Ц.Цэрэнпунцаг:** Горимын санал дэмжигдсэн тул дээрх санал хураалтыг дахин явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

4.Ажлын хэсгийн гаргасан, Төслийн 4 дүгээр зүйлийн “20 дугаар зүйлийн 20.7 дахь хэсгийн “Засаг дарга, мэргэжлийн хяналтын байгууллагад” гэснийг “Засаг даргад” гэж,” гэснийг мөн зүйлийн “53 дугаар зүйлийн 53.1 дэх хэсэгт “Хайгуулын болон ашиглалтын” гэснийг “Хайгуул, ашиглалтын болон үүсмэл орд ашиглах” гэж,” гэснийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

**Зөвшөөрлийн тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 4 дүгээр зүйлийн “Цөмийн болон цацрагийн асуудал эрхэлсэн төрийн захиргааны төв байгууллага” гэснийг “Боловсролын асуудал эрхэлсэн төрийн захиргааны төв байгууллага” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

**Кино урлагийг дэмжих тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 2 дугаар зүйлийн 2 дахь заалтын 20.2.5 дахь заалтыг, мөн төслийн 3 дугаар зүйлийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

**Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай хуулийн төслийн талаар:**

**Ц.Цэрэнпунцаг:** 1.Ажлын хэсгийн гаргасан, Төслийн 1 дүгээр зүйлийн 1 дэх заалтын 9.6 дахь хэсгийн “6.7-д” гэснийг “5.4-т” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

**Эм, эмнэлгийн хэрэгслийн тухай хуульд нэмэлт, өөрчлөлт оруулах тухай хуулийн төслийн талаар:**

 **Ц.Цэрэнпунцаг:** 1.Ажлын хэсгийн гаргасан, Төслийн 4 дүгээр зүйлийн “15.4,” гэснийг хасаж, мөн зүйлийн “15.4 дэх хэсгийн “хөдөө аж ахуйн асуудал эрхэлсэн төрийн захиргааны төв” гэснийг “мал амьтны эрүүл мэндийн асуудал хариуцсан төрийн захиргааны” гэж,” гэснийг “15.4 дэх хэсгийг “заасан эмд эмийн асуудал эрхэлсэн төрийн захиргааны байгууллага болон хөдөө аж ахуйн асуудал эрхэлсэн төрийн захиргааны төв” гэж гэснийг “заасан эмийг эмийн асуудал эрхэлсэн төрийн захиргааны төв байгууллага бүрдэх бөгөөд мал, амьтны эрүүл мэндийн асуудал хариуцсан төрийн захиргааны” гэж өөрчилж, мөн зүйлийн “мөн зүйлийн 15.5 дахь” гэсний өмнө “мөн хэсгийн “импортын лиценз” гэснийг “Зөвшөөрлийн тухай хуулийн 8.2 дугаар зүйлийн 11.4-т заасан зөвшөөрлийг” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

Байнгын хорооноос гарах танилцуулгыг Улсын Их Хурлын гишүүн Х.Ганхуяг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 13 цаг 03 минутад хэлэлцэж дуусав.*

***Дөрөв.Зөвшөөрлийн тухай хууль /шинэчилсэн найруулга/-ийг дагаж мөрдөх журмын тухай хуулийн төсөл /анхны хэлэлцүүлэг/***

Хэлэлцэж буй асуудалтай холбогдуулан Стандарт, хэмжил зүйн газрын дарга Б.Билгүүн, мөн газрын Захиргаа удирдлагын газрын дарга Б.Ууганбаяр, Засгийн газрын Хэрэг эрхлэх газрын Хууль, эрх зүйн газрын ахлах референт Д.Саруул, Барилга, хот байгуулалтын яамны Хуулийн хэлтсийн дарга Б.Нямдорж, Эрүүл мэндийн яамны Хуулийн хэлтсийн шинжээч Ш.Мөнгөнцэцэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бат.Баярмаа, М.Отгон, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийг талаарх танилцуулгыг Байнгын хорооны дарга Ц.Цэрэнпунцаг танилцуулав.

Танилцуулгатай холбогдуулан Улсын Их Хурлын гишүүдээс асуулт гараагүй болно.

Байнгын хорооны дарга Ц.Цэрэнпунцаг Зөвшөөрлийн тухай хуулийг дагаж мөрдөх журмын тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах саналыг нэгдсэн хуралдаанд гаргах нь зүйтэй гэсэн горимын санал гаргав.

**Ц.Цэрэнпунцаг:** Горимын саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар горимын санал дэмжигдлээ.

**Ц.Цэрэнпунцаг:** Зөвшөөрлийн тухай хуулийг дагаж мөрдөх журмын тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах саналыг нэгдсэн хуралдаанд гаргах нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 5

Бүгд: 11

54.5 хувийн саналаар дэмжигдлээ.

Улсын Их Хурлын гишүүн Х.Ганхуяг үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Х.Ганхуяг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 13 цаг 03 минутад хэлэлцэж дуусав.*

***Тав.Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан мэдээлэлтэй танилцах, ерөнхий хяналтын сонсголын тайланг сонсох***

Хуралдаанд Улсын Их Хурлын Тамгын газрын Хяналт шалгалт, үнэлгээний газрын дарга Ц.Батбаатар, мөн газрын Хяналт шалгалтын хэлтсийн дарга Ж.Лхагвасүрэн, Төсвийн хяналт, шинжилгээний хэлтсийн дарга Д.Эрдэнэсамбуу, Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан мэдээлэлтэй танилцах, ерөнхий хяналтын сонсголявуулсан талаар тайланг сонсгол даргалагч, Улсын Их Хурлын гишүүн С.Чинзориг танилцуулав.

Танилцуулгатай холбогдуулан Улсын Их Хурлын гишүүн Х.Ганхуяг, Д.Батлут нарын тавьсан асуултад Улсын Их Хурлын гишүүн С.Чинзориг, Г.Ганболд нар хариулж, тайлбар хийв.

Улсын Их Хурлын гишүүн Г.Дамдинням, Г.Ганболд, Ж.Бат-Эрдэнэ, Д.Бат-Эрдэнэ, Ц.Цэрэнпунцаг нар үг хэлэв.

Улсын Их Хурлын гишүүд Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан мэдээлэлтэй танилцах, ерөнхий хяналтын сонсголявуулсан талаар тайланг сонслоо.

Байнгын хорооноос гарах санал, дүгнэлтийг Улсын Их Хурлын гишүүн С.Чинзориг Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 13 цаг 49 минутад хэлэлцэж дуусав.*

***Зургаа.“Аж ахуйн үйл ажиллагаанд оролцох төрийн оролцоог хязгаарлах тухай” Улсын Их Хурлын тогтоолын төсөл*** */Улсын Их хурлын гишүүн О.Цогтгэрэлээс 2022.12.23-ны өдөр өргөн мэдүүлсэн,* ***хэлэлцэх эсэх****/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Бад.Баярмаа, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

 Төслийн үзэл баримтлалын талаар илтгэлийг Улсын Их Хурлын гишүүн О.Цогтгэрэл танилцуулав.

Илтгэлтэй холбогдуулан Улсын Их Хурлын гишүүдээс асуулт, санал гараагүй болно.

**Ц.Цэрэнпунцаг:** “Аж ахуйн үйл ажиллагаанд оролцох төрийн оролцоог хязгаарлах тухай” Улсын Их Хурлын тогтоолын төслийнүзэл баримтлалыг дэмжиж, чуулганы нэгдсэн хуралдаанаар оруулж хэлэлцүүлэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Х.Булгантуяа Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 13 цаг 55 минутад хэлэлцэж дуусав.*

***Долоо.“Хууль баталсантай холбогдуулан авах арга хэмжээний тухай”*** *Улсын Их Хурлын тогтоолын төсөл* ***/анхны хэлэлцүүлэг/***

Хэлэлцэж буй асуудалтай холбогдуулан Уул уурхай, хүнд үйлдвэрийн дэд сайд О.Батнайрамдал, Монголын Хөрөнгийн биржийн гүйцэтгэх захирал Х.Алтай, Санхүүгийн зохицуулах хорооны Үнэт цаасны газрын дарга Б.Дөлгөөн, мөн хорооны Хууль, эрх зүйн газрын дарга Ж.Мөнх-Оргил нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийг анхны хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Ж.Бат-Эрдэнэ танилцуулав.

*Улсын Их Хурлын гишүүн С. Чинзориг 14 цаг 00 минутаас 14 цаг 20 минутад хуралдааныг даргалав.*

***Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.10-т заасны дагуу*** *“Хууль баталсантай холбогдуулан авах арга хэмжээний тухай” Улсын Их Хурлын тогтоолын төслийг зүйл бүрээр хэлэлцэв.*

Төслийн 1, 2, 3, 4 дүгээр зүйлтэй холбогдуулан Улсын Их Хурлын гишүүн Х.Ганхуяг, Г.Дамдинням, С.Чинзориг, Д.Батлут нарын тавьсан асуултад ажлын хэсгийн ахлагч, Улсын Их Хурлын гишүүн Ж.Бат-Эрдэнэ, Монголын Хөрөнгийн биржийн гүйцэтгэх захирал Х.Алтай, Уул уурхай, хүнд үйлдвэрийн дэд сайд О.Батнайрамдал, Санхүүгийн зохицуулах хорооны Үнэт цаасны газрын дарга Б.Дөлгөөн нар хариулж, тайлбар хийв.

**Ц.Цэрэнпунцаг:** Ажлын хэсгийн гаргасан, **“**Хууль баталсантай холбогдууланавах арга хэмжээний тухай” Улсын Их Хурлын тогтоолын төслийг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

*Улсын Их Хурлын гишүүдийн гаргасан горимын саналаар санал хураалт явуулав.*

**Ц.Цэрэнпунцаг:** 1.Улсын Их Хурлын гишүүн Г.Дамдиннямын гаргасан, Төслийн 1 дүгээр зүйлд дор дурдсан агуулгатай 5 дахь дэд заалт нэмэх:

““5/Эрдэнэс тавантолгой” хувьцаат компанийг 2023 оны 2 дугаар улиралд багтаан хөрөнгийн биржид бүртгэлтэй компани болгох.” гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 5

Бүгд: 10

50.0 хувийн саналаар дэмжигдсэнгүй.

Улсын Их Хурлын гишүүн Д.Бат-Эрдэнийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Ц.Цэрэнпунцаг:** Улсын Их Хурлын гишүүн Д.Бат-Эрдэнийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар горимын санал дэмжигдлээ.

**Ц.Цэрэнпунцаг:** Дээрх саналыг дэмжье гэсэн санал хураалтыг дахин явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

2.Улсын Их Хурлын гишүүн Х.Ганхуягийн гаргасан, Төслийн 1 дүгээр зүйлийн 5 дахь дэд заалтад ““Эрдэнэс тавантолгой” хувьцаат компанийн Төлөөлөн удирдах зөвлөлийн гишүүдийн 2023 онд нээлттэй сонсгол явуулж, нээлттэй сонгон шалгаруулалтаар томилох, жилийн эцсийн цэвэр ашгийн 10-аас доошгүй хувийг жил бүр ногдол ашгаар хуваарилах.” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

3.Улсын Их Хурлын гишүүн С.Чинзоригийн гаргасан, Төслийн 1 дүгээр зүйлийн 1.5 дахь дэд заалтын “эзэмшүүлэх” гэсний дараа “иргэдийн эзэмшиж байгаа 1072 хувьцааны ногдол ашгийг иргэдэд олгох, эсхүл Зүүнбаян төмөр замын Гашуун сухайт тавантолгойн төмөр зам компанид иргэдийн ноогдол ашгаар хөрөнгө оруулсан хэмжээгээр нь хувьцаа эзэмшүүлэх” гэж нэмэх гэсэн саналын дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

4.Улсын Их Хурлын гишүүн Д.Батлутын гаргасан, Төслийн 1 дүгээр зүйлийн 5 дахь дэд заалтад ““Эрдэнэс тавантолгой” ХК-ийн иргэдэд эзэмшүүлэх хувьцаа 34 хувиас доошгүй байх.” гэж нэмэх гэсэн саналын дэмжье гэсэн санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар дэмжигдлээ.

*Улсын Их Хурлын гишүүдийн гаргасан зарчмын зөрүүтэй саналын томьёоллоор санал хураалт явуулж дууслаа.*

Байнгын хорооноос гарах санал, дүгнэлтийг Улсын Их Хурлын гишүүн Ц.Цэрэнпунцаг Улсын Их Хурлын чуулганы нэгдсэн хуралдаанд танилцуулахаар тогтов.

Байнгын хорооны хуралдаанаар 7 асуудал хэлэлцэв.

*Хуралдаан 3 цаг 33 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 15 цаг 00 минутад өндөрлөв.*

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ц.ЦЭРЭНПУНЦАГ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ

 **МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ 12 ДУГААР САРЫН 28-НЫ ӨДӨР**

**/ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Ц.Цэрэнпунцаг:** Байнгын хорооны эрхэм гишүүдийн энэ өдрийн амгаланг айлтгая. Хуралдаанд оролцож байгаа гишүүдийн нэрийг танилцуулъя.Ганибал гишүүн орон нутагт ажиллаж байна. Оюунчимэг гишүүн өвчтэй байна. Энхбаяр гишүүн орон нутагт ажиллаж байна. Орон нутагт гэж Баянзүрх дүүрэгт ажиллаад байгаа юм уу. Байнгын хорооны гишүүдийн олонх хүрэлцэн ирж Байнгын хорооны ирц 52.6 хувьтай бүрдсэн тул Эдийн засгийн байнгын хорооны 2022 оны 12 дугаар сарын 28-ны өдрийн хуралдаан нээснийг мэдэгдье.

 Байнгын хорооны хуралдаанаар хэлэлцэх асуудлыг танилцуулъя.

1. Ажлын хэсэг байгуулах тухай Байнгын хорооны тогтоолын төсөл /Аялал жуулчлалын тухай болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий/
2. Хөрөнгө оруулалтын банкны тухай хуулийн төсөл болон хамт өргөн мэдүүлсэн бусад хуулийн төслүүд /Улсын Их Хурлын гишүүн Б.Жавхлан нарын 18 гишүүн 2016.12.28-ны өдөр өргөн мэдүүлсэн, анхны хэлэлцүүлэг/
3. Хууль баталсантай холбогдуулан авах арга хэмжээний тухай Улсын Их Хурлын тогтоолын төсөл /Уул уурхайн бүтээгдэхүүний биржийн тухай хуулийн төсөлтэй холбогдуулан боловсруулсан, анхны хэлэлцүүлэг/
4. Зөвшөөрлийн тухай хуулийн шинэчилсэн найруулгад нийцүүлэх, хуулийн давхардал хийдэл, зөрчлийг арилгах зорилгоор боловсруулсан стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай хууль болон бусад хууль тогтоомжийн төслүүд /Засгийн газар 2022.11.21-ны өдөр өргөн мэдүүлсэн, эцсийн хэлэлцүүлэг/
5. Аж ахуйн үйл ажиллагаанд оролцох төрийн оролцоог хязгаарлах тухай Улсын Их Хурлын тогтоолын төсөл /Улсын Их Хурлын гишүүн О.Цогтгэрэл 2022.12.13-ны өдөр Улсын Их Хуралд өргөн мэдүүлсэн, хэлэлцэх эсэх/
6. Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан мэдээлэлтэй танилцах ерөнхий хяналтын сонсголын тайлан сонсох гэсэн 6 асуудал хэлэлцэнэ.

 Хэлэлцэх асуудал дээр саналтай гишүүн байна уу. Даваасүрэн гишүүн.

 **Ц.Даваасүрэн:** Та бүхэнд энэ өглөөний мэнд хүргэе. Тэр биржийн тухай хуулийг дагаж гаргая. Хууль баталсантай холбогдуулан авах арга хэмжээний тухай гэсэн тогтоолын 2 дугаар заалтыг би энэ удаа болъё гээд байгаа шүү дээ. Эрдэнэс тавантолгойн хувьцааг эргэлтэд оруулъя, хөрөнгийн бүртгэлд нээлттэй компани. Хөрөнгийн бүртгэлд бол бүртгэлтэй компани. Ахмадын 1072-ыг бид хөрөнгийн биржээр дамжуулаад мөнгөжүүлсэн. Одоо нээлттэй болгоё гээд байгаа нь тэр 1072-ыг л эргэлтэд оруулаад хэдэн мөнгөтэй нөхөд нь нүүрсний гарууд л иргэдээс салгаж авах гээд байна шүү дээ. Тэгээд би энэ асуудлаар Ерөнхий сайдтай уулзсан. Ерөнхий сайд бол энийг явуулахгүй гэдэг дээр хатуу байр суурьтай байгаа юм байна. Тийм учраас энийгээ хэлэлцэхээ өмнө Ерөнхий сайдтай та нар сайн ярь. Тэгэхгүй бол одоо хүүхдүүдийн асуудлыг жичдээ шийдээд явж болно шүү дээ. Тэрнээс биш олон нийтэд байгаа ганц компанийг хэрэггүй шүү дээ. Энэ олон түмэндээ Эрдэнэт, Тавантолгой үлдээчих л дээ. Заавал тэрийг авах гээд яадаг юм бэ. Олон арга байна. Гаднын менежмент чинь уул уурхай сайн авч явж байгаа компанийн багийг оруулаад ирээч дээ.Заавал хувьчилж яах гээд байгаа юм бэ. Би та нарт хэлсэн шүү дээ. Ковидын үед энэ хүнд цаг үед ард түмнийг тэжээж мөнгийг нь төлж байгаа юм энэ 2 л байсан биз дээ. Энэ 100 мянган хүүхдийн мөнгийг Тавантолгой л хөөрхий өгсөн биз дээ. Тэгээд энэ Улаанбаатарын тэр түлшний мөнгөний хөнгөлөлтийн 70 хувийг энэ компани чинь л гаргасан шүү дээ. Хувийнхан гаргасан уу. Хувийн үнэ цэнтэй аж ахуйн нэгжүүдийг авсан хүмүүс гаргасан уу. Гэрлийн мөнгийг хэн төлсөн юм. Эрдэнэт л төлсөн. Тэр 2 ширхэг ийм юмыг байлгаж байл даа. Яах гээд байгаа юм бэ. Яасан шунал нь дуусдаггүй юм. Тэгээд л эргэлтэд оруулна гоё гоё тайлбар хэлээд, менежментийн багийн асуудал дээрээ Засгийн газраас санал орж ирье гэж байгаа юм байна лээ. Хүрэлбаатар сайд энд байна. Эд нар наг юм бодож байгаа байлгүй дээ. Гаднын компаниа уул уурхайн амжилттай явж байгаа компаниудтай гэрээ байгуулаад оруулах уу. 49 хувьд тодорхой гаднын. Манайхан байх юм бол нэмэргүй. 5, 10 хувиа авчхаад тэгээд төрийнхөнтэй хуйвалдаж байгаад захирлаа тавиад тэгээд үймүүлээд унана. Тэгээд давхар гэрээгээ хийгээд явчихна. Тийм учраас хувьчилна гэвэл бүр нөгөө давхар гэрээтэй, татварт өөр хямдхан үнээр төлдөг, гадагшаа өндөр үнээр зардаг гээд энэ муу орон нутгийн Тавантолгойг дандаа л тэгдэг биз дээ. Тэрэнтэй л ижилхэн юм болно шүү дээ. Тийм учраас харин бүр нүүрсний хулгай чинь жинхэнэ хуульжсан, албажсан ийм хулгай болж хувирна. Тэгэхээр энэ тогтоолынхоо асуудлыг өнөөдөртөө хойшлуулаач гэсэн санал гаргаж байна. Хэрвээ энийг зөв менежментийн багтай болгоё гэвэл хэдүүлээ тал талаас нь маш сайн яръя. Маш сайн ярьж байж энэ Эрдэнэс тавантолгой гэдэг компанийн менежментийн асуудлыг менежментийн баг, удирдлагын асуудлыг сайжруулах тухай л бид нар ярих ёстой болохоос биш заавал хувьд өгнө гээд гүйгээд байж болохгүй байх. Ард түмэнд олон нийтэд нь хувьцааг нь эргэлтэд оруулчих юм бол нөгөө амьдрал нь ядуурсан байгаа 30, 40 хувь чинь бол хөөрхий зарчихна шүү дээ. Тэгээд л дуусна. Цэнхэр, ягаан тасалбар шиг юм болно. Тэгэхээр өнөөдрийн хэлэлцэх асуудлаас тогтоолын төслийг хойшлуулъя. Сая бүлгийн хурал дээр ч гэсэн энийг хойшлуулъя.../минут дуусав/

 **Ц.Цэрэнпунцаг:** Даваасүрэн гишүүн зарчмын зөрүүтэй санал гаргаж байна. Хэлэлцэх асуудлын хэд дээр байгаа билээ. 4 дээр байгаа тогтоолын төслийг хэлэлцэх асуудлаас хасъя гэж байна. Ингээд Даваасүрэн гишүүний гаргасан горимын саналаар санал хураалт явуулъя. Санал хураалт. Даваасүрэн гишүүний санал дэмжигдсэнгүй. Хэлэлцэх асуудалдаа оръё.

 Энэ асуудлыг Даваасүрэн гишүүн ээ, 4 дэх асуудал дээрээ ярья. Хөрөнгийн биржээс дуудаад 4 дэх асуудлыг хэлэлцэхэд энд байлгаж байя. Тэгээд гишүүд нээлттэй асуугаад ярилцаад бүгдээрээ энэ асуудлаар хөрөнгийн биржээр мэдээлэл авъя.

 **Ингээд хэлэлцэх асуудалдаа оръё.“Ажлын хэсэг байгуулах тухай” Байнгын хорооны тогтоолын хэлэлцүүлгийг хийе.**

 Ажлын хэсгийн бүрэлдэхүүний талаарх тогтоолын төслийг уншиж танилцуулъя. Ажлын хэсэг байгуулах тухай

Монгол Улсын Их Хурлын тухай хуулийн 25 дугаар зүйлийн 25.5 дахь хэсгийг үндэслэн Эдийн засгийн байнгын хорооноос тогтоох нь.

 Нэг. Аялал жуулчлалын тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий ажлын хэсгийг дараах бүрэлдэхүүнтэй байгуулсугай.

Ажлын хэсгийн ахлагч:

 Х.Булгантуяа /Улсын Их Хурлын гишүүн/

Гишүүд:

 Ш.Адьшаа /Улсын Их Хурлын гишүүн/

 Х.Ганхуяг /Улсын Их Хурлын гишүүн/

 Т.Доржханд /Улсын Их Хурлын гишүүн/

 М.Оюунчимэг /Улсын Их Хурлын гишүүн/

 Хоёр.Ажлын хэсэгт мэргэжил арга зүйн туслалцаа авах чиглэлээр холбогдох яам, агентлаг, бусад байгууллагаас мэргэжилтэн албан хаагчийг оролцуулж ажиллуулахыг ажлын хэсэг /Х.Булгантуяа/-д даалгасугай.

 Ажлын хэсэг байгуулж байна. Ажлын хэсгийн бүрэлдэхүүний талаар өөр саналтай гишүүд байна уу. Олон гишүүн болохоор Адьшаа гишүүн байгаа. Та дахиад сонсох уу. Адьшаа, Доржханд гишүүн, Оюунчимэг гишүүн гэсэн 4 гишүүн орсон.

 Энэ аялал жуулчлалын хууль бол нэн яаралтай дэгээр хэлэлцэгдэж явах учраас дараагийн 7 хоногт анхны хэлэлцүүлгээ хийх ёстой юм байна шүү. Өөр саналтай гишүүн байхгүй учраас санал хураалт явуулъя. Санал хураалт. Гишүүдийн 72.7 хувь нь дэмжиж, санал дэмжигдлээ.

 Ажлын хэсэг байгуулах тухай Байнгын хорооны тогтоол батлагдлаа.

 **Дараагийн асуудалд оръё. Хэлэлцэх асуудал хоёр.Хөрөнгө оруулалтын банкны тухай хуулийн төсөл болон хамт өргөн мэдүүлсэн бусад хуулийн төслүүдийн анхны хэлэлцүүлгийг хэлэлцэж эхэлье.**

 Төслийг Байнгын хорооны болон чуулганы нэгдсэн хуралдааны анхны хэлэлцүүлэгт бэлтгэсэн талаар ажлын хэсгийг танилцуулгыг миний бие танилцуулъя.

 Байнгын хорооны эрхэм гишүүд ээ,

 Улсын Их Хурлын гишүүн Б.Жавхлан нарын 18 гишүүнээс 2016 оны 12 дугаар сарын 28-ны өдөр Улсын Их Хуралд өргөн мэдүүлсэн Хөрөнгө оруулалтын банкны тухай хуулийн төсөл болон хамт өргөн мэдүүлсэн бусад хуулийн төслүүдийн хэлэлцэх эсэх асуудлыг Улсын Их Хурал 2017 оны 04 дүгээр сарын 20-ны өдрийн нэгдсэн хуралдаанаар хэлэлцэж, төслүүдийг анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн билээ.

 Тус Байнгын хороо нь 2021 оны 03 дугаар сарын 31-ны өдрийн 08 дугаар тогтоолоороо хуулийн төслүүдийг хэлэлцүүлэгт бэлтгэх үүрэг бүхий ажлын хэсгийг Улсын Их Хурлын гишүүн Цэрэнпунцагаар ахлуулан Улсын Их Хурлын гишүүн Амартүвшин, Д.Бат-Эрдэнэ, Цогтгэрэл, Чинзориг нарын бүрэлдэхүүнтэйгээр байгуулан ажиллууллаа.

 Ажлын хэсэг хөрөнгө оруулалтын банкны тухай хуулийн зарим зохицуулалтыг боловсронгуй болгох, хөрөнгө оруулалтын банкны үйл ажиллагаа явуулах хэлбэрийг төрөлжсөн болгож тодорхойлох зэрэг чиглэлээр зарчмын зөрүүтэй нийт 33 саналын томьёолол бэлтгэсэн болно. Үүнд:

 Нэг.Хөрөнгө оруулалтын банк нь дунд, урт хугацааны тогтвортой эх үүсвэрээр төсөл хөтөлбөр санхүүжүүлэх зорилго бүхий үйл ажиллагаа явуулах, төрөлжсөн банк байна. Банкны тухай хуулиар үйл ажиллагааг нь зохицуулах банк болон хөрөнгө оруулалтын банкны хуулиар үйл ажиллагааг нь зохицуулагдах хөрөнгө оруулалтын банкны үйл ажиллагааг давхардуулан эрхлэхгүй байх тусгай зохицуулалтыг хуулийн төсөлд мөн тусгав.

 Хоёр.Хөрөнгө оруулалтын төрөлжсөн банкны үйл ажиллагаа эрхлэх тусгай зөвшөөрлийг Монголбанк, Санхүүгийн зохицуулах хороо хамтран банкны тухай хууль тогтоомж, үнэт цаасны зах зээлийн тухай хууль тогтоомжийн хүрээнд тус тусын бүрэн эрхийн хүрээнд олгоно.

 Гурав.Хөрөнгө оруулалтын банкны хориглох үйл ажиллагааны хүрээг тодорхойлж

 1/мөнгөн хадгаламж, хүү төлөх нөхцөлтэй харилцах данс нээх, түүнтэй адилтгах байдлаар хөрөнгийн эх үүсвэр төвлөрүүлэх,

 2/Салбар, хараат болон охин компани байгуулах

 3/Монгол Улсын банк, санхүүгийн чиглэлээр үйл ажиллагаа явуулдаг хуулийн этгээдийн хувьцаа, үнэт цаасыг худалдан авахыг хориглосон. Мөн гадаад улсын төрийн өмчит хуулийн этгээд хөрөнгө оруулалтын төрөлжсөн банкны хувь нийлүүлсэн хөрөнгийн 33 ба түүнээс дээш хувийг эзэмших тохиолдолд хөрөнгө оруулалтын тухай хуульд заасан зөвшөөрлийг холбогдох төрийн эрх бүхий байгууллагаас авах тусгай зарчмын зөрүүтэй саналын томьёоллууд бэлтгэлээ.

 Байнгын хорооны эрхэм гишүүд ээ,

 Хөрөнгө оруулалтын банкны тухай хуулийн төслийн талаар ажлын хэсгийн бэлтгэсэн зарчмын зөрүүтэй саналын томьёоллуудыг хэлэлцэн шийдвэрлэж өгөхийг та бүхнээс хүсье.

 Анхаарал тавьсанд баярлалаа.

 Ажлын хэсгийг танилцуулъя. Ажлын хэсэг орж ирсэн үү. Г.Энхтайван Монголбанкны дэд ерөнхийлөгч, Д.Аюуш Монголбанкны Хууль, эрх зүйн газрын захирал, Б.Эрдэнэхуяг Монголбанкны Хууль, эрх зүйн газрын Эрх зүйн бодлогын хэлтсийн захирал, Б.Дөлгөөн Санхүүгийн зохицуулах хорооны Үнэт цаасны газрын дарга Л.Амар Монголын банкны холбооны гүйцэтгэх захирал, Эрдэнэдалай Хуулийн фирмийн гүйцэтгэх захирал, О.Батхүү Монголын хуульчдын холбооны олон улсын эрх зүйн хорооны дарга, Н.Энхбаатар Санхүүгийн зохицуулах хороо Үнэт цаасны газрын ахлах референт, Ж.Мөнх-Оргил Санхүүгийн зохицуулах хорооны Хууль эрх зүйн хэлтсийн дарга.

 Ажлын хэсгийн танилцуулгаас асуух асуулттай Улсын Их Хурлын гишүүн нэрсээ өгнө үү. Асуулттай гишүүд алга байна. Ажлын хэсгээс гаргасан зарчмын зөрүүтэй саналуудаар санал хураалт явуулъя.

 Хөрөнгө оруулалтын банкны тухай хуулийн төслийн талаарх ажлын хэсгийн саналын томьёоллоор санал хураалт явуулъя.

1.Төслийн гарчиг, төслийн Хоёр, Гуравдугаар бүлгийн гарчгийн “оруулалтын” гэсний дараа “төрөлжсөн” гэж тус тус нэмж, Хоёрдугаар бүлгийн гарчгаас “эрхлэх” гэснийг хасах. Санал гаргасан Улсын Их Хурлын гишүүн Цэрэнпунцаг, Амартүвшин, Д.Бат-Эрдэнэ, С.Чинзориг, О.Цогтгэрэл цаашид /ажлын хэсэг/ гэх. Санал хураалт. Батлут гишүүн таных эсрэг гарсан байна. Батлут гишүүн санал гаргая. Гишүүдийн 72.7 хувь нь дэмжиж санал дэмжигдсэн. Санал дэмжигдсэн тул санал хураалтыг дахин явуулъя. Санал хураалт.

**Д.Батлут:** Санал өгсөн боловч төхөөрөмж ажилласангүй. Тэгэхээр саяны санал хураалтыг хүчингүй болгож, дахин санал хурааж өгөхийг хүсэж байна.

**Ц.Цэрэнпунцаг:** Батлут гишүүний гаргасан саналаар саяны саналыг хүчингүй болгоё гэсэн саналын томьёоллоор санал хураалт явуулъя. Санал хураалт. Цогтгэрэл гишүүн таных эсрэг гарсан байна. Цогтгэрэл гишүүн та санал гаргах уу.

**О.Цогтгэрэл:** Саяны саналыг дэмжиж өгсөн боловч эсрэг гарсан байна. Дахин санал хураалгаж өгнө үү.

**Ц.Цэрэнпунцаг:** Цогтгэрэл гишүүний гаргасан саналаар саяны саналыг хүчингүй болгоё гэсэн саналаар санал хураалт явуулъя. Санал хураалт. Гишүүдийн 81.8 хувь нь дэмжиж, санал дэмжигдсэн тул дахин санал хураалт явуулъя. Санал хураалт. Гишүүд анхааралтай байгаарай. Гишүүдийн 81.8 хувь нь дэмжиж санал дэмжигдлээ.

2.Төслийн 1 дүгээр зүйлийн 1.1 дэх хэсгийг доор дурдсанаар өөрчлөн найруулах:

“1.1.Энэ хуулийн зорилт нь хөрөнгө оруулалтын төрөлжсөн банк байгуулах, зөвшөөрөл олгох, хүчингүй болгох, хөрөнгө оруулалтын төрөлжсөн банкны эрхлэх үйл ажиллагааны хүрээ, удирдлага, зохион байгуулалттай холбоотой харилцааг зохицуулахад оршино.”Санал гаргасан ажлын хэсэг. Гишүүдийн 72.7 хувь нь дэмжиж, санал дэмжигдлээ. Хүрэлбаатар сайд дэмжсэнээр санал өгсөн. Протоколд тэмдэглээрэй.

3.Төслийн 2 дугаар зүйлийн 2.1 дэх хэсгийг доор дурдсанаар өөрчлөн найруулах:

“2.1.Хөрөнгө оруулалтын төрөлжсөн банкны тухай хууль тогтоомж нь Монгол Улсын Үндсэн хууль, Банкны тухай хууль, Үнэт цаасны зах зээлийн тухай хууль, Хөрөнгө оруулалтын тухай хууль, Мөнгө угаах болон терроризмыг санхүүжүүлэхтэй тэмцэх тухай хууль, энэ хууль болон эдгээр хуультай нийцүүлэн гаргасан хууль тогтоомжийн бусад актаас бүрдэнэ.” Санал гаргасан ажлын хэсэг. Пүрэвдорж гишүүн асуулт асууя.

**Б.Пүрэвдорж:** Хөрөнгө оруулалтын банкны хуулийг дэмжиж байгаа. Гэхдээ нэг асуудал байна. Ямар асуудал байна гэхээр Хөрөнгө оруулалтын банк аливаа том бүтээн байгуулалт, цахилгаан станц байдаг юм уу, зам ч байдаг юм уу, аль эсвэл гүүрэн байгууламж өөр бусад бүтээн байгуулалттай холбоотой хөрөнгө оруулалтыг хийж болно. Тэр дээр ямарваа нэгэн эрсдэл гарахгүй. Гол эрсдэл юун дээр гарах вэ гэхээр томоохон алтны уурхай барьцааллаа гэж бодъё. Тэгэхээр нөгөө зээл авсан алтны компани нь дампуураад тэр лиценз нөгөө хөрөнгө оруулалтын банкны эзэмшилд очиж байгаа юм. Тэгэхээр энэ лиценз манайх гэтэл нөгөө Үндсэн хуулиар газрын доорх баялаг Монгол улсынх. Тэгтэл нөгөө хөрөнгө оруулалтын банкаа дагаад нөгөө улс орон энэ лиценз манайх учраас энэ доорх баялаг манайх гэдэг утгаараа нөгөө улс нь энэ асуудалд ингэж хамарч орж ирэх эрсдэл ямар юм байгаа вэ. Энэ дээр тодорхой хариулт авъя.

**Ц.Цэрэнпунцаг:** Ажлын дэд хэсгийн ахлагч Энхтайван хариулъя. Тодорхой хариулаарай. Ажлын хэсгийн 2 номерын микрофон өгье.

**Г.Энхтайван:** Пүрэвдорж гишүүний асуултад тодруулъя. Хуулийн төслийн 7.4 дээр Хөрөнгө оруулалтын төрөлжсөн банк нь барьцаалсан ашигт малтмалын тусгай зөвшөөрлөөр үүргийн гүйцэтгэлийн хангуулах бол ашигт малтмалын тусгай зөвшөөрлийн тухай хуулийн 7.1-д заасан нөхцөлийг хангасан эрх бүхий этгээдэд зөвхөн дуудлага худалдааны үндсэн дээр шилжүүлнэ гэж заасан байгаа. Тэгэхээр Пүрэвдорж гишүүний болгоомжилж байгаа асуудлыг ойлгож байна. Гэхдээ хөрөнгө оруулалтын банк нь тухайн лицензийг эзэмшихгүй. Энэ бол зөвхөн барьцаалж байгаа, барьцааны эрх л нээгдэж байгаа. Тэгэхээр дуудлага худалдаагаар өөрийнхөө барьцаанд байгаа ашигт малтмалын тусгай зөвшөөрлийг дуудлага худалдаагаар эрх бүхий хуулийн этгээдэд дуудлага худалдаагаар зарж борлуулж гэрээний үүргийг хангуулна гэсэн байгаа.

**Ц.Цэрэнпунцаг:** Энхтайван дарга аа, эрх бүхий гэдгээ сайн тодорхойлоод хэлээрэй. Монгол улсад бүртгэлтэй, үйл ажиллагаа явуулж байгаа, Монгол улсын татвар төлөгч гээд.

**Г.Энхтайван:** Монгол Улсад үйл ажиллагаа явуулж байгаа, Монгол улсад татвар төлөгч хуулийн этгээд байгаа. Энэ дуудлага худалдааны ялагч нь өөрөө ашигт малтмалын тухай хуулийн 52-т заасны дагуу хөрөнгө оруулалтын төрөлжсөн банкнаас гаргасан өргөдлийг ашигт малтмалын асуудал эрхэлж байгаа, лиценз олгож байгаа төрийн захиргааны төв байгууллага хүлээн авч, зөвшөөрч бүртгэсэн тохиолдолд тусгай зөвшөөрөл эзэмшигч болж байгаа. Тэгэхээр яг энэ дээр Хөрөнгө оруулалтын банк нь өөрөө тухайн лицензийн зөвхөн барьцаалаад, барьцааныхаа хүрээнд эрх бүхий хуулийн этгээдэд дуудлага худалдаагаар борлуулаад, тэрийг нь ашигт малтмалын тусгай зөвшөөрөл олгогч байгууллага хүлээн зөвшөөрсний дараа дараагийн хүнд шилжинэ гэсэн зохицуулалттай байгаа.

**Ц.Цэрэнпунцаг:** Пүрэвдорж гишүүн тодруулж асууя. 1 минут.

**Б.Пүрэвдорж:** Тэгэхээр барьцаалах, эзэмших, дуудлага худалдаа өөрөөр хэлбэл тэр барьцаалсан хөрөнгийг дуудлага худалдаанд оруулах энэ хуулийн харилцаа чинь тус тусдаа нарийн өөр өөр олон хуулиудаар зохицуулагддаг ийм зохицуулалт байдаг юм. Тэгэхээр би энийг асуусан учир нь Их Хурал дээр, чуулганы хуралдаан дээр энэ асуудлыг ийм ийм барьцаалсан асуудал, эзэмших асуудал, дуудлага худалдаагаар борлуулах асуудал чинь тусдаа тусдаа хуулиудаар зохицуулдаг. Энэ хоорондох зөрчлийг яаж шийдэх юм бэ гэдэг нарийн асуулт асууна. Тэр дээр та нар бүдрэхгүй бэлэн байгаарай гэдгийг Монголбанкныханд анхааруулъя.

**Ц.Цэрэнпунцаг:** Пүрэвдорж гишүүнд нэмээд тодруулаад саяны тодруулж, сануулж, асууж байгаа дээр нь нэмээд хэлэхэд энэ таны хэлж байгаа барьцаалах. Барьцаалахын дараа эзэмших биш энэ чинь ашиглалт. Лиценз чинь ашиглах эрх болохоос биш эзэмших эрх биш юм байгаа юм. Тэгэхээр дараа нь тэрийг дуудлага худалдаагаар оруулах гэдэг чинь энэ дарааллаар явна. Энэ процесс тус бүртэй нь холбоотой хуулийнхаа тэр хуулиудаараа зохицуулагдана. Мэдээж барьцаалах нь бол банкныхаа хуулиар тийм ээ. Өнөөдөр ч гэсэн ашигт малтмалын өчнөөн лицензүүд энэ арилжааны банк дээр барьцаалагдсан явж байгаа.

Хоёрдугаарт, зөвхөн энд буруу ойлголт яваад байгаа нь энэ бол зөвхөн ганц гэрчилгээ биш, бүхэл бүтэн гэрчилгээ чинь төслийн бүрэлдэхүүн хэсгийн л нэг. Энэ бол төсөл барьцаалагдаж явна гэдэг агуулга байх ёстой.

Хоёрдугаарт цаашдаа ашиглах эрх шилжсэний дараа бол энэ ашиглах явц аль аж ахуйн нэгж дээр Монгол улсад татвар төлж байгаа тэр хуулийн этгээд дээр очих юм. Тэр хуулийн этгээдийн хөрөнгө оруулагч нь аль улсаас орж ирж байгаа юм. Тэр асуудал нь хэрвээ зарим улсын хөрөнгө оруулалт давуу орж ирж байгаа тохиолдол байх юм бол энэ нь гадаадын хөрөнгө оруулалтынхаа хуулиар 33 хувиас дээш тавиад явчих юм бол энэ нь тэр хуулиараа зохицуулагдаад явна гэх мэт бүх талаас нь хуулийн хэсгийнхэн бол энэ асуудлыг олон тойрч ярьсан. Тэгэхээр энэ дээр чуулган дээр энэ асуудал дээр хариулахад хууль дээр ажилласан ажлын хэсгийнхэн бэлэн байгаа.

Санал хураалт. Гишүүдийн 80 хувь нь дэмжиж санал дэмжигдлээ.

4.Төслийн 3 дугаар зүйлийг доор дурдсанаар бүхэлд нь өөрчлөн найруулах:

“**3 дугаар зүйл.Хуулийн үйлчлэх хүрээ**

3.1.Хөрөнгө оруулалтын төрөлжсөн банкны үйл ажиллагаанд энэ хууль үйлчилнэ.

3.2.Банкны тухай хуульд заасны дагуу банк байгуулах тусгай зөвшөөрөл авсан банкны үйл ажиллагааг энэ хуулиар зохицуулахгүй.

3.3.Энэ хуульд тусгайлан зааснаас бусад хөрөнгө оруулалтын төрөлжсөн банкны үйл ажиллагаатай холбогдох харилцааг Банкны тухай хууль, Үнэт цаасны зах зээлийн тухай хууль болон холбогдох бусад хууль тогтоомжоор зохицуулна.

3.4.Монгол Улсын Хөгжлийн банктай холбогдох харилцааг энэ хуулиар зохицуулахгүй.” Санал гаргасан ажлын хэсэг. Санал хураалт. Пүрэвдорж гишүүн асуулт асууна. Санал хураалтыг зогсооё.

**Б.Пүрэвдорж:** Хөгжлийн банкны хууль бол цэвэр хөрөнгө оруулалтын банкны хууль. Тэгэхээр энэ өөрөөр хэлбэл дотоодын банктай нэг өөр, тэгсэн мөртөө гадаадын хөрөнгө оруулалттай банкаа бас нэг өөр дабль стандарт маягийн тэрийгээ энэ хуульд Хөгжлийн банкны хууль хамаарахгүй гэдэг байдлаар оруулна гэдэг бол хөрөнгө оруулж байгаа талдаа тодорхойгүй, ялгавартай байдлыг бий болгох ийм эрсдэлийг авч ирж байна. Тийм учраас мэдээж энэ хууль дээр ингээд явах байх, нөгөө гадаадын хөрөнгө оруулагч нар нь гайхаад өнгөрөх байх. Гэхдээ ер нь цаашдаа яг энэ дэлхий нийтийн стандартын дагуу хөрөнгө оруулалтын банк ямар л энэ хууль сайн хууль болно гэдэгт итгэлтэй байна. Үүнийхээ дагуу хөгжлийн банкныхаа хуулийг буцааж нэг стандарттай болгох нэгэнт л хөрөнгө оруулалтын банк учраас нэг стандарттай болгох ажлыг зайлшгүй хийх ёстой шүү гэдгийг протоколд тэмдэглүүлж хэлж байгаа юм.

**Ц.Цэрэнпунцаг:** Пүрэвдорж гишүүний саяны санал бол шууд энэ хуультай холбоотой байгаагүй, Протоколд тэмдэглэсэн байх. Ингээд сая уншсан зарчмын зөрүүтэй саналаар санал хураалт явуулъя. Санал хураалт. Гишүүд анхааралтай байгаарай. Гишүүдийн 70 хувь дэмжиж санал дэмжигдлээ.

5.Төслийн 4 дүгээр зүйлийг доор дурдсанаар бүхэлд нь өөрчлөн найруулах:

“**4 дүгээр зүйл.Хуулийн нэр томьёоны тодорхойлолт**

4.1.Энэ хуульд хэрэглэсэн дараах нэр томьёог доор дурдсан утгаар ойлгоно:

4.1.1.“хөрөнгө оруулалтын төрөлжсөн банк” гэж төслийг дунд, урт хугацааны тогтвортой хөрөнгийн эх үүсвэрээр санхүүжүүлэх, энэ хуулийн 6.1-д заасан үйл ажиллагаа эрхэлдэг ашгийн төлөө хуулийн этгээдийг;

4.1.2.“төсөл” гэж санхүүгийн хөрөнгийн дунд, урт хугацаатай эх үүсвэр шаардлагатай, уг эх үүсвэрийг орлогоороо нөхөх боломжтой эдийн засгийн үйл ажиллагааг;

4.1.3.“харилцагч” гэж хөрөнгө оруулалтын төрөлжсөн банкнаас санхүүжүүлж байгаа төсөл санаачлагч, хэрэгжүүлэгч хуулийн этгээд болон Монголбанкнаас төслийн оролцогч гэж үзсэн бусад хуулийн этгээдийг.” Санал гаргасан ажлын хэсэг. Санал хураалт. Гишүүд анхааралтай саналаа өгөөрэй. Хүрэлбаатар гишүүн дэмжиж байгаа шүү. Протоколд тэмдэглээрэй. 60 хувь нь дэмжиж санал дэмжигдлээ.

6.Төслийн 5 дугаар зүйлийг доор дурдсанаар бүхэлд нь өөрчлөн найруулах:

“**5 дугаар зүйл.Хөрөнгө оруулалтын төрөлжсөн банкны хэлбэр, хувь нийлүүлсэн хөрөнгө**

5.1.Хөрөнгө оруулалтын төрөлжсөн банк нь хаалттай хувьцаат компани эсхүл хязгаарлагдмал хариуцлагатай компанийн хэлбэртэй байна.

5.2.Хөрөнгө оруулалтын төрөлжсөн банкны хувь нийлүүлсэн хөрөнгийн доод хэмжээг үндэсний эдийн засгийн аюулгүй байдал, эдийн засгийн байдал, гадаадын хөрөнгө оруулалтын түвшин, улсын төлбөрийн тэнцлийн үзүүлэлт, төгрөгийн ханшийн өөрчлөлт, банкны төлбөрийн чадвар, хөрөнгө оруулалтын банкны эрхлэх үйл ажиллагааны онцлог, банкны салбар дахь төслийн санхүүжилтийн хэмжээ, шаардлагатай бусад хүчин зүйлсийг харгалзан Монголбанк тогтооно.”

Санал гаргасан ажлын хэсэг. Санал хураалт. Санал хураалтыг зогсооё.

Зарчмын зөрүүтэй санал 6 дээр. 5.2 дээр асуулт санал байна уу та. Ажлын хэсгийн саналыг бүгдийг дуусгаад хамгийн сүүлд нь гишүүний гаргаж байгаа саналыг хураадаг. Ийм дэгээр явдаг юм байна. Санал хураалт. Гишүүдийн 72.7 хувь нь дэмжиж санал дэмжигдлээ.

7.Төслийн 6 дугаар зүйлийг доор дурдсанаар бүхэлд нь өөрчлөн найруулах:

“**6 дугаар зүйл.Хөрөнгө оруулалтын төрөлжсөн банкны эрхлэх**

**үйл ажиллагаа**

6.1.Хөрөнгө оруулалтын төрөлжсөн банк нь Монгол Улсын нутаг дэвсгэрт хэрэгжих зөвхөн төсөл санхүүжүүлэхэд чиглэсэн дараах үйл ажиллагааг эрхэлнэ:

6.1.1.зээл олгох;

6.1.2.төлбөр тооцоо;

6.1.3.баталгаа, батлан даалт;

6.1.4.үнэт цаас, санхүүгийн хэрэгсэл худалдах, худалдан авах;

6.1.5.гадаад валют худалдах, худалдан авах, арилжих;

6.1.6.андеррайтер;

6.1.7.кастодиан;

6.1.8.санхүү, хөрөнгө оруулалтын чиглэлээр зөвлөгөө, мэдээлэл өгөх;

6.2.Энэ хуулийн 6.1.1, 6.1.2, 6.1.3, 6.1.4, 6.1.5-д заасан үйл ажиллагааны зөвшөөрлийг Монголбанк, энэ хуулийн 6.1.6, 6.1.7, 6.1.8-д заасан үйл ажиллагаа эрхлэх зөвшөөрлийг Санхүүгийн зохицуулах хорооноос олгоно.

6.3.Санхүүгийн зохицуулах хороо энэ хуулийн 6.2-т заасан зөвшөөрлийг олгохдоо тухай бүр Монголбанкны саналыг урьдчилан авна.” Санал гаргасан ажлын хэсэг.Санал хураалт. Санал хураалтыг зогсооё. Ганхуяг гишүүн асуулт асууя.

**Х.Ганхуяг:** Хөрөнгө оруулалтын банк гэхээр компанийн хувьцаанд юм уу компанид хөрөнгө оруулалт хийж болно шүү дээ. Тэгэхээр хувьцаа нь үнэт цаас хэлбэрээр илэрхийлэгдэж байна уу эсвэл яаж илэрхийлэгдэж байна гэдгийг асуух гэсэн юм. Яагаад гэхээр банкны үйл ажиллагаанд энгийн арилжааны банк бол хувьцаанд хөрөнгө оруулалт хийхгүй шүү дээ. Тэгээд Хөрөнгө оруулалтын банк болохоор хувьцаанд хөрөнгө оруулалт хийж болно.Тодорхой хөрвөх хувьцаа нь ч байж болдог. Хөрвөх зээл ч өгч болдог. Олон хэлбэр байгаад байгаа шүү дээ. Тэгэхээр хувьцаа гэдэг юм харагдахгүй байгаад байна л даа. Тэрийгээ эсвэл найруулгаар нэмэх юм уу яах юм энийг л асуух гээд байна.

**Ц.Цэрэнпунцаг:** Энхтайван. Ажлын хэсгийн 2 номерын микрофоныг нээе.

**Г.Энхтайван:** Ганхуяг гишүүний асуултад тодруулъя. Энэ хуулийн 10 дугаар зүйл дээр үнэт цаас, санхүүгийн хэрэгсэл худалдан авах, худалдах гэсэн зохицуулалт байгаад байгаа юм. Таны ярьж байгаа хувьцаа бол яг энэ үнэт цаас гэдэгт бол хамаарагдаж байгаа. Хуулийн төслийн 10.4 дээр Хөрөнгө оруулалтын төрөлжсөн банк нь компанийн хувьцааг 5 хүртэлх жилийн хугацаатайгаар тухайн хуулийн этгээдийн 20 хүртэлх хувийг эзэмшиж болно гэж заасан байгаа. Энэхүү зохицуулалт нь арилжааны банкийг зохицуулж байгаа зохицуулалтаас харьцангуй уян хатан байгаа. Одоо хүчин төгөлдөр мөрдөгдөж байгаа банкны тухай хуулиар арилжааны банк нь хуулийн этгээдийн хувьцааг 10 хүртэл хувиар. Хөрөнгө оруулалтын банк нь тухайн хуулийн этгээдийн хувьцааг эзэмшихдээ зөвхөн өөрийн зээл олгож төсөл санхүүжүүлж байгаа зорилгоор тухайн банкны хувьцааг тодорхой хугацааны дотор эзэмшиж байгаа. Түүнээс биш банкны үйл ажиллагаанаас гадуур өөр үйл ажиллагаа эрхэлж, өөр бизнес эрхлэхийг энэ хуулиар зөвшөөрөхгүй байгаад байгаа юм.

**Ц.Цэрэнпунцаг:** Энхтайван, тэр Ганхуяг гишүүний асууж байгаа асуулттай холбоотой санал дээр очихоор ярилцъя гэж байна. Санал хураалтаа үргэлжлүүлье. Санал хураалт явуулъя. Санал хураалт. Гишүүдийн 60 хувь нь дэмжиж санал дэмжигдлээ.

8.Төслийн 7 дугаар зүйлийг доор дурдсанаар бүхэлд нь өөрчлөн найруулах:

“**7 дугаар зүйл.Зээл олгох**

7.1.Хөрөнгө оруулалтын төрөлжсөн банк төсөл санхүүжүүлэх зорилгоор харилцагчид зээл олгож болно.

7.2.Төсөлд олгох зээлийн хэмжээ, хөрөнгө оруулалтын төрөлжсөн банкны зээл, зээлийн үйл ажиллагаанд баримтлах шаардлагыг банкны системд нөлөө бүхий банкнаас хуулийн этгээдэд олгосон зээлийн хэмжээ, бусад хүчин зүйлийг харгалзан Монголбанк, Санхүүгийн зохицуулах хороо хамтран тогтооно.

7.3.Энэ хуулийн 7.1-д заасан зээлийн хугацаа 2 жилээс доошгүй байна.

7.4.Хөрөнгө оруулалтын төрөлжсөн банкны барьцаалсан ашигт малтмалын тусгай зөвшөөрлөөр үүргийн гүйцэтгэлийг хангуулах бол Ашигт малтмалын тухай хуулийн 7.1-д заасан нөхцөлийг хангасан эрх бүхий этгээдэд зөвхөн дуудлага худалдааны үндсэн дээр шилжүүлнэ.” Санал гаргасан ажлын хэсэг. Санал хураалт. Гишүүдийн 60 хувь дэмжиж санал дэмжигдлээ.

9.Төсөлд доор дурдсан агуулгатай 8 дугаар зүйл шинээр нэмэх:

“**8 дугаар зүйл.Төлбөр тооцоо**

8.1.Хөрөнгө оруулалтын төрөлжсөн банк нь энэ хуулийн 6.1.1, 6.1.3, 6.1.4, 6.1.6-д заасан үйл ажиллагаанд шууд хамаардаг харилцагч болон Монголбанк, банкны төлбөр тооцоог гүйцэтгэж болно.

8.2.Хөрөнгө оруулалтын төрөлжсөн банкны төлбөр тооцооны үйл ажиллагааг холбогдох хуульд заасны дагуу зохицуулна.” Санал гаргасан ажлын хэсэг. Санал хураалт. Гишүүдийн 60 хувь дэмжиж, санал дэмжигдлээ.

10.Төсөлд доор дурдсан агуулгатай 9 дүгээр зүйл шинээр нэмэх:

“**9 дүгээр зүйл.Баталгаа, батлан даалт**

9.1.Хөрөнгө оруулалтын төрөлжсөн банк энэ хуулийн 14.1-д заасан хязгаарлалтын хүрээнд дангаар болон бусад этгээдтэй хамтран төсөл санхүүжүүлэхтэй холбогдуулан харилцагчийн хүлээсэн үүрэгт гуравдагч этгээдэд баталгаа, батлан даалт гаргаж болно.

9.2.Хөрөнгө оруулалтын төрөлжсөн банкнаас гаргах баталгаа, батлан даалтад тавих шаардлага, нөхцөлийг Монголбанкнаас баталсан журмаар зохицуулна.” Санал гаргасан ажлын хэсэг. Санал хураалт. Гишүүдийн 81.8 хувь нь дэмжиж, санал дэмжигдлээ.

11.Төслийн 8 дугаар зүйлийг 10 дугаар зүйл болгон, доор дурдсанаар бүхэлд нь өөрчлөн найруулах:

“**10 дугаар зүйл.Үнэт цаас, санхүүгийн хэрэгсэл худалдах, худалдан авах**

10.1.Хөрөнгө оруулалтын төрөлжсөн банк энэ хуулийн 14 дүгээр зүйлд заасан хязгаарлалтын хүрээнд гадаад улс, дотоодын үнэт цаасны зах зээлд үнэт цаас гаргаж болно.

10.2.Энэ хуулийн 10.1-д зааснаар дотоодын үнэт цаасны зах зээлд гаргах үнэт цаас нь зөвхөн хаалтай хүрээнд байна.

10.3.Хөрөнгө оруулалтын төрөлжсөн банк төлбөр түргэн гүйцэтгэх чадвар, мөнгөн хөрөнгийн нөөцийг удирдах зорилгоор мөнгөний зах дээр богино хугацааны үнэт цаас гаргаж болно.

10.4.Хөрөнгө оруулалтын төрөлжсөн банк төсөл санхүүжүүлэх зорилгоор харилцагчийн үнэт цаасны зах зээл, мөнгөний зах дээр арилжаалагдах үнэт цаас, санхүүгийн хэрэгслийг худалдаж, худалдан авч болно.

10.5.Хөрөнгө оруулалтын төрөлжсөн банк компанийн хувьцааг тав хүртэлх жилийн хугацаанд эзэмшиж болно.

10.6.Хөрөнгө оруулалтын төрөлжсөн банк нь харилцагч, түүний холбогдох этгээдийн гаргасан хувьцааны 20 хүртэл хувийг эзэмшиж болох бөгөөд эзэмшиж байгаа хувьцаа нь саналын эрхгүй байна.

10.7.Хөрөнгө оруулалтын төрөлжсөн банкнаас үнэт цаас, санхүүгийн хэрэгсэл худалдах, худалдан авах харилцааг Монголбанк, Санхүүгийн зохицуулах хорооноос хамтран баталсан журмаар зохицуулна.” Санал гаргасан ажлын хэсэг. Санал хураалт. Санал хураалтыг зогсооё. Ганхуяг гишүүн асуултаа асууя. Ганхуяг гишүүний микрофон нээгээрэй.

**Х.Ганхуяг:** 10.5, 10.6 болохгүй байна. Ийм хязгаарлагдсан байдлаар хөрөнгө оруулалтын банкны үйл ажиллагааг хязгаарлаж болохгүй. Яагаад гэхээр тухайлбал би өөрийн бие дээр яръя. Манайх 2013 онд Нидерландын Хөгжлийн банкнаас зээл авч байсан. Хөрөнгө оруулагч татаж байсан. Европын Сэргээн босголтын банкны хөрөнгө оруулалтын сангаас ч манайх хөрөнгө оруулалт татаж байсан. Нийтдээ бол экзит хийх гэж 10 жил болсон. Тэгэхээр хугацаа бол энийг чөлөөтэй тавьж өгөх ёстой. Тэр чинь 2 талын тохиролцооны асуудал байхгүй юу. Тэрнээс биш хуулиар бид нар энийг зохицуулдаг асуудал биш.

Хоёрдугаар асуудал. 20 хүртэл хувь бас байж болдоггүй юм. Яагаад гэхээр тэр компанийн үнэлгээ дээшээ доошоо хэлбэлзэж байдаг. Тухайлбал хөрвөх зээл өгчихдөг. Тухайн үедээ хувь тохирдог компанийн үр өгөөж буураад эхлэхээр нөгөө хувь нь 20 байтугай 30 хэдэн рүү ороод ирэх магадлалтай байдаг.Тэгэхээр бид нар энэ 2-ыг арилжаагаар бизнесийн зарчмаар тохиролцох асуудал дээр ийм хатуу байр суурь оруулчихаар энэ хөрөнгө оруулалтын банк чинь ямар ч үйл ажиллагаа явуулах боломжгүй болно. Ер нь хөрөнгө оруулалтын банканд ажиллаж үзсэн хүн байна уу та нар дотор. Зүгээр л банкны талаасаа төв банкны байр сууринаас хараад бичсэн байна шүү дээ.

**Ц.Цэрэнпунцаг:** Ажлын хэсгээс Энхтайван хариулаарай. Энэ ажлын хэсэгт ажилласан Их Хурлын гишүүдээс Амартүвшин гишүүн байгаа. Амартүвшин гишүүн ажиллаад энэ дээр ажлын хэсгээс анх гаргасан санал бол 49 хувь хүртэл гэж байсан. Энэ дээр бол бид нар бусад ойр асуудлуудтай холбоотой саналыг Амартүвшин гишүүн гаргасан. Амартүвшин гишүүн ойлгож байгаа. Өөрөө бас хөрөнгө оруулалтын банканд ажиллаж байсан туршлагатай гэж ойлгож байгаа. Бид нар Амартүвшин гишүүний саналыг жин өгч бодолцсон шүү. Энхтайван хариулъя.

**Г.Энхтайван:** Дэд ажлын хэсгээс 10.5 дээр байгаа Хөрөнгө оруулалтын төрөлжсөн банк нь харилцагч түүний холбогдох этгээдийг гаргасан хувьцааны 20-иос дээшгүй хувийг эзэмшихгүй гэдэг дээр 49 хувь гэдэг зарчмын байр суурьтай саналыг анх оруулсан. Ажлын хэсэг дээр Улсын Их Хурлын гишүүн Амартүвшиний гаргасан 20 хувь гэдэг саналыг ажлын хэсэг дээр дэмжсэн байгаа. Дэмжсэн гол үндэслэл нь бол яг энэ одоо хүчин төгөлдөр мөрдөгдөж байгаа Банкны тухай хуулиар банк нь харилцагч түүний холбогдох этгээдийн гаргасан хувьцааны 10 хүртэл хувийг эзэмшиж байгаа. Энэ нь тухайн хөрөнгө оруулалтын банк нь Монгол Улсын хөрөнгийн бирж дээр бүртгэлтэй байгаа аж ахуйн нэгжүүдийг хувьцааг 49 хүртэл хувиар худалдаж аваад дотоодын аж ахуйн нэгжүүдийн хувьцааг эзэмшээд тэдгээрт зээл гаргаад явах юм байна гэдэг дээр нь тодорхой хэмжээний хязгаарлалт хийж өгье гээд 20 хувийг тавьсан байгаа. Дээрээс нь 5 хүртэл жил гэдэг дээр энэ бол олон улсын жишиг стандарт байгаа. Бид бүхэн яг энэ 5 гэдгийг бол олон улсын валютын сан дээр байгаа. Бүх Хөрөнгө оруулалтын банк дээр экзит жилийг нь бол хуулиар зааж өгдөг. Хөрөнгө оруулалтын банк нь зөвхөн төсөл санхүүжүүлэх зорилгоор үйл ажиллагаа эрхлэхээс бус өөрийн зээлдэгчдийн үйл ажиллагааг хөндлөнгөөс удирдаад тэдгээрийн бизнест оролцоод явах үйл ажиллагааг нь хуулиар хориглож байгаа юм. Түүнээс төсөл санхүүжүүлэх зорилгоо хэрэгжүүлнэ. Өөр үйл ажиллагаа хэрэгжүүлэхгүй. Бусад арилжааны банкнууд шиг янз янзын машин зараад ч юм уу, ууц чанаад явдаг энэ үйл ажиллагааг хориглож байгаа гэсэн үг.

**Ц.Цэрэнпунцаг:** Ганхуяг гишүүн тодруулж асууя. 1 минут.

**Х.Ганхуяг:** Ер нь сайн хөрөнгө оруулалтын банк бол тухайн компанийн менежментэд нь буюу ТУЗ-д нь оролцож зардлыг хэмнэх үйл ажиллагааг нь сайжруулах тал дээр байнга дуу хоолой болж явдаг л даа. Тэгж байж компанийн менежмент сайжирдаг. Тийм хувь нэмэр оруулдаг. Тэгэхээр бид нар менежментэд нь орж болохгүй. Яах вэ менежментэд гэхээсээ илүү ТУЗ-д нь орох боломжийг нээж өгөх ёстой.

Хоёрдугаарт тэр 49 хүртэл хувь бол тэр нь зөв шүү. Ядаж 34. Тэгж байж Монголын компани аж ахуйн нэгжийн хуультайгаа зохицох байхгүй юу. 34-өөс дээш байж ХХК дээр чинь нөгөө багцын саналын эрхтэй болдог. Тэгж байж нөгөө ТУЗ дээрээ эрх ашгаа хамгаалдаг. Ийм хөрөнгө оруулалт хэн хийдэг юм бэ. Наадах чинь худлаа л байна шүү дээ.

**Ц.Цэрэнпунцаг:** Ажлын хэсэг сайн тайлбарлаарай. Яагаад ингэж оруулснаа.

**Г.Энхтайван:** Ганхуяг гишүүний асуултад дахиад тодруулъя. Хөрөнгө оруулалтын банкны үндсэн үйл ажиллагаа нь бол энэ хуулийн эхний зорилго дээр бичсэн байгаа. Төсөл санхүүжүүлэх гэж. Төсөл санхүүжүүлэх үндсэн зорилгынхоо хүрээнд өөрсдийнхөө харилцагч болон тухайн хөрөнгө оруулалтын банканд хандаж IPO хийлгэж байгаа хуулийн этгээдийн хувьцааг 20 хүртэл хувиар эзэмшинэ гэж байгаа. Түүнээс биш 49 хувь эзэмшээд тухайн банк нь өөр хуулийн этгээдийн үйл ажиллагааг удирдаад, төсөл санхүүжүүлэхээс гадна өөр төрлийн бизнес хийдэг үйл ажиллагааг хуулиар хориглож байгаа. Бид бүхэн банкны тухай хууль дээр ч гэсэн яг энийг арилжааны банк нь зөвхөн өөрийнхөө үндсэн үйл ажиллагаагаар хуулиар олгогдсон эрхээ л хэрэгжүүл гэж байгаа. Хөрөнгө оруулалтын банк гэдэг ч гэсэн энэ дээр энэ бол Ганхуяг гишүүн нэрийг нь хараарай. Төрөлжсөн банкны тухай хууль шүү энэ чинь. Яг классик хөрөнгө оруулалтын банкны тухай хууль энэ ерөөсөө биш байгаа. Төрөлжсөн банк. Банкны тухай хуулийн 4.1 дээр.../минут дуусав/

**Ц.Цэрэнпунцаг:** Ганхуяг гишүүн та энэ дээр санал байвал саналын томьёолол гаргаад дахиад санал хураалгаад саналаа оруулж ирээд явж болно. Та өөрөө бодож байгаад саналын томьёоллоо гаргаарай. Хэрвээ зарчмын зөрүүтэй санал гаргавал.

Энэ дээр санал хураалт явуулъя. Санал хураалт. Гишүүдээ анхааралтай байгаарай. Зүйлийг бүхэлд нь дэмжихгүй бол болохгүй шүү дээ. Гишүүдийн 54.5 хувь нь дэмжиж санал дэмжигдлээ.

12.Төсөлд доор дурдсан агуулгатай 11 дүгээр зүйл шинээр нэмэх:

“**11 дүгээр зүйл.Гадаад валют худалдах, худалдан авах, арилжих**

11.1.Хөрөнгө оруулалтын төрөлжсөн банк нь энэ хуулийн 6.1.1, 6.1.6-д заасан үйл ажиллагааны хүрээнд харилцагчийн төлбөр тооцоог гүйцэтгэх, үйл ажиллагаа эрхлэхэд үүсэж болох гадаад валютын ханшийн эрсдэлийг удирдах зорилгоор гадаад валют худалдах, худалдан авах, түүнтэй холбоотой валют арилжааны бусад хэлцлийг хийж болно.

11.2.Энэ зүйлийн 11.1-д заасан үйл ажиллагааг Валютын зохицуулалтын тухай болон холбогдох бусад хуулиар зохицуулна.” Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж санал дэмжигдлээ.

13.Төсөлд доор дурдсан агуулгатай 12 дугаар зүйл шинээр нэмэх:

“**12 дугаар зүйл.Андеррайтер, кастодиан, санхүү, хөрөнгө оруулалтын**

**чиглэлээр зөвлөгөө, мэдээлэл өгөх үйл ажиллагаа**

12.1.Хөрөнгө оруулалтын төрөлжсөн банкнаас төсөл санхүүжүүлэхтэй холбоотойгоор энэ хуулийн 6.1.6, 6.1.7, 6.1.8-д заасан үйл ажиллагааг эрхлэх харилцааг Үнэт цаасны зах зээлийн тухай болон холбогдох бусад хууль тогтоомжоор зохицуулна.”Санал гаргасан ажлын хэсэг. Санал хураалт. Гишүүд ээ анхааралтай байгаарай. Саналаа өгөөрэй. Гишүүдийн 63.6 хувь нь дэмжиж, санал дэмжигдлээ.

14.Төсөлд доор дурдсан агуулгатай 13 дугаар зүйл шинээр нэмэх:

“**13 дугаар зүйл.Хөрөнгө оруулалтын банканд хориглох үйл ажиллагаа**

13.1.Хөрөнгө оруулалтын төрөлжсөн банк дараах үйл ажиллагаа эрхлэхийг хориглоно:

13.1.1.энэ хуулийн 6 дугаар зүйлд зааснаас бусад үйл ажиллагаа эрхлэх;

13.1.2.мөнгөн хадгаламж, хүү төлөх нөхцөлтэй харилцах данс нээх, тэдгээртэй адилтгах хөрөнгийн эх үүсвэр бүрдүүлэх;

13.1.3.хараат болон охин компани үүсгэн байгуулах;

13.1.4.банк, санхүүгийн чиглэлээр үйл ажиллагаа эрхэлдэг Монгол Улсын хуулийн этгээдийн хувьцаа, хувьцаанд хамаарах үнэт цаасыг худалдан авах.” Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

15.Төсөлд доор дурдсан агуулгатай 14 дүгээр зүйл шинээр нэмэх:

“**14 дүгээр зүйл.Хөрөнгө оруулалтын төрөлжсөн банкны үйл**

 **ажиллагаанд хийх хязгаарлалт, шаардлага**

14.1.Аливаа этгээд, түүний холбогдох этгээд, харилцан хамаарал бүхий этгээдэд олгох хөрөнгө оруулалтын төрөлжсөн банкны зээл, зээлтэй адилтган тооцох хөрөнгийн хэмжээ хөрөнгө оруулалтын төрөлжсөн банкны өөрийн хөрөнгийг гурав дахин нэмэгдүүлснээс хэтрэхгүй байна.

14.2.Зээл, зээлтэй адилтгах актив хөрөнгийн нийт дүн нь хөрөнгө оруулалтын төрөлжсөн банкны өөрийн хөрөнгийг арав дахин нэмэгдүүлснээс хэтрэхгүй байна.

14.3.Баталгаа, батлан даалт, эзэмшиж байгаа үнэт цаасны нийт дүнгийн нийлбэр нь хөрөнгө оруулалтын төрөлжсөн банкны өөрийн хөрөнгийг тав дахин нэмэгдүүлснээс хэтрэхгүй байна.

14.4.Энэ зүйлд зааснаас бусад шаардлага, үйл ажиллагааны хязгаарлалтын журмыг Монголбанк, Санхүүгийн зохицуулах хороо хамтран батална.” Санал гаргасан ажлын хэсэг. Санал хураалт. Гишүүдийн 63.6 нь дэмжиж, санал дэмжигдлээ.

16.Төслийн 9 дүгээр зүйлийг 15 дугаар зүйл болгон, доор дурдсанаар бүхэлд нь өөрчлөн найруулах:

“**15 дугаар зүйл.Хөрөнгө оруулалтын төрөлжсөн банк үүсгэн байгуулах**

15.1.Хөрөнгө оруулалтын төрөлжсөн банк үүсгэн байгуулах зөвшөөрлийг Монголбанк олгоно.

15.2.Гадаад улсын төрийн өмчит хуулийн этгээд хөрөнгө оруулалтын төрөлжсөн банк үүсгэн байгуулах, эсхүл хөрөнгө оруулалтын төрөлжсөн банкны нийт гаргасан хувьцаа, хувьцаанд хамаарах үнэт цаас, эсхүл өр төлбөрийн эх үүсвэрийн хөрөнгийн 33 буюу түүнээс дээш хувийг эзэмших тохиолдолд төрийн эрх бүхий байгууллагын зөвшөөрлийг холбогдох хуульд заасны дагуу урьдчилан авсан байна.

15.3.Гадаад улсын хуулийн этгээд хөрөнгө оруулалтын төрөлжсөн банкны үйл ажиллагаа эрхлэх тохиолдолд тухайн хуулийн этгээд нь зөвхөн банк, санхүүгийн байгууллага байх бөгөөд хөрөнгө оруулалтын төрөлжсөн банк нь тухайн хуулийн этгээдийн охин компани байна.

15.4.Энэ хуулийн 15.3-т заасан этгээдийн хөрөнгө оруулалтын төрөлжсөн банканд хувь нийлүүлсэн хөрөнгө, үйл ажиллагаа эрхлэх эх үүсвэр нь эдийн засгийн харьяат бус этгээдээс гарал үүсэлтэй гадаад валют байх буюу тухайн этгээдийн эзэмшиж байгаа Монгол Улсын үндэсний мөнгөн тэмдэгтээр бүрдүүлээгүй байна.

15.5.Хөрөнгө оруулалтын төрөлжсөн банкны нөлөө бүхий хувьцаа эзэмшигч нь Монголбанкны зөвшөөрөлгүйгээр хөрөнгө оруулалтын банкны хувьцаа, хувьцаанд хамаарах үнэт цаасыг бусдад худалдах, шилжүүлэхийг хориглоно.

15.6.Хөрөнгө оруулалтын төрөлжсөн банкны хувьцаа эзэмшигч нь тус банкны нийт гаргасан хувьцааг дангаар эзэмшиж болно.” Санал гаргасан ажлын хэсэг. Санал хураалт. Гишүүд ээ, анхааралтай байгаарай. Санал өгөөрэй. Гишүүдийн 54.5 хувь нь дэмжиж, санал дэмжигдлээ.

17.Төслийн 10 дугаар зүйлийг 16 дугаар зүйл болгон, доор дурдсанаар бүхэлд нь өөрчлөн найруулах:

“**16 дугаар зүйл.Хөрөнгө оруулалтын төрөлжсөн банк** **үүсгэн**

 **байгуулагчид тавих шаардлага**

16.1.Хөрөнгө оруулалтын төрөлжсөн банк үүсгэн байгуулагч нь Банкны тухай хуулийн 19, 20 дугаар зүйл, 23.1-д заасан шаардлагыг хангасан байна.

16.2.Хөрөнгө оруулалтын төрөлжсөн банк үүсгэн байгуулах гадаад улсын банк, санхүүгийн байгууллага нь энэ хуулийн 16.1-д зааснаас гадна дараах шаардлагыг хангасан байна:

16.2.1.гадаад улсын эрх бүхий байгууллагаас олгосон тусгай зөвшөөрлийн үндсэн дээр банк, санхүүгийн үйл ажиллагаа эрхэлдэг хуулийн этгээд байх;

16.2.2.хөрөнгө оруулалтын төрөлжсөн банкны төлбөрийн чадвар, өөрийн хөрөнгийн хүрэлцээ Монголбанкнаас тогтоосон шалгуур үзүүлэлтийг зөрчсөн тохиолдолд өөрийн хөрөнгийн шаардлагыг хангах хэмжээний хөрөнгийг хөрөнгө оруулалтын төрөлжсөн банканд оруулах үүрэг хүлээсэн байх;

16.2.3.үүсгэн байгуулагч улсын банк, санхүүгийн байгууллагын хяналт шалгалт, зохицуулалтад олон улсад нийтээр хүлээн зөвшөөрсөн зарчим, стандарт мөрдөгддөг байх;

16.2.4.сүүлийн таван жилийн хугацаанд өөрийн улсын болон бусад улсын хууль тогтоомжийг ноцтой зөрчсөнөөс үүдэн банк, түүний нэгж байгуулах зөвшөөрөл нь хүчингүй болж, төлбөрийн чадварын болон санхүүгийн хүндрэлд орж байгаагүй;

16.2.5.үүсгэн байгуулагч хуулийн этгээд, түүний удирдлага нь мөнгө угаах, терроризмыг санхүүжүүлэх гэмт хэрэгт ял шийтгүүлж байгаагүй;

16.2.6.Банкны тухай хууль тогтоомжийн хүрээнд үйл ажиллагаагаа нийцүүлэх чадвартай байх.” Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

18.Төслийн 11 дүгээр зүйлийг 17 дугаар зүйл болгон, доор дурдсанаар бүхэлд нь өөрчлөн найруулах:

“**17 дугаар зүйл.Хөрөнгө оруулалтын төрөлжсөн банк үүсгэн**

 **байгуулахад бүрдүүлэх баримт бичиг**

17.1.Хөрөнгө оруулалтын төрөлжсөн банкны үүсгэн байгуулагч нь Банкны тухай хуулийн 20.1-д болон Хуулийн этгээдийн улсын бүртгэлийн тухай хуулийн 16.1-д заасан баримт бичгийг бүрдүүлнэ.

17.2.Хөрөнгө оруулалтын төрөлжсөн банк үүсгэн байгуулах гадаад улсын банк, санхүүгийн байгууллага нь Банкны тухай хуулийн 20.1, Хуулийн этгээдийн улсын бүртгэлийн тухай хуулийн 16.2-т зааснаас гадна дараах баримт бичгийг бүрдүүлнэ:

17.2.1.харьяалах улсын эрх бүхий зохицуулагч байгууллагаас Монгол Улсын нутаг дэвсгэрт хөрөнгө оруулалтын төрөлжсөн банк үүсгэн байгуулах, үйл ажиллагаа явуулахыг зөвшөөрсөн шийдвэр;

17.2.2.хуульд заасан бол Хөрөнгө оруулалтын тухай хуульд заасны дагуу авсан зөвшөөрөл.

17.3.Хөрөнгө оруулалтын төрөлжсөн банк үүсгэн байгуулах болон өөрчлөн байгуулах, татан буулгах, түүний хувьцаа, хувьцаанд хамаарах үнэт цаас гаргах, эзэмшихэд тавих нөхцөл, шаардлагыг Монголбанк, Санхүүгийн зохицуулах хороо хамтран тогтооно.”Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

19.Төслийн 12 дугаар зүйлийг 18 дугаар зүйл болгон, доор дурдсанаар бүхэлд нь өөрчлөн найруулах:

“**18 дугаар зүйл.Хөрөнгө оруулалтын төрөлжсөн банк байгуулах**

**тусгай зөвшөөрөл олгох**

18.1.Хөрөнгө оруулалтын төрөлжсөн банк байгуулах тусгай зөвшөөрөл олгохыг хүссэн өргөдөл, бусад баримт бичгийг Монголбанк хянахдаа дараах шаардлага хангасан эсэхийг тогтооно:

18.1.1.энэ хуулийн 16 дугаар зүйлд заасан шаардлага;

18.1.2.Банкны тухай хуульд заасан банкны хяналт шалгалт, албадлагын арга хэмжээг аливаа саадгүй, үр нөлөөтэй хэрэгжүүлэх боломжтой эсэх.

18.2.Хөрөнгө оруулалтын төрөлжсөн банк байгуулах тусгай зөвшөөрөл олгохыг хүссэн өргөдлийг Монголбанк хүлээн авахдаа энэ хуулийн 16 дугаар зүйлд заасан шаардлага, 17 дугаар зүйлд заасан баримт бичгийн бүрдлийг хянах бөгөөд хэрэв нэмэлт баримт бичиг шаардлагатай бол уг нэмэлт баримт бичгийг бүрдүүлж өгсөн өдрийг өргөдөл хүлээн авсан өдөрт тооцно.” Санал гаргасан ажлын хэсэг. Санал хураалт. Гишүүдийн 54.5 хувь нь дэмжиж, санал дэмжигдлээ.

20.Төслийн 13 дугаар зүйлийг 19 дүгээр зүйл болгон, доор дурдсанаар бүхэлд нь өөрчлөн найруулах:

“**19 дүгээр зүйл.Хөрөнгө оруулалтын төрөлжсөн банк байгуулах тусгай**

 **зөвшөөрөл олгохоос татгалзах**

19.1.Монголбанк дараах нөхцөлд хөрөнгө оруулалтын төрөлжсөн банк байгуулах тусгай зөвшөөрөл олгохоос татгалзана:

19.1.1.энэ хуулийн 5, 16 дугаар зүйлд заасан шаардлагыг хангаагүй;

19.1.2.Банкны тухай хуулийн 24.1-д заасан нөхцөл бүрдсэн.” Санал гаргасан ажлын хэсэг. Санал хураалт. Гишүүдийн 54.5 хувь нь дэмжиж, санал дэмжигдлээ.

21.Төслийн 14 дүгээр зүйлийг 20 дугаар зүйл болгон, доор дурдсанаар бүхэлд нь өөрчлөн найруулах:

“**20 дугаар зүйл.Хөрөнгө оруулалтын төрөлжсөн банкийг бүртгэх**

20.1.Энэ хуульд заасны дагуу Монголбанкнаас тусгай зөвшөөрөл авсан хөрөнгө оруулалтын төрөлжсөн банкийг улсын бүртгэлд бүртгүүлнэ.

20.2.Хөрөнгө оруулалтын төрөлжсөн банкийг улсын бүртгэлд бүртгэсэн тухай нийтэд мэдээлнэ.”Санал гаргасан ажлын хэсэг. Санал хураалт. Бат-Эрдэнэ гишүүн ээ, саналаа өгөөрэй. Гишүүдийн 54.5 хувь нь дэмжиж, санал дэмжигдлээ.

22.Төслийн 15 дугаар зүйлийг 21 дүгээр зүйл болгон, доор дурдсанаар бүхэлд нь өөрчлөн найруулах:

“**21 дүгээр зүйл.Хөрөнгө оруулалтын төрөлжсөн банкны нэр**

21.1.Хөрөнгө оруулалтын төрөлжсөн банкны нэр нь түүний оноосон нэр болон “хөрөнгө оруулалтын төрөлжсөн банк” гэсэн үгнээс бүрдэнэ.

21.2.Гадаад улсын банк, санхүүгийн байгууллагын үүсгэн байгуулсан хөрөнгө оруулалтын төрөлжсөн банкны нэр нь толгой компанийн нэр болон “хөрөнгө оруулалтын төрөлжсөн банк” гэсэн үгнээс бүрдэнэ.

21.3.Хөрөнгө оруулалтын төрөлжсөн банкны нэрийг Монголбанкны зөвшөөрөлтэйгөөр хуулийн дагуу өөрчилнө.”Санал гаргасан ажлын хэсэг. Санал хураалт. Гишүүдийн 63.6 хувь дэмжиж, санал дэмжигдлээ.

23.Төслийн 16 дугаар зүйлийг 22 дугаар зүйл болгон, доор дурдсанаар бүхэлд нь өөрчлөн найруулах:

“**22 дугаар зүйл.Хөрөнгө оруулалтын төрөлжсөн банк байгуулах тусгай**

 **зөвшөөрлийг хүчингүй болгох**

22.1.Монголбанк хөрөнгө оруулалтын төрөлжсөн банк байгуулах тусгай зөвшөөрлийг дараах үндэслэлээр хүчингүй болгож, нийтэд зарлана:

22.1.1.хөрөнгө оруулалтын төрөлжсөн банкийг дампуурсан буюу төлбөрийн чадваргүй болсныг зарласан, эсхүл татан буулгах тухай эрх бүхий байгууллагын шийдвэр гарсан;

22.1.2.энэ хуулийн 5, 16 дугаар зүйлд заасан шаардлагыг хангахгүй болсон;

22.1.3.Банкны тухай хуулийн 27 дугаар зүйлд заасан үндэслэл бий болсон.” Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

24.Төслийн 17 дугаар зүйлийг бүхэлд нь хасах. Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

25.Төсөлд доор дурдсан агуулгатай Дөрөвдүгээр бүлгийн гарчиг нэмэх:

“**ДӨРӨВДҮГЭЭР БҮЛЭГ**

**ХӨРӨНГӨ ОРУУЛАЛТЫН ТӨРӨЛЖСӨН БАНКНЫ**

**УДИРДЛАГА, ТАЙЛАН, ХЯНАЛТ ШАЛГАЛТ**” Санал гаргасан ажлын хэсэг, Санал хураалт. Гишүүдийн 63.6 хувь нь дэмжиж, санал дэмжигдлээ.

26.Төсөлд доор дурдсан агуулгатай 23 дугаар зүйл шинээр нэмэх:

“**23 дугаар зүйл.Хөрөнгө оруулалтын төрөлжсөн банкны удирдлага**

23.1.Гадаад улсын банк, санхүүгийн байгууллагаас үүсгэн байгуулсан хөрөнгө оруулалтын төрөлжсөн банкны хувьцаа эзэмшигчийн эрхийг хэрэгжүүлэх этгээдийг хөрөнгө оруулалтын банкны толгой компанийн удирдлагыг хэрэгжүүлэгч эрх бүхий этгээдээс томилно.

23.2.Хөрөнгө оруулалтын төрөлжсөн банкны төлөөлөн удирдах зөвлөлийн хоёроос доошгүй гишүүн, гүйцэтгэх удирдлага нь төслийн санхүүжилт, хөрөнгө оруулалтын чиглэлээр мэргэшсэн, банк, санхүүгийн байгууллагад таваас доошгүй жил эрх бүхий албан тушаалтнаар ажилласан туршлагатай этгээд байна.

23.3.Хөрөнгө оруулалтын төрөлжсөн банкны төлөөлөн удирдах зөвлөл таваас доошгүй гишүүнтэй байх ба хоёроос доошгүй хараат бус гишүүнтэй байна.

23.4.Хөрөнгө оруулалтын төрөлжсөн банкны эрх бүхий албан тушаалтан нь тухайн банканд кастодиан, үнэлгээний болон аудитын үйлчилгээ үзүүлдэг хуулийн этгээд, компанийн эрх бүхий албан тушаалтан, үнэлгээчин, аудиторын холбогдох этгээд байхыг хориглоно.” Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

27.Төсөлд доор дурдсан агуулгатай 24 дүгээр зүйл шинээр нэмэх:

“**24 дүгээр зүйл.Санхүүгийн тайлан**

24.1.Хөрөнгө оруулалтын төрөлжсөн банк Нягтлан бодох бүртгэлийн тухай хуулийн дагуу санхүүгийн тайлан гаргана.” Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

28.Төсөлд доор дурдсан агуулгатай 25 дугаар зүйл шинээр нэмэх:

“**25 дугаар зүйл.Хяналт шалгалт**

25.1.Хөрөнгө оруулалтын төрөлжсөн банк, түүний толгой компани, нэгдэлд тавих нэмэлт шаардлага, тэдгээрт хийх хяналт шалгалттай холбогдох харилцааг Банкны тухай хууль болон Монголбанк, Санхүүгийн зохицуулах хорооны хамтран баталсан журмаар зохицуулна.

25.2.Хөрөнгө оруулалтын төрөлжсөн банкны үүсгэн байгуулагч гадаад улсын хуулийн этгээд бол тус этгээдийн оршин байгаа улсын санхүүгийн хянан зохицуулах эрх бүхий байгууллагатай Монголбанк, Санхүүгийн зохицуулах хороо хамтарсан хяналт шалгалт хийж болно.

25.3.Хөрөнгө оруулалтын төрөлжсөн банкны үүсгэн байгуулагчийн оршин байгаа улсын санхүүгийн хянан зохицуулах эрх бүхий байгууллага энэ хуулийн дагуу үүсгэн байгуулж, бүртгэгдсэн хөрөнгө оруулалтын төрөлжсөн банкны үйл ажиллагаанд Монголбанкны зөвшөөрлөөр хяналт шалгалт хийж болно.”Санал гаргасан ажлын хэсэг. Гишүүдийн 54.5 хувь нь дэмжиж, санал дэмжигдлээ.

29.Төслийн Тавдугаар бүлгийн гарчгийн “Хариуцлага” гэснийг “Бусад” гэж өөрчлөх. Санал гаргасан ажлын хэсэг. Санал хураалт. Гишүүдийн 54.5 хувь нь дэмжиж, санал дэмжигдлээ.

30.Төслийн 18 дугаар зүйлийг 26 дугаар зүйл болгон, доор дурдсанаар бүхэлд нь өөрчлөн найруулах:

“**26 дугаар зүйл.Хууль тогтоомж зөрчигчид хүлээлгэх хариуцлага**

26.1.Энэ хуулийг зөрчсөн хүн, хуулийн этгээдэд Зөрчлийн тухай хууль, Эрүүгийн хууль болон бусад холбогдох хуульд заасан хариуцлага хүлээлгэнэ.” Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

31.Төсөлд доор дурдсан агуулгатай 27 дугаар зүйл шинээр нэмэх:

“**27 дугаар зүйл.Хууль хүчин төгөлдөр болох**

27.1.Энэ хуулийг 2023 оны 03 дугаар сарын 01-ний өдрөөс эхлэн дагаж мөрдөнө.” Санал гаргасан ажлын хэсэг. Санал хураалт.Гишүүдийн 63.6 хувь нь дэмжиж, санал дэмжигдлээ.

Хамт өргөн мэдүүлсэн бусад хуулийн төслүүдийн талаарх зарчмын зөрүүтэй саналын томьёолллоор санал хураалт явуулъя.

**Банкны тухай хуульд нэмэлт, өөрчлөлт оруулах тухай хуулийн төсөл.**

1.Төслийн гарчгаас “, өөрчлөлт” гэснийг, төслийн 1 дүгээр зүйлийн “, заалт” гэснийг, мөн зүйлийн 2 дахь заалтыг тус тус хасах. Санал гаргасан ажлын хэсэг. Санал хураалт. Гишүүдийн 72.7 хувь дэмжиж, санал дэмжигдлээ.

**2.Аж ахуйн үйл ажиллагааны тусгай зөвшөөрлийн тухай хуульд нэмэлт оруулах тухай хуулийн төсөл**

1.Төслийг хууль санаачлагчид нь буцаах. Санал гаргасан ажлын хэсэг. Санал хураалт. Гишүүдийн 63.6 хувь нь дэмжиж, санал дэмжигдлээ.

Ажлын хэсгээс гаргасан зарчмын зөрүүтэй саналуудаар санал хураалт явуулж дуууслаа.

Пүрэвдорж гишүүний гаргасан зарчмын зөрүүтэй саналаар санал хураалт явуулъя. Би томьёоллыг уншиж танилцуулъя.

“5.2.Хөрөнгө оруулалтын банкны дүрмийн сан 500 тэрбум төгрөгөөс доошгүй байна.”Санал гаргасан Улсын Их Хурлын гишүүн Пүрэвдорж. Санал хураалт. Санал дэмжигдсэнгүй. 18.1 хувь нь дэмжиж, санал дэмжигдсэнгүй. Ингээд ажлын хэсгээс гаргасан зарчмын зөрүүтэй саналуудаар санал хураалт явуулж дууслаа. Мөн Пүрэвдорж гишүүний гаргасан саналаар зарчмын зөрүүтэй саналаар санал хураалт явууллаа. Ингээд нийт зарчмын зөрүүтэй саналуудаар санал хураалт явуулж дууслаа. Хөрөнгө оруулалтын банкны тухай хуулийн болон хамт өргөн мэдүүлсэн бусад хуулийн төслүүдийг анхны хэлэлцүүлгийг явуулж дууслаа.

Хуулийн төслүүдийн анхны хэлэлцүүлгийг явуулсан талаарх Байнгын хорооны санал, дүгнэлтийг чуулганы нэгдсэн хуралдаанд...

Ганбаатар сайдын микрофон өгье.

**Ж.Ганбаатар:** Энэ хуулийг харж байхад ер нь бол Монголбанканд бол Их Хурал ирх өргөн эрх мэдэл өгсөн харагдана лээ. Ажлын хэсгээс ялангуяа. Тэгэхээр олон зүйлүүдийг журмаар зохицуулж байгаа. Монголбанк энэ журмаа цаг хугацаанд нь хурдан шуурхай, гаднын нөлөөгүйгээр маш хурдтайгаар журмаа зөв зохицуулах ёстой шүү. Тэр журамд чинь хамаг гол асуудлууд нь байгаа. Их Хурлын мэргэжлийн Байнгын хороо юу гэж үзсэн бэ гэхээр мэдээж биднээс илүү Монголбанк зөв зохицуулалтыг хийх байх гэдэг ийм итгэл та бүхэнд өгсөн гэсэн үг. Тэгээд энэ удаан хүлээгдэж байгаа зээлийн хүүд нөлөөлж байгаа эдийн засгийн өсөлтөд нөлөөлж байгаа ард иргэд юм хийхийг хүсээд байдаг гэтэл зохимжтой дэлхийд өрсөлдөхүйц байдалтай зээлийн хүү багатай эх үүсвэр байдаггүй. Тэрэнд зөв талаар нөлөөлөхүйц ийм журмуудыг Монголбанк цаг хугацаанд нь багтаад холион бантан болгохгүйхэн шиг гаргана гэдэгт Эдийн засгийн байнгын хороо итгэж байгаа учраас тодорхой журмуудыг ажлын хэсэг гаргаад өөрийнхөө эрх мэдлээс та бүхэнд дамжуулж өгсөн байна гэж би бол ажлын хэсгийн гаргаж байгаа саналуудыг хараад тэгж ойлгосон. Тийм учраас Монголбанк цаг хугацаандаа дахиад хэлье. Зөв зүйтэй журмуудыг боловсруулах нь та бүхний үүрэг шүү. Одоо та бүхэн хараарай. Энэ дээр ер нь олон шийдвэрлэх гэж байсан асуудлуудыг Монголбанк журмаар зохицуулна гэсэн зүйлүүд байгаа. Энийг анхааруулж хэлэх нь зөв гэж ойлгож байна. Тэгэхгүй бол тэгээд тэр журам бас буруу зөрүү хууль давсан юм уу, хуулийг үл ойлгогдсон маягтай сонин нөлөө орсон юм болох вий гэж санаа зовж байгаа учраас хэлж байгаа юм. Баярлалаа.

**Ц.Цэрэнпунцаг:** Хуулийн төслүүдийн анхны хэлэлцүүлгийг явуулсан талаарх Байнгын хорооны санал дүгнэлтийг чуулганы нэгдсэн хуралдаанд ажлын хэсгийн ахлагч миний бие уншиж танилцуулна. Дараагийн асуудалд оръё. Ажлын хэсгийнхэн гарч болно.

**Дараагийн асуудалдаа оръё. Стандартчилал техникийн зохицуулалт, тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай хууль болон бусад хууль, тогтоолын төслүүдийн эцсийн хэлэлцүүлгийг хэлэлцэж эхэлье.**

Төслийг Байнгын хорооны болон чуулганы нэгдсэн хуралдааны эцсийн хэлэлцүүлэгт бэлтгэсэн талаар ажлын хэсгийн танилцуулгыг ажлын хэсгийн ахлагч, Улсын Их Хурлын гишүүн Х.Ганхуяг танилцуулна. Ганхуяг гишүүн танилцуулгаа хийе.

**Х.Ганхуяг:** Байнгын хорооны дарга, эрхэм гишүүд ээ,

Монгол Улсын Засгийн газраас 2022 оны 11 дүгээр сарын 21-ны өдөр Улсын Их Хуралд өргөн мэдүүлсэн Зөвшөөрлийн тухай хуульд нийцүүлэн хуулийн давхардал, хийдэл зөрчлийг арилгах зорилгоор боловсруулсан хуулийн төслүүдийн анхны хэлэлцүүлгийг Улсын Их Хурал 2022 оны 12 дугаар сарын 21-ны өдрийн нэгдсэн хуралдаанаар хэлэлцэж эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн билээ.

Улсын Их Хурлын даргын 2021 оны 38 дугаар захирамжаар байгуулагдсан ажлын хэсэг хуулийн төслүүдийн агуулга, зарчмыг алдагдуулахгүйгээр үг хэллэг болон хуулийн нэр томьёо найруулгын саналыг төсөлд тусган жигдэлж нэгдсэн хуралдааны анхны хэлэлцүүлгээр олонхын дэмжлэг авсан саналуудыг төслүүдэд нэмж тусган төслийн эцсийн хувилбарыг бэлтгэлээ.

Чуулганы нэгдсэн хуралдааны үеэр хуралдаан даргалагчаас хуулийн төслүүдийн зарим хэсэг, заалтыг гүйцээн боловсруулах төслүүдийн холбогдох зүйл, хэсэг, заалттай уялдуулах чиглэл өгсний дагуу ажлын хэсэг 2022 оны 12 дугаар сарын 28-ны өдөр хуралдаж, Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлд заасан журмын дагуу төслүүдэд гарах саналыг бэлтгэн томьёоллоо.

Зөвшөөрлийн тухай хуульд нийцүүлэн хуулийн давхардал, хийдэл, зөрчлийг арилгах зорилгоор боловсруулсан хууль, Улсын Их Хурлын тогтоолын төслийн эцсийн хувилбарын төсөл, эцсийн хэлэлцүүлэгт бэлтгэсэн тухай танилцуулга, зарчмын зөрүүтэй саналын томьёоллыг бэлтгэн та бүхэнд тараасан байгаа.

Байнгын хорооны эрхэм гишүүд ээ,

Зөвшлийн тухай хуульд нийцүүлэн хуулийн давхардал, хийдэл, зөрчлийг арилгах зорилгоор боловсруулсан хууль, Улсын Их Хурлын тогтоолын эцсийн хувилбарын төсөл, эцсийн хэлэлцүүлэг бэлтгэсэн тухай танилцуулга болон зарчмын зөрүүтэй саналыг хэлэлцэн шийдвэрлэж өгөхийг та бүхнээс хүсэж байна аа. Анхаарал тавьсанд баярлалаа.

**Ц.Цэрэнпунцаг:** Ганхуяг гишүүнд баярлалаа. Ажлын хэсгийг танилцуулъя. Д.Саруул Засгийн газрын Хэрэг эрхлэх газрын Хууль, эрх зүйн газрын ахлах референт, Б.Билгүүн Стандарт хэмжил зүйн газрын дарга, Нямдорж Барилга, хот байгуулалтын яамны Хуулийн хэлтсийн дарга, Ш.Мөнгөнцэцэг Эрүүл мэндийн яамны Хуулийн хэлтсийн шинжээч, Б.Ууганбаяр Стандарт хэмжил зүйн газрын Захиргаа удирдлагын газрын дарга. Б.Төрбат Засгийн газрын Хэрэг эрхлэх газрын Хууль, эрх зүйн газрын шинжээч. Ажлын хэсгийн танилцуулгаас асуух асуулттай Улсын Их Хурлын гишүүд нэрсээ өгнө үү. Алга байна. Хуулийн төслийн анхны хэлэлцүүлгийг явуулах үед хуралдаан даргалагчаас гүйцээн боловсруулах чиглэл өгсөн саналуудаар санал хураалт явуулж эхэлье.

Нэг.Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.1 дэх заалтын дагуу хураалгах санал.

**Зар сурталчилгааны тухай хуульд өөрчлөлт оруулах тухай**

1.Төслийн 1 дүгээр зүйлийн 9 дүгээр зүйлийг доор дурдсанаар өөрчлөн найруулах:

**“9-дүгээр зүйл. Гадна зар сурталчилгаа**

9.1.Гадна зар сурталчилгаанд нийтийн эзэмшлийн барилга байгууламж, зам, гудамж, талбайд самбар, гэрэл дохио, гэрэлтүүлэг болон хөдөлгөөнгүй бусад хэрэгслийн тусламжтайгаар байрлуулах зар сурталчилгаа хамаарна. Зөвшөөрлийн тухай хуулийн 8.1 дүгээр зүйлийн 11.12-т заасны дагуу гадна зар сурталчилгаа байрлуулах зөвшөөрлийг тухайн аймаг, сум, нийслэл, дүүргийн Засаг даргын Тамгын газар олгоно.

9.2.Энэ хуулийн 9.1-д заасан зөвшөөрөл олгох эрх бүхий этгээд гадна зар сурталчилгаа байрлуулах зөвшөөрлийг олгох, сунгах, хүчингүй болгохтой холбогдох харилцааг Зөвшөөрлийн тухай хуулиар зохицуулна.

9.3.Гадна зар сурталчилгаа байрлуулах зөвшөөрөл хүссэн өргөдөлд Зөвшөөрлийн тухай хуулийн 5.1 дүгээр зүйлд зааснаас гадна дараах баримт бичгийг хавсаргана:

9.3.1.гадна зар сурталчилгаа байрлуулах байршил, солбицлын цэг;

9.3.2.гадна зар сурталчилгааны байгууламжийн ангилал, төрөл, тоо хэмжээ, ажлын зураг;

9.3.3.орон сууцны зориулалттай барилгын цонхгүй цул хана, дээвэрт сурталчилгааны байгууламж байрлуулах бол тухайн сурталчилгаа байрлуулах хэсэгт хамааралтай орон сууц өмчлөгчдийн энгийн олонх зөвшөөрснийг баталсан Сууц өмчлөгчдийн холбооны Удирдах зөвлөлийн хурлын тогтоол.

9.4.Гадна зар сурталчилгаа барилгыг хориглох байршил, тухайн нутаг дэвсгэрт байрлуулах гадна зар сурталчилгааны өнгө, үзэмж, хэлбэр, аюулгүй ажиллагааны болон стандартын нийтлэг шаардлагыг тухайн шатны нутгийн өөрөө удирдах байгууллага тогтоож болно.

9.5.Энэ зүйлийн 9.1-д заасан зөвшөөрөлд тавигдах нөхцөл, шаардлагыг нийслэлийн иргэдийн Төлөөлөгчдийн Хурлаар батална.” Санал гаргасан Улсын Их Хурлын гишүүн Х.Ганхуяг. Санал хураалт гишүүдээ анхааралтай байгаарай. Гишүүдийн 54.5 хувь нь дэмжиж санал дэмжигдлээ.

**Хоёр.Зөвшөөрлийн тухай хуульд нэмэлт, өөрчлөлт оруулах тухай**

Нэг.Төслийн 3 дугаар зүйлийн 1 дэх заалтын 1 дэх хэсгийн “1.1, 1.21” гэснийг хасаж, мөн сүүлийн 4 дэх заалтын 10.11 дэх заалтын “үйлчилгээ эрхлэх” гэсний дараа “зорилгоор талбай ашиглах” гэж нэмж, мөн зүйлийн 1 дэх заалтын “8 дахь хэсгийн 8.14, 8.28, 8.29 дэх” гэснийг мөн заалтын “5дахь хэсгийн 5.1,” гэсний дараа шилжүүлэх. Санал гаргасан ажлын хэсэг. Санал хураалт. Гишүүдээ анхааралтай байгаарай. Гишүүдийн 72.7 хувь нь дэмжиж санал дэмжигдлээ.

**Гурав.Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай**

Нэг.Төслийн 2 дугаар зүйлийг доор дурдсанаар өөрчлөн найруулж, 1 дүгээр зүйлийн 4 дэх заалт болох.

“Тайлбар. Энэ зүйлийн 4.1.2-т заасан “сонгон хэрэглэх баримт бичиг” гэж хүчин төгөлдөр стандартаас хэрэглэхэд тохирох стандартыг сонгохыг ойлгоно.” Санал гарсан ажлын хэсэг. Санал хураалт. Гишүүдийн 72.7 хувь нь дэмжиж санал дэмжигдлээ.

**Дөрөв.Улсын тэмдэгтийн хураамжийн тухай хуульд нэмэлт, өөрчлөлт оруулах тухай**

1.Төслийн 2 дугаар зүйлийн “21.1.11, 21.1.18, 21.1.20” гэснийг хасах. Санал гаргасан ажлын хэсэг. Санал хураалт. Гишүүдийн 63.6 хувь нь дэмжээд санал дэмжигдлээ.

2.Төслийн 3 дугаар зүйлийн 2 дахь заалтын 6.2 дахь хэсгийн “14-20” гэснийг “15, 17, 18, 19, 20” гэж мөн хэсгийн 21.1.8-21.1.21, 21.1.23-21.1.30, 21.1.32-21.1.38,” гэснийг “21.1.8, 21.1.9, 21.1.12, 21.1.13, 21.1.15, 21.1.16, 21.1.17, 21.1.24, 21.1.26, 21.1.27, 21.1.28, 21.1.30, 21.1.32, 21.1.33, 21.1.34, 21.1.35, 21.1.36, 21.1.37, 21.1.38,” гэж, мөн хэсгийн “27.2-27.5” гэснийг “27.3, 27.4, 27.5” гэж тус тус өөрчлөх. Санал гаргасан ажлын хэсэг. Санал хураалт. Гишүүдийн 83.3 хувь нь дэмжиж санал дэмжигдлээ

3.Төслийн 4 дүгээр зүйлийн “мөн зүйлийн 21.1.21 дэх заалтын “эрх” гэснийг “тусгай зөвшөөрөл” гэж,” гэснийг хасах. Санал гарсан ажлын хэсэг. Санал хураалт санал хураалтыг зогсооё. Цогтгэрэл гишүүн асуултаа асууя.

**О.Цогтгэрэл:** Яг шууд энэ заалттай бас шууд холбоотой биш юм. Гэхдээ энэ зөвшөөрлийн тухай ярьж байхад ажлын хэсгээс нэг асуулт байгаад байгаа юм. Засгийн газрын хуралдааны тэмдэглэл гэж яг ямар эрх зүйн баримт бичиг вэ. Засгийн газрын хуралдааны тэмдэглэлд зааснаар гээд хэрэгжиж байсан хууль, дүрэм, журмаа түр хойшлуулаад тэднийг хүртэл энэ Засгийн газрын хуралдааны тэмдэглэл шийдэгдтэл энд хариу өгтөл гээд асуудлыг зогсоочихдог юм байна лээ. Энийг бол нэлээн тэр бизнесийн үйл ажиллагаа дээр болоод төр засагтай, нийслэлтэй холбоотой олон асуудлууд дээр бас энийг харж байсан. Тэгэхээр энэ өөрөө яг бас тодорхой хэмжээний энэ чинь хориг, саад тавьж байгаа цаг хугацаа тавьж байгаа болохоор тэгээд хариуцах эзэн биетэй байгаа болохоор зөвшөөрлийн нэг хэлбэр үү. Дахиад ерөөсөө энд нөгөө талаасаа энэ нь өөрөө яг эрх зүйн хувьд ямар чадамжтай тийм эрх зүйн баримт бичиг байдаг вэ. Энэ дээр нэг тайлбар өгөөч.

**Ц.Цэрэнпунцаг:** Ажлын хэсгээс хэн хариулах юм. Ажлын хэсгийн 3 номер товч, тодорхой сайн хариулаарай. Сая тэр Засгийн газрын тэмдэглэл гэж чухам ямар агуулгатай юм байна тодорхойлолтыг бүр тодорхой хэлж өгөөч гэж байна шүү.

**Д.Саруул:** Засгийн газар хамтын шийдвэрээр шийдвэрээ эцэслэдэг. Тэгэхээр хуралдааны тэмдэглэлээр бол тодорхой бас үүрэг чиглэлүүд өгөх нь байдаг. Энэ яг юу гэдэг юм тогтоолын нэгэн адил бас хэрэгжих ийм боломжтой байдаг. Харин тэмдэглэлээр өгсөн заалтыг бид нар энэ Зөвшөөрлийн тухай хуульд заасан зөвшөөрөл гэж үзэх боломжгүй. Зөвшөөрлийн тухай хууль дээр ямар зохицуулалт байгаа вэ гэхээр төрийн байгууллагын өөрийнх нь үндсэн үйл ажиллагаатай холбоотой өөр хооронд нь өгөх энэ зөвшөөрлийг энэ Зөвшөөрлийн тухай хуулиар зохицуулахгүй гэж. Тэгэхээр тэр дээр Засгийн газрын тэмдэглэлээр өгч байгаа үүрэг чиглэл зөвшөөрлийн юу нь болохоор Зөвшөөрлийн тухай хуулиар зохицуулагдахгүй үүрэгжүүлсэн ийм зохицуулалт гэж ойлгоно.

**Ц.Цэрэнпунцаг:** Цогтгэрэл гишүүн тодруулж асууя.1 минут.

**О.Цогтгэрэл:** Тэмдэглэл нь өөрөө ийм хязгаарлах хүчин чадалтай төрийн тогтоол шийдвэр байна гэсэн энэ үг үсэг заалт өөрөө ямар хуульд байдаг юм. Юунаас үндэслэж тэмдэглэл өөрөө ийм хууль, эрх зүйн хүчин чадалтай болчхоод байгаа юм.

**Ц.Цэрэнпунцаг:** Нэмж хариулъя. 3 номер.

**Д.Саруул:** Засгийн газрын хуралдааны журмаар тэмдэглэлээр тодорхой үүрэг, даалгавар өгч биелэлтийг нь бас хянах ийм зохицуулалт байдаг. Түүгээрээ авдаг. Тэгэхээр Засгийн газрын тухай хууль дээр болохоор Засгийн газрын хуралдааны журмыг тусгайчилж батална гээд Засгийн газраас. Түүний дагуу олгосон тэр журмаар бол зохицуулагддаг.

**Ц.Цэрэнпунцаг:** Хураагаагүй. Уншиж дуусаагүй байгаа. Сая уншсан байна. Энүүгээрээ санал хураалт явуулах юм байна. Санал хураалт. Гишүүдийн 66.7 хувь нь дэмжиж санал дэмжигдлээ.

4.Төслийн 5 дугаар зүйлийн “6 дугаар зүйлийн 6.2 дахь хэсгийн “30.2.2-30.2.6 дахь заалт, 30.3-30.5 дахь хэсэг” гэснийг,” гэснийг, мөн зүйлийн 21 дүгээр зүйлийн 21.1.38, 22 дугаар зүйлийн 22.1.3, 22.1.4,” гэснийг тус тус хасах. Санал гаргасан ажлын хэсэг. Санал хураалт. Гишүүдийн 75 хувь нь дэмжиж санал дэмжигдлээ. Гишүүдийн 2/3-оос дээших нь дэмжиж байж дэмжигдэх саналуудаар санал хураалт явуулна.

Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3 дахь заалтын дагуу хураалгах санал

**Нэг.Агаарын тухай хуульд нэмэлт өөрчлөлт оруулах тухай**

1.Төслийн 4 дүгээр зүйлийн “болон энэ хуулийн” гэсний өмнө “жагсаалт,” гэснийг жагсаалт” гэж нэмэх. Санал гаргасан ажлын хэсэг санал хураалт. Гишүүдээ анхааралтай саналаа өгөөрэй. Бид нар 66 хувиас дээш дэмжиж байж энэ санал дэмжигдэнэ. Гишүүдийн 75 хувь нь дэмжиж, санал дэмжигдлээ.

**Хоёр.Ашигт малтмалын тухай хуульд нэмэлт, өөрчлөлт оруулах тухай**

1.Төслийн 1 дүгээр зүйлийн 2, 3, 9, 10, 11, 12, 13, 14 дэх заалтыг, мөн зүйлийн 4 дэх заалтын 10.1.20 дахь заалтыг, 10.2 дахь хэсгийг, мөн зүйлийн 5 дахь заалтын 11.1.28 дахь заалтын “болон үүсмэл орд ашиглах” гэснийг, 8 дахь заалтын 20.5.5 дахь заалтын “мэдэгдлийг хүргүүлсэн өдрөөс хойш заасан хугацаанд сонгон шалгаруулалтын үнийн санал, босго, үнийн зөрүү эхний жилийн” гэснийг тус тус хасаж, мөн зүйлийн 4 дэх заалтын 10.3 дахь хэсгийн “18.1.7-д” гэснийг “4.1.30-д” өөрчилж, мөн зүйлийн 8 дахь заалтын 20.5.3 дахь заалтын “шалгарсан” гэсний өмнө “геологи, уул уурхайн асуудал хариуцсан төрийн захиргааны байгууллагын кадастрын асуудал хариуцсан нэгж” гэж нэмэх. Санал гаргасан ажлын хэсэг. Санал хураалт. Гишүүдийн 83.3 хувь нь дэмжиж, санал дэмжигдлээ.

2.Төслийн 2 дугаар зүйлийн “11 дүгээр зүйлийн 11.1.16 дахь заалтын “сонгон шалгаруулалтад оролцох” гэсний дараа “, үүсмэл орд ашиглах тусгай зөвшөөрлийн” гэж,” гэснийг, мөн зүйлийн 47 дугаар зүйлийн 47.1.1 дэх заалтын “эзэмшигч” гэсний дараа “, үүсмэл орд гэрээгээр ашиглагч хуулийн этгээд;” гэж” гэснийг тус тус хасах. Санал гарсан ажлын хэсэг. Санал хураалт. Гишүүдийн 81.8 хувь нь дэмжиж, санал дэмжигдлээ.

3.Төслийн 3 дугаар зүйлийн 2 дахь заалтыг, 5 дахь заалтын 20.4 дахь хэсгийн “Энэ хуулийн 20.1-д заасны дагуу” гэснийг, мөн зүйлийн 6 дахь заалтыг тус тус хасаж, мөн зүйлийн 5 дахь заалтын 20.1.2 дахь заалтын “10.1.20-т” гэснийг “10.1.2-т” гэж, 20.2.1 дэх заалтын “10.2-т заасан маягтын” гэснийг “10.1.2-т” заасан аргачлалын” гэж тус тус өөрчилж, 20.3.2 дахь заалтыг доор дурдсанаар өөрчлөн найруулах:

20.3.2.энэ хуулийн 20.3.1-д заасан үнэлгээг нэгдэхэд хоёр болон түүнээс дээш оролцогчийн үнэлгээ тэнцсэн тохиолдолд илүү үнийн саналтай оролцогчид тусгай зөвшөөрөл олгох тухай дүгнэлтийг гаргана.” Санал гарсан ажлын хэсэг. Санал хураалт. Гишүүдийн 63.6 хувь нь дэмжиж, дэмжигдсэнгүй ээ.

Чинзориг гишүүн та санал гаргах уу? Таны санал эсрэг гарсан байна. Чинзориг гишүүн санал гаргая.

**С.Чинзориг:** Сая дараад техник уншсангүй. Саяны саналыг хүчингүй болгоод дахиж санал хураалт явуулъя.

**Ц.Цэрэнпунцаг:** Чинзориг гишүүнд дараад санал нь эсрэг гарчихсан учраас саяны саналыг хүчингүй болгож өгнө үү гэсэн санал гаргалаа. Энэ саналаар санал хураалт явуулъя. Санал хураалт. Гишүүдийн 81.8 хувь нь дэмжиж саяны санал хүчингүй боллоо. Ингээд саяны санал хүчингүй болсонтой холбоотойгоор дахин санал хураалт явуулъя. Санал хураалт. Гишүүдээ анхааралтай байгаарай. Санал хураалт. Гишүүдийн 81.8 хувь нь дэмжиж санал дэмжигдлээ.

 4.Төслийн 4 дүгээр зүйлийн “20 дугаар зүйлийн 20.7 дахь хэсгийн “Засаг дарга, мэргэжлийн хяналтын байгууллагад” гэснийг “Засаг даргад” гэж,” гэснийг мөн зүйлийн “53 дугаар зүйлийн 53.1 дэх хэсэгт “Хайгуулын болон ашиглалтын” гэснийг “Хайгуул, ашиглалтын болон үүсмэл орд ашиглах” гэж,” гэснийг тус тус хасах. Санал гаргасан ажлын хэсэг. Санал хураалт. Гишүүдийн 81.8 хувь нь дэмжиж, санал дэмжигдлээ.

 **Гурав.Зөвшөөрлийн тухай хуульд нэмэлт, өөрчлөлт оруулах тухай**

1.Төслийн 4 дүгээр зүйлийн “Цөмийн болон цацрагийн асуудал эрхэлсэн төрийн захиргааны төв байгууллага” гэснийг “Боловсролын асуудал эрхэлсэн төрийн захиргааны төв байгууллага” гэж өөрчлөх. Санал гаргасан ажлын хэсэг. Санал хураалт. Гишүүдийн 72.7 хувь нь дэмжиж санал дэмжигдлээ.

**Дөрөв.Кино урлагийг дэмжих тухай хуульд нэмэлт, өөрчлөлт оруулах тухай**

1.Төслийн 2 дугаар зүйлийн 2 дахь заалтын 20.2.5 дахь заалтыг, мөн төслийн 3 дугаар зүйлийг тус тус хасах. Санал гаргасан ажлын хэсэг. Санал хураалт Гишүүдийн 72.7 хувь нь дэмжиж, санал дэмжигдлээ.

**Тав.Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай**

1.Төслийн 1 дүгээр зүйлийн 1 дэх заалтын 9.6 дахь хэсгийн “6.7-д” гэснийг “5.4-т” гэж өөрчлөх. Санал гаргасан ажлын хэсэг. Санал хураалт. Гишүүдийн 72.7 хувь нь дэмжиж, санал дэмжигдлээ.

Зургаа. Эм, эмнэлгийн хэрэгслийн тухай хуульд нэмэлт, өөрчлөлт оруулах тухай

 1.Төслийн 4 дүгээр зүйлийн “15.4,” гэснийг хасаж, мөн зүйлийн “15.4 дэх хэсгийн “хөдөө аж ахуйн асуудал эрхэлсэн төрийн захиргааны төв” гэснийг “мал амьтны эрүүл мэндийн асуудал хариуцсан төрийн захиргааны” гэж,” гэснийг “15.4 дэх хэсгийг “заасан эмд эмийн асуудал эрхэлсэн төрийн захиргааны байгууллага болон хөдөө аж ахуйн асуудал эрхэлсэн төрийн захиргааны төв” гэж гэснийг “заасан эмийг эмийн асуудал эрхэлсэн төрийн захиргааны төв байгууллага бүрдэх бөгөөд мал, амьтны эрүүл мэндийн асуудал хариуцсан төрийн захиргааны” гэж өөрчилж, мөн зүйлийн “мөн зүйлийн 15.5 дахь” гэсний өмнө “мөн хэсгийн “импортын лиценз” гэснийг “Зөвшөөрлийн тухай хуулийн 8.2 дугаар зүйлийн 11.4-т заасан зөвшөөрлийг” гэж нэмэх. Санал гаргасан ажлын хэсэг. Санал хураалт. Гишүүдийн 72.7 хувь нь дэмжиж, санал дэмжигдлээ.

Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай хууль болон бусад хууль, тогтоолын төслүүдийн эцсийн хэлэлцүүлгийг явуулж дууслаа.

Төслийн эцсийн хэлэлцүүлгийг явуулсан талаарх Байнгын хорооны танилцуулгыг чуулганы нэгдсэн хуралдаанд ажлын хэсгийн ахлагч, Улсын Их Хурлын гишүүн Х.Ганхуяг уншиж танилцуулна.

 Нэр бүхий хуулийн төслүүд Улсын Их Хуралд өргөн мэдүүлэгдэж хэлэлцүүлгүүдийн шатанд байгаатай холбоотойгоор хууль санаачлагчид нь буцаах тухай саналууд анхны хэлэлцүүлгээр дэмжигдсэнтэй **холбогдуулан Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.5 дахь хэсгийг үндэслэн боловсруулсан хуулийг дагаж мөрдөх журмын тухай хуулийн төслийн анхны хэлэлцүүлгийг явуулъя.**

Хуулийн төслийг та бүхэнд тараасан байгаа. Хуулийн төсөл дээр саналтай гишүүд нэрээ өгнө үү. Алга байна. Хуулийн төслийг Стандартчилал, техникийн зохицуулалт, тохирлын үнэлгээний итгэмжлэлийн тухай хуульд нэмэлт, өөрчлөлт оруулах тухай хууль болон бусад хууль тогтоолын төслүүдтэй хамт батлах шаардлагатай тул Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.22 дахь хэсгийг үндэслэн төслийн анхны хэлэлцүүлгийг эцэслэн батлах үе шаттай нэгтгэн явуулъя гэсэн горимын санал гаргаж байна. Горимын саналаар санал хураалт явуулъя. Санал хураалт. Гишүүдийн 63.6 хувь нь дэмжиж, горимын санал дэмжигдлээ.

Хуулийн төслийн талаарх горимын санал дэмжигдсэн тул хуулийн төслийн анхны хэлэлцүүлгийг эцэслэн батлах үе шаттай нэгтгэн явуулахыг дэмжье гэсэн томьёоллоор санал хураалт явуулъя. Санал хураалт. Саяных горимын санал байсан. Саналын томьёоллыг нь сая уншлаа. Гишүүдийн 54.5 хувь нь дэмжиж санал дэмжигдлээ. Санал хураалт явуулж дууслаа.

Хуулийг дагаж мөрдөх журмын тухай хуулийн төслийн анхны хэлэлцүүлгийг явуулж дууслаа. Хуулийн төслийн анхны хэлэлцүүлгийг явуулсан талаарх Байнгын хорооны санал дүгнэлтийг чуулганы нэгдсэн хуралдаанд ажлын хэсгийн ахлагч Улсын Их Хурлын гишүүн Хассуурийн Ганхуяг уншиж танилцуулна.

Дараагийн асуудалдаа оръё. Ажлын хэсгийнхэнд баярлалаа . Ганхуяг гишүүнд үг өгье.

**Х.Ганхуяг:** Сая хуулийн төсөл дэмжигдсэнтэй холбоотойгоор нэг зүйл протоколд тэмдэглүүлэх гэсэн юм. Яагаад гэхээр 7 сарын 1 гэдэг хугацаа заачихсан байгаа юм. Нөгөө өргөн баригдсан байгаа Газрын багц хууль, Боловсролын хуулийн холбоотой зөвшөөрлийн процессыг тэр хуулиуд нь хэлэлцэж дууссаны дараа Зөвшөөрлийн хууль руу нэгтгэх ажлуудыг хийе гээд 7 сарын 1 гэдэг хугацаа өгсөн байгаа. Гэхдээ 7 сарын 1-ээс өмнө тэр багц хуулиуд батлагдаж амжихгүй бол Зөвшөөрлийн хуультайгаа нийцүүлээд одоо байгаа, үйлчилж байгаа хуулиудаа нийцүүлж дахиж оруулж ирэх ёстой шүү гэдгийг протоколд тэмдэглүүлэх гэсэн юм.

**Ц.Цэрэнпунцаг:** Ганхуяг гишүүний саяын үгийг протоколд тэмдэглээрэй.

Ингээд хэлэлцэх асуудалдаа оръё.

Хэлэлцэх асуудал. **Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан мэдээлэлтэй танилцах, ерөнхий хяналтын сонсголын тайланг сонсож эхэлье**.

Ерөнхий хяналтын сонсгол явуулсан талаарх тайланг сонсгол даргалагч, Улсын Их Хурлын гишүүн С.Чинзориг танилцуулна. Чинзориг гишүүний микрофоныг нээе.

**С.Чинзориг:** Байнгын хорооны дарга, эрхэм гишүүд ээ,

Улсын Их Хурлын даргын захирамжаар байгуулагдсан нүүрсний экспорт, тээвэрлэлттэй холбоотой асуудлаарх эрх бүхий байгууллагуудын тайлан мэдээлэлтэй танилцах ерөнхий хяналтын сонсголыг 12 дугаар сарын 21-ний өдөр зохион байгуулсан. Нийтийн сонсголын тухай, Монгол Улсын Их Хурлын хяналт шалгалтын тухай, Монгол Улсын Их Хурлын чуулганы хуралдааны дэгийн тухай хуульд заасан журмын дагуу олон радио, телевиз болон Улсын Их Хурлын цахим хуудас, өдөр тутмын хэвлэл, мэдээллийн хэрэгслээр сонсгол болгохоос 14 хоногийн өмнөөс эхлэн сонсголын тов, сонсгол явуулах сэдэв, сонсголыг “жанжин Д.Сүхбаатар” танхим зохион байгуулах талаар болон оролцогчдын бүртгэл, сонсголд оролцогчдын эрх, үүргийн талаар олон нийтэд зориулсан мэдээллийг бэлтгэн тогтмол давтамжтайгаар олон нийтэд мэдээлж, сонсголд тухайн сэдвээр мэдээлэл өгөх эрх бүхий байгууллагын удирдах албан тушаалтныг сонсголд дуудан мэдэгдэл хүргүүлсний дагуу нийт 110 албан тушаалтан сонсголд оролцох саналаа илэрхийлсэн.

Сонсголыг хууль, тогтоомжид заасны дагуу зохион байгуулж байгаа эсэхэд хяналт тавих, сонсголд өөрийн биеэр оролцсон тодорхой асуудлаар санал хэлэх, сонсголд зайлшгүй оролцох шаардлагатай сонсголд оролцох хүсэлт гаргасан нийт 225 иргэн, хуулийн этгээд бүртгүүлснээс 58 иргэн сонсголын үеэр санал хэлэх хүсэлтээ урьдчилан ирүүлсэн бөгөөд хэвлэл, мэдээллийн 17 байгууллагын 43 ажилтан сонсголын үйл ажиллагааг сурвалжлах хүсэлтээ ирүүлсэн.

Сонсгол зохион байгуулах ажлын хэсгээс шийдвэрлэсний дагуу сонсголд оролцогчдын тоог хязгаарлахгүйгээр оролцогчдыг сонсголд оролцуулах боломжоор тэгш хангахын тулд сонсгол явуулах байршлыг өөрчлөн Төрийн ордны “Жанжин Д.Сүхбаатар”, “Их Эзэн Чингис хаан” танхимаас нэгэн зэрэг явуулахаар төлөвлөсөн боловч оролцогчдоос нь нэг танхимд сонсголыг зохион байгуулах шаардлага тавьсан тул сонсгол зохион байгуулах Засгийн газрын Хэрэг эрхлэх газрын харьяанд байдаг “Их Монгол” танхимд сонсголыг зохион байгуулж, сонсголын үйл ажиллагаа 9 цаг 30 минут тасралтгүй үргэлжилж, сонсголын үйл ажиллагааг хэвлэл, мэдээллийн хэрэгслүүдээр шууд дамжуулан хүргэсэн.

Ерөнхий хяналтын сонсгол явуулахаар олон нийтэд зарласан үндсэн 4 сэдвийн хүрээнд Сангийн сайд Б.Жавхлан, Зам, тээврийн хөгжлийн сайд С.Бямбацогт, Эрдэнэс тавантолгой ХК-ийн бүрэн эрхт төлөөлөгч Ж.Ганбат, Тавантолгой Төмөр зам ХХК-ийн бүрэн эрхт төлөөлөгч Х.Мягмар, гаалийн ерөнхий газрын дарга Р.Отгонжаргал, Улсын Ерөнхий прокурорын газрын Хэрэг бүртгэл, мөрдөн байцаалтын ажилд хяналт тавих хэлтсийн дарга Д.Баянжаргал нар сонсголд оролцогчдод хандан дэлгэрэнгүй мэдээлэл хийсэн.

Сонсголд Эдийн засгийн байнгын хорооны 15 гишүүн, нийт 36 Улсын Их Хурлын гишүүн оролцсоноос Улсын Их Хурлын гишүүн Ж.Бат-Эрдэнэ, Н.Ганибал, Т.Доржханд, Ш.Раднаасэд, Д.Өнөрболор, О.Цогтгэрэл, Д.Цогтбаатар нарын 7 гишүүн асуулт асууж, үг хэлсэн бол сонсголд оролцож санал хэлэхээр урьдчилан хүсэлт гарган бүртгүүлсэн 55 иргэн саналаа илэрхийлж, асуулт, саналтай холбогдуулан холбогдох албаны хүмүүс давхардсан тоогоор 44 удаа тайлбар, мэдээлэл өгсөн болно.

Улсын Их Хурлын гишүүд болон сонсголд оролцогч нарын гаргасан саналуудыг тоймлон авч үзвэл дараах үндсэн 6 чиглэлээр саналуудыг гаргасан болно.

**Нэг.Нүүрсний хулгайг ил болгох олон нийтийн мэдэх эрхийг хангах чиглэлээр:**

Засгийн газраас байгуулсан Нүүрсний хэрэгтэй холбогдуулан мөрдөн шалгах ажиллагаанд дэмжлэг үзүүлэх ажлын хэсэг буюу штабт ард түмний төлөөллийг оролцуулах, нүүрсний хулгайтай холбогдогч этгээдүүдийг зарлах, Тавантолгойн нөлөө бүхий хувьцаа эзэмшигчийг шалгах, шаардлагатай бол Улсын Их Хурлын гишүүдийг бүрэн эрхээс нь түдгэлзүүлэн шалгах, нэг километр төмөр замыг олон улсын жишгээс өндөр үнээр барьсан нь хулгай хийх нөхцөлийг бүрдүүлсэн болон төмөр замтай холбоотой үүсээд байгаа авлигал, хээл хахуулийн гэмт хэргийг шаллан тогтоох, оффтейк гэрээнүүдийг ил болгоод зогсохгүйгээр ажил гүйцэтгэх, туслан гүйцэтгэх гэрээнүүдийг ил болгох, 2010 оноос хойших 1072 хувьцаа эзэмшигчдийн нягтлан бодох бүртгэлийн мэдээлэл, гүйцэтгэх удирдлагын хурлын бүх тэмдэглэл, тушаал, шийдвэр, худалдах, худалдан авах гэрээнүүдийн хуулбар зэргийг ил болгох талаар саналуудыг гаргасан.

**Хоёр.Хууль эрх зүйн орчин болгох чиглэлээр:**

Төрийн өндөр албан тушаалтнуудтай хариуцлага тооцох, улс төрийн намын санхүүжилтийг ил тод болгох, байгалийн баялгийг олон нийтийн хяналтад оруулах, төсвийн сахилга бат, хариуцлагыг сайжруулах хүрээнд Улсын Их Хурлаас төрийн өндөр албан тушаалтнуудтай хариуцлага тооцох тухай, Үндэсний баялгийн сангийн тухай, Эрдэс баялгийн ил тод байдлын тухай, Улс төрийн намын тухай бие даасан хуулийг батлах, татварын болон сонгуулийн тухай, Уул уурхайн бүтээгдэхүүний биржийн тухай хуулийг олон нийтээр хэлэлцүүлэн шинэчлэн батлах, Коронавируст халдварын цар тахлаас урьдчилан сэргийлэх, тэмцэх, нийгэм, эдийн засагт үзүүлэх нөлөө сөрөг нөлөөллийг бууруулах тухай болон Засгийн газарт онцгой дэглэм тогтоосон хуулиудыг хүчингүй болгох саналуудыг гаргасан болно.

**Гурав.Хяналт тавих, хариуцлагын тогтолцоог сайжруулах олон нийтийн хяналтыг зохистой хэлбэрээр хэрэгжүүлэх чиглэлээр:**

 Төрийн байгууллагуудын мэдээлэл өөр хоорондоо зөрөөтэй байгаад дүгнэлт хийж Монголбанк, Сангийн яам, Эдийн засаг, хөгжлийн яам зэрэг холбогдох байгууллагуудаас тээвэрлэлттэй холбоотой статистикийн мэдээллийг үнэн зөвөөр гаргаж, нүүрсний үнийн зөрөө асуудлыг тусад нь авч үзэж, нүүрсний хулгайд ямар нөлөөлөл үзүүлснийг судалж, дүгнэлт гаргаж ил тод болгох, оффтейк гэрээг нууцад хамруулсан шийдвэр гаргасан болон бүртгэлгүй нүүрсийг улсын хилээр гаргасан этгээдүүдийг олон нийтэд зарлах, хариуцлага тооцох, хуулийн байгууллага хяналт шалгалт хийхдээ хөндлөнгийн нөлөөнд автахгүй, улс төрөөс ангид хараат бусаар үйл ажиллагаа явуулах боломжийг бүрдүүлэх саналуудыг гаргасан болно.

**Дөрөв.Төрийн өмчит аж ахуйн нэгжийн үйл ажиллагаа, үр ашгийг сайжруулах чиглэлээр:**

 Төрийн өмчит аж ахуйн нэгжүүдийн үйл ажиллагааг олон нийтийн хяналтад оруулах хүрээнд төлөөлөн удирдах зөвлөлийн бүрэлдэхүүнд иргэдийг оруулах, ард түмэнд ноогдол ашиг хуваарилах, төрийн өмчийн засаглалыг өөрчлөх, хяналтыг сайжруулах, олон нийтэд нээлттэй болгох, Эрдэнэс таван толгой ХК-ийн төрийн эзэмшлийн бүх хувьцааг иргэдэд үнэ төлбөргүй шилжүүлэх, жижиг, том Тавантолгой компанийг нэгтгэж орон нутгийн хөгжлийн нэгдсэн санд төвлөрүүлж, тус сангийн хөрөнгийг нийт аймгуудад тэгш хуваарилах, “Эрдэнэс Тавантолгой” ХК-д бүртгэлтэй байгаа Зүүнбаян төмөр замыг “Монголын Төмөр зам” ТӨХК-д шилжүүлэх, Тавантолгойн орд ашиглалтын эдийн засгийн үр өгөөжийг нэмэгдүүлэх хүрээнд түүхий нүүрсийг боловсруулж хилээр гаргах, Тавантолгойн орд газрыг хашаалж иргэдийн өмчийг хамгаалах, Төмөр зам, цахилгаан эрчим хүчний бүтээн байгуулалтад анхаарах, Оюунтолгойн орд ашиглалттай холбоотой Улсын Их Хурлын 2019 оны 92 дугаар тогтоолын хэрэгжилтэд хяналт тавих түр хороотой адил Тавантолгойн асуудлаар түр хороог байгуулж, мэргэжлийн экспертүүдийг татан оролцуулж, үр дүнг Улсын Их Хуралд танилцуулах, “Эрдэнэс тавантолгой” ХК-ийн 30 хувийг май маш хямд үнээр IPO хийн арилжаалах гэж байгаа бол түүнийг зогсоох зэрэг саналуудыг гаргасан байна.

**Тав.Ерөнхий хяналтын сонсгол зохион байгуулах хэлбэрээ сайжруулах чиглэлээр:**

Ерөнхий хяналтын сонсгол зохион байгуулалт, хамрах хүрээ сонсголын үр дүнг тайлагнах хүрээнд Улсын Их Хурлаас зохион байгуулж байгаа нийтийн эрх ашгийг хөндсөн томоохон асуудлаар ерөнхий хяналтын сонсголд Монгол Улсын Ерөнхийлөгч, Улсын Их Хурлын дарга, Монгол Улсын Ерөнхий сайдыг заавал оролцуулдаг байх, зөвхөн нүүрсний асуудлаар ерөнхий хяналтын сонсгол явуулаад зогсохгүй цаашид нефть, зэс болон бусад уул уурхайн салбарын бүтээгдэхүүнээр, хил, гаалийн хяналтын асуудлаар нийтийн сонсгол зохион байгуулах, сонсголоос гарсан үр дүнг Монгол Улсын Ерөнхийлөгч болон Улсын Их Хурал, Засгийн газарт хүргүүлдэг байх зэрэг саналуудыг гаргасан болно.

**Зургаа.Төрийн байгууллагын тогтолцоог өөрчлөх чиглэлээр:**

Төрийн байгуулалтын харилцан хяналт-тэнцлийг хангах хүрээнд Улсын Их Хурал, Засгийн тавих, хяналтаа сайжруулах, шүүх, прокурорын байгууллагын томилгоог өөрчилж шинэчлэх, Улсын Их Хурлын гишүүдийн халдашгүй байдал, эрх мэдлийг бууруулах, ард түмний төлөөлөл сонгогдох эрх зүйн орчныг бүрдүүлэх, сонгуулийн тогтолцоог өөрчлөх зэрэг саналуудыг гаргасан болно.

Байнгын хорооны гишүүд ээ,

“Нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан мэдээлэлтэй танилцах” ерөнхий хяналтын сонсголыг зохион байгуулснаар иргэд тодорхой албан ёсны мэдээ мэдээлэлтэй болж хууль зөрчсөн ард түмний баялгийг тонон дээрэмдсэн асуудал бодитоор байгаа талаар бүх шатанд дүгнэлт хийж, түүнийг шударга ёс, хуульд нийцүүлэн шийдвэрлэх ёстой гэсэн нэгдсэн нэг ойлголтод хүрсэн болно. Асуудлыг олуулаа хамтарч тал бүрээс нь шүүн хэлэлцсэнд энэхүү сонсголын нэг гол үр дүн болсон гэж үзэж байна. Сонсголын үеэр холбогдох байгууллагын удирдлагуудын хийсэн мэдээлэл болон оролцогчдын гаргасан саналд үндэслэн сонсголын үр дүнд дараах байдлаар дүгнэж, шийдвэрлэх арга замыг тодорхойлох нь зүйтэй гэж үзэж байна.

1.Энэхүү сонсголын үр дүнгээр Эдийн засгийн байнгын хороо, Улсын Их Хурлаас “нүүрсний хулгай”-н асуудалтай холбогдуулан шийдвэр гаргах, цаашид ийм байдал гарах үүд хаалгыг хаах боломжийг бүрдүүлж, олон нийтийн хяналтыг бий болгож, анхаарлын төвд оруулж чадлаа. Цаашид баялгийн олборлолт, ашиглалт, экспортын асуудлыг төр ард түмний хяналтад авах нь зүйтэй гэж үзэж байна. Шаардлагатай бол Улсын Их Хурал энэ асуудлаар холбогдох хууль тогтоомжийг нэн яаралтай дэгээр хэлэлцэж Засгийн газар болон хуулийн байгууллагуудад бүхий л талаар нь дэмжлэг үзүүлж хамтран ажиллах нь зүйтэй гэж үзэж байна.

2.Улсын Их Хурлаас байгуулагдсан Хилийн боомтын асуудлаар хяналт шалгах түр хороо хилийн боомтуудаар нүүрсээ экспортлох, тээвэрлэх асуудал, мэргэжлийн хяналт, хил, гааль зэрэг төрийн байгууллага, аж ахуйн нэгжийн үйл ажиллагаа, нүүрсний гаалийн бүрдүүлэлт, гэрээ, үнэ тариф зэрэг олон асуудлыг хянан шалгаж, олон нийтийн дунд үүсээд байгаа эргэлзээтэй олон мэдээллийг тодорхой болгох хэрэгтэй байна.

3.Уул уурхайн салбарын бүтээгдэхүүний үнийг олон улсын жишигт хүргэж, хил үнээр худалдах, олон нийтийн хяналтад оруулах зорилгоор Уул уурхайн бүтээгдэхүүн биржийн тухай анхдагч хуулийг шуурхай баталсан бол цаашид Төрийн өмчит компанийн засаглалыг сайжруулах хүрээнд Төрийн болон орон нутгийн өмчит компанийн тухай анхдагч хуулийн төслийг мөн яаралтай горимоор хэлэлцэн баталж, энэ мэтээр улс орноо, ард олноо, төсөв хөрөнгийг тонон дээрэмдэх хууль бус үйлд үйлдэлтэй Их Хурал ард түмнийхээ талд байж хамтран тэмцэж ажиллах шаардлагатай байна.

4.Монгол Улсын иргэдэд “Эрдэнэс Тавантолгой” ХК-ийн хувьцааг Монгол Улсын иргэдэд эзэмшүүлэх хүрээнд 2012 оны 4 дүгээр сарын 11-ний өдрөөс хойш төрсөн Монгол Улсын иргэдэд шинээр хувьцаа эзэмшүүлэх, иргэдийн эзэмшиж байгаа хувьцааны тоог нэмэгдүүлэх замаар иргэдийн эзэмших хувьцааны хувийг нэмэгдүүлэх, ноогдол ашгийг хуваарилах асуудлыг судлан шийдвэрлэх нь зүйтэй байна.

5.“Эрдэнэс тавантолгой” ХК-ийн засаглалыг сайжруулах хүрээнд компанийн Төлөөлөн удирдах зөвлөлийн хараат бус гишүүд, гүйцэтгэх удирдлагыг нээлттэй сонгон шалгаруулалтаар шалгаруулах, хувьцаа эзэмшигчдийн эрх ашгийг нэн тэргүүнд хамгаалах эрх зүйн орчныг бүрдүүлэх нь зүйтэй байна.

6.Цаашид төрийн өмчит “Эрдэнэс тавантолгой” ХК болон орон нутгийн өмчит “Тавантолгой” ХК-уудыг олон нийтийн нээлттэй хувьцаат компани болгож, иргэдийн оролцоо хяналтыг сайжруулж, экспортод гарах нүүрсийг хөрөнгийн биржээр дамжуулан ил тод нээлттэй худалдаалах эрх зүйн орчныг бүрдүүлэх.

 7.Шинэ сэргэлтийн бодлогод тусгагдсан “Боомтын сэргэлт”-ийн хүрээнд хилийн боомтуудыг нэгдсэн удирдлагаар хангаж, Боомт дагасан суурьшлын бүсүүдийн дэд бүтэц, хөгжлийн асуудал шийдвэрлэх асуудлыг тусгасан Боомтын тухай хуулийн төслийг боловсруулж Их Хуралд өргөн барьж мэдүүлэх.

 8.Хууль хяналтын байгууллагуудад шалгагдаж байгаа “Нүүрсний хулгайтай холбоотой гэмт хэргүүдийн мөрдөн байцаах ажиллагааг хугацаа алдахгүй яаралтай шийдвэрлэж олон нийтэд зарлах, Монгол Улсын Их Хурлын 2022 оны 31 дүгээр тогтоолоор байгуулагдсан “Хилийн боомтуудаар ачаа тээвэр, нүүрс нэвтрүүлэх болон чөлөөт бүсийн үйл ажиллагаанд учирч буй хүндрэлийг шалган тогтоох” үүрэг бүхий хянан шалгах түр хорооны үйл ажиллагааг эрчимжүүлж, цуглуулсан нотлох баримтуудыг шинжлэн судлах замаар сонсголд гэрч, хэргийн холбогдогчдыг оролцуулан хууль хяналтын байгууллагаас нүүрсний эрхтэй холбогдуулан явуулж байгаа мөрдөн шалгах ажиллагаанд дэмжлэг үзүүлж ажиллах шаардлагатай байна.

Нийтийн сонсголын тухай Монгол Улсын Их Хурлын чуулганы дэгийн тухай хуульд сонсголын тайланг сонсгол явуулснаас ажлын 5 хоногийн дотор тухайн Байнгын хороо сонсголын тайлан гаргах бөгөөд сонсголын тайланд сонсголын үр дүнгийн талаарх дүгнэлт, сонсголын явцад ил болсон асуудал, түүнийг шийдвэрлэх арга замын талаар дурдаж, ажиглагч дүгнэлт ирүүлсэн дүгнэлтийг, түүнчлэн бичгээр ирүүлсэн санал, хүсэлт, мэдээллийг хавсарган заасны дагуу сонсголын тайланг боловсруулан хүргүүлснийг хэлэлцэн шийдвэрлэж өгөхийг Та бүхнээс хүсэж байна. Анхаарал тавьсанд баярлалаа.

**Ц.Цэрэнпунцаг:** Чинзориг гишүүнд баярлалаа. Ерөнхий хяналтын сонсголын тайлангаас асуулт асууж, үг хэлэх Улсын Их Хурлын гишүүд нэрсээ өгнө үү. асуулт Батлут гишүүнээр тасаллаа. Ингээд Ганхуяг гишүүн асуултаа асууя. Ганхуяг гишүүний микрофоныг нээе.

**Х.Ганхуяг:** Яах вэ нээлттэй сонсгол хийлээ. Энэ чинь ерөөсөө ойлгомжгүй байгаа нэлээн олон асуудал хөшигний цаана үлдчихлээ л дээ. Яг нүүрсний хулгайч нь хэн гэдэг нь ерөөсөө ойлгомжгүй байна. Иргэдийн асуултад хариулаад л дууслаа. Бид нар ерөөсөө асуулт асуух боломж гарсангүй. Тэгэхээр нээлттэй сонсголыг дахиж явуулах юм уу, яах юм. Бид нар бас энэ хууль хяналтын байгууллагын хүмүүсийг чинь байлгаж байгаад асуултаа асуумаар байна шүү дээ. Хулгайчийн нэрийг зарла гэсэн. Хулгайч нэрийг гээд хэдэн 17 хүн зарласан. Тэгээд зарим нэгийг нь гадагшаа гаргаад явуулчихсан. Үгүй ийм л байна шүү дээ. Тэгээд нөгөө иргэд хулгайчдынхаа нэрээ зарлаад, хариуцлага тооц гэдэг асуудлыг ярьсан. Тэгээд хамгийн том байж болохоор хүн нь тэгээд гадагшаа гараад явчихсан байдаг. Тэгээд яагаад гадагшаа гаргаж явуулсан тал дээр ерөөсөө бодитой тайлбар өгсөнгүй. Бүгдээрээ нэг нэг рүүгээ чичлээд л ингээд л иймэрхүү байдлаар сонсоод л явчихлаа л даа. Тэгээд Байнгын хорооны даргаас л асуудаг юм уу. Хэнээс асуух ёстой юм. Би энэ сонсголыг яг сэтгэл ханамжгүй л байна. Дахиад явуулах ёстой юм уу, яах ёстой юм гэдгийг асуумаар байна.

**Ц.Цэрэнпунцаг:** Чинзориг гишүүн хариулъя .

**С.Чинзориг:** Тэгэхээр бид энэ Нийтийн сонсгол явуулах тухай хуулийнхаа хүрээнд саяын сонсголыг явуулсан гэж үзэж байгаа юм. Бид бас цаашдаа анхаарах юмнууд байгаа юм байна лээ. Энэ ерөнхий хяналтын сонсгол чинь тухайн асуудал эрхэлсэн Байнгын хорооноос зохион байгуулж байгаа. Тэр утгаараа бол яг тухайн асуудал эрхэлсэн Байнгын хороо нь Эдийн засгийн байнгын хороо учраас бол хуулийн зохицуулалт нь ч тийм юм байна лээ. Эдийн засгийн байнгын хороо бүрэн бүрэлдэхүүнээрээ оролцож 1/3-ээс доошгүй ирцтэйгээр сонсгол эхэлнэ. Тэгээд гишүүд оролцож холбогдох албан тушаалтнуудаас тухайн үүссэн асуудлаар мэдээлэл авах, тайлбар авах, асуулт асууж, хариулт авах, үг хэлэх ийм л зохицуулалттай юм байна лээ.

2 дахь асуудал нь энэ хуулиар чинь бол хэлэлцэж байгаа асуудлаар иргэд, иргэний нийгмийн байгууллагын төлөөлөл, хэвлэл мэдээллийн байгууллагын төлөөллүүдэд оролцож бол болно. Гэхдээ тэр мэдээлэл хийж байгаа албан тушаалтнуудаас эдгээр оролцогчид асуулт асууж, хариулт авах хуулийн зохицуулалт байхгүй. Зөвхөн Их Хурлын гишүүд асуулт асууж, хариулт авах ийм хуулийн зохицуулалттай. Сая тэгээд сонсгол явуулахаар нөгөө зарим нэг намын төлөөлөл түлхүү бүртгүүлээд ороод ирсэн байна лээ. Дээр нь нөгөө бас өөр зарим орон нутгийн өмчит компаниудын төлөөлөл нэлээн орж ирсэн.

3 дахь нь нөгөө улс төрийн нөхцөл байдал жоохон хүнд үе таарчихсан байсан учраас талбай дээр жагсаж байгаа иргэд нэлээд бас бүртгүүлээд ороод ирчихсэн. Тэгээд ард түмний дуу хоолойг сонсохгүй юм бол энэ сонсголоор яадаг юм гээд хуулийнхаа одоогийн байгаа хүчин төгөлдөр хуультайгаа нийцэхгүйгээр тэгээд сүүлдээ тэр оролцогчдын шаардлагад бид хариулт өгч байгаа нь энэ гээд ойлголцоод, сонсголоо явуулъя гээд Их Хурлын гишүүд харин цөөхөн үг хэлэхээр, асуухаар оролцогчид бараг энэ чинь 85 хүн нийтдээ оролцож асуулт асууж, үг хэлсэн шүү дээ. Ингээд явчихсан. Цаашдаа бид нар энэ сонсгол явуулбал тэр оролцогчид, мэдээлэл хийж байгаа албан тушаалтнуудаас асуулт, хариулт авдаг байх уу, үгүй юу гэдэг чиглэлээр бас жоохон өөрчлөлт хийж бас сайжруулах хэрэгтэй юм шиг байна лээ.

2 дахь асуудал нь хуулиараа бид нар Ганхуяг гишүүн ээ, цаашид дараагийн шатны ажил бол сонсгол хийх ёстой гэж би ойлгож байгаа юм. Яг энэ нүүрсний асуудлаар чинь тухайлсан хяналт шалгах түр хороо байгуулчихсан. Хянан шалгах түр хороо чинь нэлээн давуу эрхтэй, гэрч дууддаг, холбогдогчийг дуудах эрхтэй, нотлох баримт гаргуулж авах, шаардаж авах эрхтэй. Шаардлагатай гэж үзвэл нотлох баримтдаа мэргэжлийн шинжээч томилж, үнэлэлт, дүгнэлт гаргах бүрэн эрхтэй. Хянан шалгахаар ажиллаж байгаа юм. Их Хурал энэ хянан шалгах хороог 6 сард байгуулсан. Бас мэргэжлийн шинжээчид томилж ажиллуулах шаардлагатай байна гээд сая ажиллах хугацааг 6 сараар дахиж сунгасан. Тийм учраас бол дараагийн шатны арга хэмжээ болгоод хяналт шалгах түр хороо яг тэр гэрчийг оролцуулаад, холбогдогчийг нь оролцуулаад, нотлох баримтыг нь гаргуулаад нотлох баримт шаардлагатай гэж үзвэл мэргэжлийн шинжээчдийн дүгнэлт гаргуулаад, тэгээд энэ хянан шалгах хорооноос бас ийм сонсголыг явуулах бас зайлшгүй шаардлагатай гэж үзэж байгаа.

Тийм учраас манай Ганболд даргын ахлуулсан түр хороо яг энэ дээр нь нэлээн шуурхай ажиллаад, оны эцэст амжихгүй байх, оны эхээр ч юм уу яг тэр гэрчийг оролцуулсан холбогдогчийг нь оролцуулсан нотлох баримт цуглуулсан нотлох баримт дээрээ шинжээч ажиллуулаад ингээд сонсголыг явуулах байгаа. Энэ бол яг нөгөө иргэдийн яг хүлээгээд байгаа тэр гэрчтэй холбоотой, холбогдогчтой холбоотой, нотлох баримттай холбоотой асуудал нэлээн дэлгэрэнгүй ярих ийм боломжтой. Саяны ерөнхий хяналтын сонсгол чинь ерөөсөө л холбогдох албан тушаалтны мэдээлэл сонсож байж асуулт асууж, мэдээлэл авах, тайлбар авах ийм л хүрээ хязгаартай сонсгол шүү дээ.

**Ц.Цэрэнпунцаг:** Батлут гишүүн асуултаа асууя.

**Д.Батлут:** Та бүхэнд өдрийн мэнд хүргэе. Ерөнхийдөө бас Ганхуяг гишүүний асуулттай давхардаж байна л даа. Цаг хугацаа нь ч тэгж таарсан уу ер нь ерөнхий сонсгол маань бас төдийлөн үр дүн гараагүй. Тийм учраас асуудлууд нь ч тодорхой биш байсан учраас яг нийгэмд өөрөө хүлээгдэж байсан үр дүнг гаргаж чадаагүй гэж харж байгаа юм. Тэгэхээр цаашдаа бас ахиад тэр сонсгол явах болох юм бол хугацаагаа сайн төлөвлөж, тухайн чиглэлийн үйл явцууд нь ямархуу шатанд явж байгаа вэ гэдгээ харгалзаж, түүнтэй холбоотой мэдээллийг бас иргэдэд өгөх тал дээр онцгой анхаарах ёстой юм болов уу гэж ойлгож байгаа. Тэгээд энэ дээр бас манай ажлын хэсэгхэн анхаарна биз. Нэг асуулт байна. Сонсгол дээрээс дараах байдлаар дүгнэж, шийдвэрлэх арга замыг тодорхойллоо гээд нэлээн хэдэн асуудлууд гарчихсан байгаа. Тэгэхээр “Эрдэнэс тавантолгой” ХК-ийн хувьцааг Монгол Улсын иргэнд эзэмшүүлэх хүрээнд 2012 оны 4 дүгээр сарын 11-ний өдрөөс хойших төрсөн Монгол Улсын иргэнд шинээр хувьцаа эзэмшүүлэх иргэдийг эзэмшигч байгаа хувьцааны тоог нэмэгдүүлэх замаар иргэдийн эзэмших хувьцааны хувийг нэмэгдүүлэх, ноогдол ашгийг хуваарилах асуудлыг судлан шийдвэрлэх нь зүйтэй гэж үзлээ гээд. Энэ бол зөв зүйл юм байгаа юм. Зөв зүйл юм байгаа юм. Тэгэхдээ энэ чинь нийт хувьцааны багахан хувь шүү дээ. 18 орчим хувь л байгаа. Ингэснээр энэ компанийн засаглал сайжирчихгүй, нээлттэй сайхан үйл ажиллагаа явуулчих боломж хомс байна гэж харж байгаа юм. Тэгэхээр бас зарим хүмүүс ч гаргаж байсан, гишүүд ч гаргаж байсан. Ер нь энэ “Эрдэнэс тавантолгой” компанийг нээлттэй засаглалын шинэ түвшинд аваачихын тулд иргэдэд эзэмших хувьцааг нь эзэмшүүлье. Бас нэмэгдүүлье. Түүнээс гадна төрийн эзэмшиж байгаа тэр хувьцаанаас тодорхой хувийг нь нээлттэйгээр иргэдэд худалдаалах, аж ахуйн нэгжид худалдах боломжуудыг нь гаргаж өгье. Тэгэхдээ мэдээж энэ чинь тодорхой нэг иргэн, нэг аж ахуйн нэгжид тэдэн хувь ч гэдэг юм уу, хувь зааж өгөх энэ тэр гээд хуулийн зохицуулалтууд хийж байж ингэж шийдвэрлэх хэрэгтэй. Төрийн оролцоог харьцангуй бага болгож, олон хувьцаа эзэмшигчидтэй, нээлттэй байх энэ засаглал нь сайжрах боломжийг нь хангаж өгөх энэ тал дээр ажиллах ёстой гэсэн ийм саналууд нэлээн их яригдаж л байсан л даа. Тэгэхээр энэ тал дээр ер нь тодорхой өөрчлөлт хийх яг миний энэ томьёолж хийж байгаа шиг арга хэмжээ авах талаар ажлын хэсэг юу гэж дүгнэж байгаа юм бэ гэдэг дээр хариулт авъя. Баярлалаа.

**Ц.Цэрэнпунцаг:** Ганболд гишүүний микрофоныг нээе.

**Г.Ганболд:** Эдийн засгийн байнгын хороо өөрөө сая сонсголыг зохион байгуулсан. Эдийн засгийн байнгын хороо сонссон. Одоо энэ гаргах шийдвэр ч гэсэн ерөөсөө танай Байнгын хорооны гаргах асуудал л даа. Бид нар бол яах вэ энэ дээр ерөөсөө зохион байгуулалтыг нь хангасан, тодорхой асуудлуудыг нь орж холбогдох хүмүүсийн хуралд байлцуулсан, иргэдийн мэдэх эрхийг хангах хүрээнд бүх л хүмүүсийг байлгах гэж зорьсон. Бид нар ажлын хэсгийнхний хувьд энэ хурал дээр орсон хүмүүсийн ийм саналууд гарлаа гэдгийг л Эдийн засгийн байнгын хороо дээр танилцуулж байгаа юм. Эндээс мэдээж Эдийн засгийн байнгын хороо шийдвэр гаргаад, цаашдаа энийг Их Хурал руу оруулаад энэ тайланг хэлэлцэх үеэр иргэд илүү мэдээлэл авч ярих боломж нээгдэнэ. Сая сонсгол дээр бол яг хуулийн дагуу яваагүй. 6 гишүүн асуулт асуух эрхээ эдэлсэн. Бусад нь бол ингээд иргэд хууль зөрчиж, маш олон иргэд асуулт асуусан шүү дээ. Тэгээд ийм байдлаар бол бас иргэдийн мэдэх эрхийг бол яг хангаж өгч чадаагүй. Яг нарийндаа сонсгол дээр бол энэ гадаа хэдэн жагсаалын гэрийн хэрүүл, жагсаалын хүмүүсийг баривчлаад аваад явчихлаа гэдэг хэрүүл бараг 50, 60 хувь нь. Тэр хэрүүл хийсээр байгаад сонсголын өдөр дууссан л даа. Тэгээд уг нь Их Хурлын гишүүд нь мэдээлэлд ойрхон байгаагаараа хуулийн байгууллагуудаас асууж тэрийг нь иргэд олон нийтээрээ телевизээр шууд хараад мэдээлэл авсан бол илүү сайн мэдээлэл хүргэх байсан юм. Тийм учраас цаашдаа энэ сонсголыг зохион байгуулах юм бол яг хууль дүрмийн дагуу явах ёстой юм байна лээ гэдгийг хэлэх гээд байгаа юм. Саяын тэр заалтын хувьд бол иргэдээс нэлээд тийм санал гарсан. Одоо энэ 1072 хувьцааны эзэмшиж байгаа 2 сая 500 орчим мянган иргэн л байгаа шүү дээ. Гэтэл Монгол Улсын иргэд чинь 3.4 сая болчхоод байгаа бол цаана нь энэ хувьцаа эзэмшээгүй байгаа 900-аад мянган иргэн байгаа юм. Энэ иргэдийг энэ 1072 хувьцааг эзэмшүүлэх хүрээнд одоо байгаа 18 хувь дотроо ингээд бүгдийг нь оруулах уу, эсвэл шинээр хувь эзэмших хүмүүстээ хувьцаа өгөхдөө 18 хувиа нэмэгдүүлээд 25, 26 хувийг нь ч юм уу ингэж өгөх үү гэдгийг бас Их Хурал өөрөө шийдвэр гаргаж, Эдийн засгийн байнгын хороо ер нь гол бодлогоо гаргаж энэ сонсголын тайлан дээр та бүхэн саналаа хэлээд Их Хурал руу оруулах бүрэн боломж байгаа юм. Тэгээд бид нар зөвхөн энэ иргэдийн хэлсэн мэдээллийг л оруулж байгаа.

**Ц.Цэрэнпунцаг:** Чинзориг гишүүн бас нэмж хариулт өгье.

**С.Чинзориг:** Яах вэ сонсгол бол жаахан тийм зохион байгуулалт муутай боллоо ч гэдэг юм уу, үр дүнгүй боллоо гээд гишүүд яриад байх шиг байна. Яах вэ нөхцөл байдал бол тэгж л таарсан л даа. Жагсаал, цуглаантай. Тэгээд тэр чинь 14 хоногийн дотор зарладаг, бүртгэл авдаг. Тэгээд тэр хүрээндээ бүртгүүлчихсэн улсуудыг чинь оруулахгүй гэх арга байхгүй. Тэгээд хуулиар энэ улсуудыг чинь үгийг нь сонсохгүй байж болохгүй. Тэгээд л үндсэндээ хууль зөрчөөд, оролцогчдоос нь үг хэлүүлээд л, асуулгуулаад ингээд явчихсан. Үр дүнгүй болсон гэж би үзэхгүй. Ямар ч байсан хуулийнхаа дагуу сонсголоо явуулсан, холбогдох албан тушаалтнуудын мэдээлэл, тайлбарыг авах ёстой. Тэр тайлбараа авсан. Ямар ч байсан иргэд бол тодорхой хэмжээний мэдээлэлтэй, ойлголттой болсон байх гэж.

2 дахь асуудал гарах шийдвэрийн тухайд бол хуульд чинь тайланг ажлын 5 хоног дотор Байнгын хороонд танилцуулна. Шаардлагатай бол Байнгын хороо, Их Хурлаас бас тодорхой шийдвэрийн төсөл хэлэлцэж, шийдвэрлэж болох ийм хууль, эрх зүйн үндэслэл байгаа юм. Хуулийн 117.6-д бол Байнгын хорооны санал, дүгнэлтэд тусган нэгдсэн хуралдаанд танилцуулна. Байнгын хороо шаардлагатай гэж үзвэл тогтоолын төслийг Нэгдсэн хуралдаанд танилцуулж болно энэ тэр гэсэн ийм Байнгын хороо болоод Их Хурлаас сонсгол явуулсантай холбоотойгоор оролцогчдын гаргасан санал, дүгнэлтэд үндэслээд Байнгын хороо эсвэл Их Хурал холбогдох шийдвэрээ гаргачих ийм боломжууд байгаад байгаа юм. Тийм учраас бол бас энэ сонсгол ямар үр дүнтэй юм бэ. Сонсголын мөрөөр ямар арга хэмжээ авах юм бэ. Энэ чинь үр дүнтэй юм уу баахан эрүүл болоод дуусчхаж байгаа юм уу гээд бас нэлээн оролцогч яриад байсан. Тийм учраас шаардлагатай гэвэл энэ дүгнэлт гэж байгаа хэсгээс нь Байнгын хорооны юм уу эсвэл Их Хурлын зарим нэг хэсгийг нь бүгдийг нь амжихгүй ч гэсэн зарим нэг Их Хурлын ч юм уу шийдвэрийн төсөл болгоод явах хууль, эрх зүйн үндэс бол байгаа. Энэ дүгнэлтэд дурдаж байгаа зүйлүүдийг яг оролцогчдоос асуулт асуухдаа асууж байсан, үг хэлэхдээ, санал хэлэхдээ хэлж байсан асуудлуудыг бид нэгтгэж, сонсголоос гарах дүгнэлт гэж Та бүхэнд танилцуулж байгаа юм гэдгийг хэлэхийг хүсэж байна.

**Ц.Цэрэнпунцаг:** Бид нар тайлангаа сонсож байгаа юм. Тэгээд яах вэ ийм асуудлууд байгаа. Энэ чинь анхных. Нэлээн бид нар туршлага дутсан юм байгаа байх. Дээрээс нь цаг хугацааны хувьд тулгамдсан ийм л юм болсон шүү дээ. Тэгээд ялангуяа сая Чинзориг гишүүн хэлсэн. Одоо Ганболд гишүүний ахалж байгаа Түр хороо энэ тайлангаас сонсоход бид нарын саяын хэлсэн сонсгол бас энэний мэдээлэл их хэрэгтэй. Бас энэ дээр мэдээллээр хангах чиглэлд нь бас бэлтгэл ажилд нь бас нэмэр болох байх гэж харж байна. Нэгдүгээрт.

Хоёрдугаарт нь юу ч болсон Ганболд гишүүний ахалж байгаа хянан шалгах түр хорооны ажлын тайланг сонсоод, дүгнэлт гартал нь харж байгаад, дараа нь шаардлагатай гэж үзвэл сая Чинзориг гишүүнийг хэлээд байгаа бид нар цаашдаа энийгээ үргэлжлүүлээд энэ дүгнэлт дээрээ үндэслээд Их Хурлаас бас тогтоолын төсөл гаргах хэрэгтэй байна. Ер нь санаачлаад цааш нь үргэлжлүүлж явуулъя гэвэл боломжууд байгаа юм байна. Тийм учраас юу ч болсон бүгдээрээ Байнгын хорооны гишүүд би бүгдээрээ өнөөдөр энэ тайлангаа сонсчихъё. Тэгээд Ганболд гишүүнийхээ Хянан шалгах түр хорооных нь дараагийн тайланг сонссоны дараа цаашаа үргэлжлүүлж яаж энэ асуудлыг авч хэлэлцэх вэ гэдгээ бас бүгдээрээ ярилцаж болох юм байна.

Ингээд Дамдинням гишүүнд үг өгчихье. 3 минут.

**Г.Дамдинням:** Нүүрсний хулгайтай холбоотой нээлттэй нийтийн сонсголыг Монгол Улсын Их Хурлаас ер нь олон нийтэд хамаатай асуудал дээр 2 дахь удаагаа хийлээ. Яах вэ гишүүд янз янзын байр суурьтай, ард иргэд янз янзын байр суурьтай байгаа байх. Гэхдээ нэг зүйлийг бид нар харах хэрэгтэй. Энэ бол ахиц шүү. Бөөнөөрөө бас нийгэмдээ болохгүй байгаа, бүтэхгүй байгаа асуудлуудыг олон нийтээрээ хэлэлцэж, олон нийтийн анхаарлын төвд оруулах энэ 2 дахь ажил энэ хууль батлагдсанаас хойш хийгдэж байгаа юм. Тэгэхээр энэ Чинзориг гишүүнээр ахалсан ажлын хэсэг бол бас энэ хурлыг амжилттай сайн зохион байгуулсан гэж би үзэж байгаа юм. Хурлын зохион байгуулалтын асуудал ямарваа нэг юм эхэлж байх үедээ бол бас алдаа дутагдал, ойлгох, ойлгохгүй асуудлууд бол оролцогч талуудад байдаг. Тэгээд эндээс бол сая энэ дүгнэлтийг хараад сууж байхад цаашид энэ ерөнхий хяналтыг зохион байгуулах хэлбэрийн хувьд, хууль дүрмийн хувьд шинэчлэх, сайжруулах юмнууд байна гэдэг ийм дүгнэлтүүдийг гаргачхаж. Маш зөв. Юмыг хийж байж, болж байгаа, болохгүй байгаа юмыг нь харж байж л үр дүнгээ харна. Түүнээс биш дөнгөж эхэлж байгаа юман дээр бол бид нар буруу, зөв гэж ярих нь бол учир дутагдалтай гэж харж байна.

 2 дугаар миний хэлье гэж бодож байгаа зүйл бол нүүрстэй холбоотой асуудал ер нь байгаад байсан. Нийгэмд олон жил яригдаж байсан. 2021 оны 4 дүгээр сард Цэрэнпунцаг, Булгантуяа нарын миний бие оролцсон тэргүүтэй гишүүд энэ асуудлыг одоогоос 1 жил 8 сарын өмнө гэсэн үг шүү ярья гээд бүлэгтээ бид нар саналаа өгөөд, албан бичгээ өгөөд явж байсан юмнууд хүртэл байдаг. Тэгэхээр нүүрсний хулгайтай холбоотой асуудалтай хэн ч эвлэршгүй. Энэ бол засаг төртэйгөө ч хамтраад бүгдээрээ энэ асуудлыг араас нь хөөцөлдөх ёстой. Тэгэхдээ 1 зүйлийг бид нар ярих ёстой. Манай улсын экспортын хамгийн том бүтээгдэхүүн, манай улсын орлогын хамгийн том энэ бүтээгдэхүүнийг хийж байгаа энэ бизнест нь оролцож байгаа, шударгаар ажлаа хийгээд, татвараа төлөөд явж байгаа хүмүүсийг бүгдийг нь нийлүүлээд харлуулах гэсэн оролдлого бас явж байгаа шүү энэ дотор. Өөрөөр хэлбэл жинхэнэ хулгайч нараа нуух гэсэн ажиллагаа энэ дотор явагдаад байгааг бас бид нар харж байгаа. Энийг бас анхаарах ёстой шүү. Яг л өмнө нь гарч байсан дуулиантай асуудлуудтай ижилхэн, буруугүй баахан хүмүүсийг буруутай мэтээр хэвлэл, мэдээллийн хэрэгслээр гүтгэж, бие биеийгээ захиалж ингэж харлуулж, энийг манан будан болгож дуусгах гэж байгаа оролдлого бол бий. Энийг бас анхаарах ёстой. Тэгээд түрүүн Ганхуяг гишүүн хэлж байна лээ. Энэ хамгийн том хулгайчийг нь шалгаж цагддаг байгууллагууд нь хилээр чөлөөтэй гаргаад л явуулчихдаг. Энэ маягаар явах юм бол энэ шалгалт олигтой юманд хүрэхгүй л дээ. Тэгээд энэ зэрэг асуудлуудаа хэдүүлээ тэгээд бас ярилцаад нэг талд нь гарах ёстой байх.

**Ц.Цэрэнпунцаг:** Ганболд гишүүнд үг өгье.

**Г.Ганболд:** Яах вэ энэ хуулиараа бол нэг ийм л юм байгаа юм. Улсын Их Хурлын чуулганы хуралдааны дэгийн тухай хуулийн 117.6 дахь хэсэгт сонсголыг Байнгын хороо явуулсан сонсголын тайлангийн агуулгыг өөрчлөхгүйгээр Байнгын хорооны санал, дүгнэлтэд тусган Нэгдсэн хуралдаанд танилцуулна. Байнгын хороо шаардлагатай гэж үзвэл холбогдох тогтоолын төслийг нэгдсэн хуралдаанд танилцуулж болно гэж байгаа юм. Тэгэхээр нэгэнт Их Хурал нийгэмд нэлээн асуудал болж байгаад, энийг сонсоод ямар нэгэн шийдвэр гаргахгүй өнгөрөх юм жоохон буруу. Тэгэхээр зэрэг би Байнгын хорооны дарга аа, Их Хурлын удирдлагуудтай уулзаад, ер нь Их Хурлаас хуулийн байгууллагуудад юм уу асуудлаар сая сонсголын үеэр маш олон асуудал гарсан шүү дээ. Хууль хүчний байгууллагуудтай холбоотой, Тавантолгойтой холбоотой энэ асуудлаар ер нь Улсын Их хурал хугацаатай үүрэг, чиглэл өгч тогтоол гаргах нь ер нь зөв шүү. Тэгэхээр энийг би бол Байнгын хороо бид нар бол тэр тогтоолын төсөл янз бүрийн юм боловсруулаагүй. Ерөөсөө л энэ яригдсан асуудлуудыг л бид нар танилцуулж байгаа юм. Тэгээд энэ яригдсан асуудал дотор маш олон асуудал байна шүү дээ. Тэр “Эрдэнэс тавантолгойн” хувьцааг яг яах юм эсвэл энэ шалгагдаж байгаа гэдэг юм уу энэ олон асуудлуудыг нийгэм нэгэнт олон өнцгөөс нь ярьсан учраас энэ дээр бол би Засгийн газарт Их хурал хугацаатай үүрэг, чиглэл өгсөн ийм тогтоолын төслийг гаргах нь бол ер нь зөв гэж бодоод байгаа шүү дарга аа. Тэгэхээр та ер нь Их Хурлын удирдлагуудтай уулзаж байгаад, энэ дээр Байнгын хорооныхоо ажлын албаныхныг суулгаж байгаад тогтоолын төсөл бэлдээд, чуулганы хуралдаанд дөнгөж орохын өмнө хэлэлцээд оруулах нь буруугүй гэж бодож байна.

**Ц.Цэрэнпунцаг:** Ж.Бат-Эрдэнэ гишүүн саналаа хэлээд, дараа нь Д.Бат-Эрдэнэ гишүүн саналаа хэлье. Ж.Бат-Эрдэнэ гишүүний микрофоныг нээе.

**Ж.Бат-Эрдэнэ:** Нүүрсний экспорт, тээвэрлэлттэй холбоотой асуудлаар эрх бүхий байгууллагуудын тайлан, мэдээлэлтэй танилцах ерөнхий хяналтын сонсголын товч тайлантай танилцлаа. Нэлээн хэдэн гишүүд ер нь гишүүд бас идэвхтэй суусан. Тэр дотроос миний бие дуустал нь хэд хэдэн гишүүд суусан. Иргэдээс тавьж байгаа санал, өөрөөр хэлбэл жагсагчдаас тавьж байгаа саналуудыг нэлээн сонссон. Тэгэхээр миний нэг санал байгаад байгаа юм. Сонсгол дээр бас хэлж байсан. Нэг талаасаа хүмүүс ингээд яриад иргэд, жагсаж байгаа иргэд маань тодорхой саналуудаа тавиад, төрийн байгуулалттай холбоотой, нүүрстэй холбоотой, компаниудтай холбоотой асуудлууд, компанийн бүтэц зохион байгуулалттай холбоотой асуудлууд тэгээд ер нь цаашдаа бол Үндсэн хууль тэгээд тогтолцоотой холбоотой асуудлууд гээд олон асуудлууд ярьж байх шиг байна. Засгийн газрын холбоотой асуудлууд. Тэгээд мэдээж бүр нарийн яриад байвал энэ чинь сонгуулийн хуультай ч холбоотой асуудлууд болж байгаа юм. Тогтолцоо өөрчилнө гэдэг маань. Тэгэхээр ер нь Байнгын хороо дээрээс тодорхой хэмжээний ажлын хэсэг гардаг юм уу, яадаг юм эсвэл тогтоолын төсөл бэлдээд орж ирдэг юм уу. Иргэдээс гарч ирж байгаа саналуудыг нэгтгээд, иргэд нь өөрсдөө оролцоод тэгээд наад талаасаа Байнгын хороо өөрсдөө оролцоод, өөр бусад Байнгын хороо оролцох бүхий Байнгын хороонуудыг оролцуулаад тэндээс гишүүд нь оролцоод ажлын хэсэг байгуулбал яасан юм гэж бодоод байгаа юм. Тэгээд ажлын хэсэг байгуулж байж 2 талаасаа энэ яг танхимд аль танхим байх юм, нэг танхимдаа сууж байгаад 2 талаасаа яриад тэндээсээ тавьж байгаа саналуудыг ямар саналууд байх юм багцлаад ороод ирэг. Хууль, эрх зүйтэй холбоотой асуудлууд юу байх юм. Үндсэн хуультай холбоотой асуудлууд юу байх юм. Аж ахуйн нэгж болон төрийн өмчийн компаниудыг өөрчлөхтэй холбоотой асуудлууд юу байх юм. Тэгээд мөн Их Хурлын гишүүдтэй холбоотой асуудлууд байж байна. Бүрэн эрхтэй холбоотой асуудлууд байж байна. Эрүүгийн хууль болон бусад хуультай холбоотой асуудал юу байх юм. Энийгээ тавьсан асуудлуудаа 2 талаасаа ярьж байгаад ер нь ажлын хэсгээр энэ хууль болон тогтолцооны өөрчлөлт хийх тийм шийдлүүдийг гаргавал яасан юм бэ. Цааш цаашдаа бид нар зөвшилдөх санал асуулгын хүрээнд бас энэ чинь тодорхой яригдана. Тэрэнд бас тодорхой хэмжээний асуудал, тэнд Байнгын хорооноос саналуудаа дэвшүүлээд, тэгээд нүүр нүүрээ харж байгаад уулзсан, шийдэлд хүрсэн нэг ийм ажлын хэсэг Зөвлөлдөх хороо зөвлөлдөх юу байдаг юм нэг тийм бүтэц байгуулаад ажиллавал яасан юм бэ гэсэн нэг ийм санал байгаад байгаа шүү.

**Ц.Цэрэнпунцаг:** Бат-Эрдэнэ гишүүний саналыг ойлголоо. Д.Бат-Эрдэнэ гишүүн саналаа хэлье.

**Д.Бат-Эрдэнэ:** Нүүрсний экспорт, тээвэрлэлттэй холбоотой бид нар нээлттэй сонсголыг сонссон. Тэгэхээр энийг бид нар их сайн ярилцах хэрэгтэй. Олборлолт, экспорт, тээвэрлэлт гээд. Тэгэхээр Монгол Улсын эдийн засаг өнөөдөр шууд нүүрсний экспорттой уялдаатай байгаа. Монголын нүүрсний олборлолт, экспорт, тээвэрлэлтийн салбарт ажиллаж байгаа хүмүүс өнөөдөр Монголын эдийн засагт хамгийн их үр өгөөжийг авчирч, ажлын байрыг бий болгож байгаа юм. Тэгээд энэ асуудлыг бид нар их сайн ойлголцож ярихгүй бол нүүрсний салбарт ажиллаж байгаа хүн болгон ямар нэг буруутай юм шиг ил ажилладаггүй дандаа далд дамжуулж ажилладаг эсвэл гадна, дотнын хүний нэрээр ажилладаг ийм нөхцөл байдлууд цаашдаа үүснэ. Энэ нь цаашлаад далд эдийн засгийг улам газар авхуулна. Монгол Улсын эдийн засаг нүүрсний экспорттой өнөөдөртөө ойрын 1, 2, 3 жилдээ шууд холбоотой байгаа. Тэгэхээр энэ асуудгаа бид нар ингэж урсгалаараа биш юм шиг ямар нэгэн зохион байгуулалт муутайгаар бид нар ярьж, цаашдаа өнгөрөөж болохгүй. Тийм учраас Эдийн засгийн байнгын хороо энэ асуудлыг Эдийн засгийн байнгын хороо дээрээ Эдийн засгийн байнгын хорооны гишүүд маань өнөөдөр улс орны эдийн засгийг авч явах удирдах зөв чиглэлийг нь гаргах ёстой хүмүүс. Энэ дээрээ сайн ярилцах шаардлагатай гэж би тэгж үзэж байгаа юм. Тийм учраас Эдийн засгийн байнгын хороон дээрээ энэ асуудлуудыг сайн авч яриач. Тэгээд одоо бид нар чинь энд нүүрсний хулгайч энэ хүмүүсийг барьчих л юм бол Монгол улс хөгжчих юм шиг яригдаад байна шүү дээ. Хамгийн гол нь бид нар цаашдын гаргалгаагаа ярих хэрэгтэй. Яаж хөгжих юм. 2 төмөр замаа хил дээрх төмөр замуудаа яаж холбох юм гэх мэтийн энэ цаашдынхаа гаргалгаануудыгаа ярихгүй бид нар ийм нийгмийн тулгамдсан асуудлуудыг ярьсан маягтайгаар өнгөрөөх гээд байгаад нь бас жоохон харамсалтай байгаа юм. Тэгэхээр энд олон 10000 гаруй жолооч нар олон мянган олборлогч нар олон мянган тэр яг нүүрсний зах зээл дээр бүр бүхий л амьдралаа зориулчихсан ажиллаж байгаа уурхайчдад өнөөдөр ил гарчих юм бол ямар нэгэн байдлаар хардагдах, сэрдэгдэх юм байна гэсэн байдлаар өнөөдөр энэ идэвх сулрах хандлага бий болно. Тийм учраас энэ асуудлыг Монголын нүүрсний салбарыг авч явж байгаа тээвэрчид, олборлогчид, уурхайчдыгаа бид нар бас дэмжиж ажиллах ёстой. Бүх юм далд орно шүү. Бүх юм далд орно. Өнөөдөр би бүх хүмүүсийг цалингаараа сайхан амьдраад байна гэж бодохгүй байгаа. Бизнес эрхэлдэг хүмүүс маань ил тод ажилладаг, бусад хүмүүс нь дандаа хүний ард нуугдчихаад ийм юмыг замхруулдаг, бүдгэрүүлдэг, хэн нэгэн рүү түлхдэг ийм байдлыг бид нар цаашаа давж байж Монгол Улс маань хөгжинө. Энэ дээр ямар нэгэн улс төржилт байхгүйгээр Монгол улсынхаа гол эдийн засгийг авч явах энэ салбарыгаа онцгой эрүүлжүүлэх, зөв болоход нь манай Эдийн засгийн байнгын хороо маш чухал байр суурьтай. Тийм учраас Эдийн засгийн байнгын хороо энэ асуудлыг их тогтож сайн ярилцах хэрэгтэй. Энэ дээр бид нар бас нөхцөл байдал дараагийн гарах давуу талуудыгаа бид нар сайн ярилцах ёстой гэж бодож байна.

**Ц.Цэрэнпунцаг:** Гишүүдийнхээ саналыг сонслоо. Ингээд ер нь чуулган дээрээ бид нар тайлангаа сонсоод, саяын сонсголынхоо тайланг сонсоод дууссаны дараа бүгдээрээ Байнгын хороо дээрээ энэ асуудлаа эргэж нэг яриад, тэгээд ямар ч байсан энэ намрын чуулган хаагдахаас өмнө энэ дээр цаашдаа Их хурлын тогтоол гаргах шаардлагатай гэж үзэх юм ажлын хэсгээ гаргаад бас ул суурьтай ажиллая гэж бодож байна. Та бүхнийхээ бас асуудал болгож ярьж байгаа асуудлуудыг сайн ойлголоо. Ингэхээр энэ дээр бид нар цаашаа үргэлжлүүлээд зүгээр нэг тайлан сонсоод орхих биш цаашаа үргэлжлүүлж, гүнзгийрүүлж үр дүн гаргахаар ингэж эцэст нь хүргэж ажиллах хэрэгтэй гэж Байнгын хорооны гишүүдийг үзэж байна гэж ойлгож байна. Ингээд нүүрсний экспорт, тээвэрлэлттэй холбоотой асуудлаар холбогдох эрх бүхий байгууллагуудын тайлан, мэдээлэлтэй танилцах ерөнхий хяналтын сонсголын тайланг сонсож дууслаа. Ерөнхий хяналтын сонсгол явуулсан талаарх Байнгын хорооны санал, дүгнэлтийг чуулганы нэгдсэн хуралдаанд сонсгол даргалагч, Улсын Их Хурлын гишүүн С.Чинзориг уншиж танилцуулна.

**Хэлэлцэх асуудалдаа оръё. 6 дахь асуудал. Аж ахуйн үйл ажиллагаанд оролцох төрийн оролцоог хязгаарлах тухай Улсын Их Хурлын тогтоолын төслийг хэлэлцэх эсэхийг хэлэлцэж эхэлье.**

Тогтоолын төслийн талаарх төсөл санаачлагчийн илтгэлийг Улсын Их Хурлын гишүүн О.Цогтгэрэл уншиж танилцуулна. Цогтгэрэл гишүүний микрофоныг өгье.

**О.Цогтгэрэл:** Улсын Их Хурлын Эдийн засгийн байнгын хорооны дарга, Эрхэм гишүүд ээ,

Монгол Улс, Дэлхийн эдийн засгийн хөгжлийн түгээмэл хандлага өөрийн орны өвөрмөц онцлогт нийцсэн олон хэвшил бүхий эдийн засагтай байна гэж Монгол Улсын Үндсэн хуулийн 2 дугаар хэсэгт нь төр нь нийтийн болон хувийн өмчийн аливаа хэлбэрийг хүлээн зөвшөөрч өмчлөгчийн эрхийг хуулиар хамгаална гэж 1992 онд батлагдсан шинэ Үндсэн хууль дээр суулгаж, хувийн өмчийг эрхэмлэсэн олон хэвшил бүхий эдийн засагтай улс байх нийгмийн гэрээг батлан нийтээрээ дагаж эхэлсэн. Ингэснээр төрийн зохицуулах болон өмчлөлийн бодлого салангид байх олон улсын нийтлэг зарчим руу шилжсэн. Мөн 2022 оны 12 дугаар сарын 30-ны өдөр Улсын Их Хурлаас баталсан шинэ сэргэлтийн бодлого батлах тухай тогтоолын 1 дүгээр хавсралт. Шинэ сэргэлтийн бодлогын 6.4-д төрийн өмчит аж ахуйн нэгжүүдийн үр ашиг, засаглалыг сайжруулж, олон нийтийн шууд хяналтад оруулах ажлыг зохион байгуулна гэж. Уг баримт бичгийн 2 дугаар хавсралт. Шинэ сэргэлтийн бодлогыг хэрэгжүүлэх эхний үе шатны хөтөлбөрийн 6.4.5-д төр хувийн хэвшилтэй өрсөлдөж үйл ажиллагаа эрхлэхгүй. Зөвхөн стратегийн ач холбогдол бүхий салбарт эдийн засаг, нийгмийг хөгжүүлэх чухал ач холбогдолтой нийгмийн төслийг хэрэгжүүлэх зорилгоор, мөн төрөөс үнэ, тарифын зохицуулалт хийдэг хувийн салбар дангаараа эрхлэх боломжгүй, нийтийн эрх ашиг, зөрчлийн үүднээс зайлшгүй эрхлэх үйл ажиллагааны чиглэлд компани байгуулдаг байх, бизнесийн үйл ажиллагааны удирдлагад хөндлөнгөөс оролцох, нөлөөлөх байдлыг хязгаарлаж бизнесийн шийдвэр нь улс төрийн нөлөөллөөс ангид байх төрийн өмчит хуулийн этгээдийн засаглалыг сайжруулж нээлттэй хувьцаат компани болгох ажлыг үе шаттайгаар хэрэгжүүлнэ гэж зааж өгчээ.

Гэвч эд эдийн засгийн зохицуулах чиг үүрэг бүхий байгууллагууд харьяандаа аж ахуйн шинжтэй үйл ажиллагаа явуулдаг аж ахуйн нэгжүүдийг олноор үүсгэн байгуулах явдал ихэслээ. Үндэсний статистикийн газрын мэдээлж байгаагаар бизнес регистр бүртгэлтэй төрийн болон орон нутгийн өмчит хуулийн этгээдийн тоо 2014 онд 4500 байсан бол 2021 онд 5400 энийг нарийвчилбал 2014 оны байдлаар төрийн өмчит орон нутгийн өмчит газрын тоо 261 байсан энэ онд 386 болж, төсвийн байгууллагын тоо 3900-аас 4700 болтол өсжээ. Хувийн хэвшлийн гүйцэтгэх бүрэн боломжтой ажил үйлчилгээг явуулахаар төрийн зүгээс аж ахуйн үйл ажиллагаа явуулах хуулийн этгээдийг үүсгэн байгуулж буй нь өөртөө илт давуу байдлыг бий болгон дангаар гүйцэтгэх өрсөлдөөний тэгш байдлыг үүсгэх зүй бус үр дагавруудтай.

Гэвч эдгээр төрийн өмчит үйлдвэрийн газар компаниудын дийлэнх олонх нь алдагдалтай ажиллаж байгаа бөгөөд энэ нь эргээд улсын төсөвт ихээхэн дарамт үзүүлж байна. Эдгээр үндэслэл шаардлагын улмаас аж ахуйн үйл ажиллагаанд оролцох төрийн үйл ажиллагааг хязгаарлах тухай тогтоолын төслийг боловсруулсан.

Энэхүү тогтоолын төсөл нь Монгол Улсын Үндсэн хууль болон бусад хууль тогтоомжтой нийцэх бөгөөд Засгийн газрын санаачилгаар Улсын Их Хурлаас батлагдсан Шинэ сэргэлтийн бодлогын үзэл баримтлал зорилго болоод өрнөж буй үйл явдлууд ард иргэдийн хүсэл, сонирхолд нийцэж буй билээ.

Иймд уг тогтоолын төслийг хэлэлцэхийг дэмжиж өгөхийг эрхэм гишүүд Та бүхнээс хүсье.

**Ц.Цэрэнпунцаг:** Цогтгэрэл гишүүнд баярлалаа.

Төсөлтэй холбогдуулан асуулт асуух Улсын Их Хурлын гишүүд нэрээ өгнө үү. Алга байна. Асуулттай гишүүд алга байна. Тийм учраас төсөлтэй холбогдуулан үг хэлэх Улсын Их Хурлын гишүүд нэрээ өгнө үү. Алга байна. Дамдинням гишүүнд үг өгье.

**Г.Дамдинням:** Энэ 1072 хувьцааг амь оруулахтай холбоотой мөн биз дээ.

**Ц.Цэрэнпунцаг:** Дамдинням гишүүн та хэлэлцэж байгаа асуудалтай андуурчих шиг боллоо. Дараагийн хэлэлцэх асуудал дээр үгээ аваарай. Ингээд үг хэлэх гишүүд алга байна. Ингээд санал хураалт явуулж эхэлье. “Аж ахуйн үйл ажиллагаанд оролцох төрийн оролцоог хязгаарлах тухай” Улсын Их Хурлын тогтоолын төслийг үзэл баримтлалын хүрээнд хэлэлцэхийг дэмжье гэсэн томьёоллоор санал хураалт явуулъя. Санал хураалт. Гишүүдийн 63.6 хувь нь дэмжиж, санал дэмжигдлээ. Санал хураалт явуулж дууслаа. Тогтоолын төслийг хэлэлцсэн талаар Байнгын хорооноос гаргах санал, дүгнэлтийг нэгдсэн хуралдаанд Улсын Их Хурлын гишүүн Цогтгэрэл уншиж танилцуулна. Тэгвэл Булгантуяа гишүүн танилцуулна. Тогтоолын төслийг хэлэлцэх эсэх хэлэлцүүлэг дууслаа.

**Дараагийн асуудалдаа оръё. Өнөөдрийн хэлэлцэх асуудлын хамгийн сүүлд байгаа. “Хууль баталсантай холбогдуулан авах арга хэмжээний тухай” Улсын Их Хурлын тогтоолын төслийн анхны хэлэлцүүлгийг хэлэлцэж эхэлье.** Ажлын хэсгийнхнийг оруулаарай.

Чуулганы нэгдсэн хуралдаанаар Уул уурхайн бүтээгдэхүүний биржийн тухай хуулийн төслийн анхны хэлэлцүүлгийг явуулах үед хуралдаан даргалагчаас өгсөн чиглэлийн дагуу Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.5 дахь хэсгийг үндэслэн ажлын хэсгийн зүгээс Хууль баталсантай холбогдуулан авах арга хэмжээний тухай Улсын Их Хурлын тогтоолын төсөл бэлтгэсэн талаарх ажлын хэсгийн танилцуулгыг ажлын хэсгийн ахлагч Улсын Их Хурлын гишүүн Ж.Бат-Эрдэнэ уншиж танилцуулна. Бат-Эрдэнэ гишүүний микрофоныг нээе. Бат-Эрдэнэ гишүүний микрофоныг нээе дээ.

**Ж.Бат-Эрдэнэ:** Байнгын хорооны дарга, эрхэм гишүүд ээ,

Монгол Улсын Засгийн газраас 2022 оны 1 дүгээр сарын 5-ны өдөр Улсын Их Хуралд өргөн мэдүүлсэн Уул уурхайн бүтээгдэхүүний биржийн тухай хуулийн төсөл болон хамт өргөн мэдүүлсэн бусад хуулийн төслүүдийг Улсын Их Хурлын 2022 оны 12 дугаар сарын 23-ны өдрийн чуулганы нэгдсэн хуралдаанаар эцэслэн баталсан билээ.

Улсын Их Хурлын чуулганы нэгдсэн хуралдаанаар дээрх хуулийн төслүүдийг баталсантай холбогдуулан Уул уурхайн бүтээгдэхүүний биржийн тухай хууль хүчин төгөлдөр мөрдөгдөж эхлэх хүртэл хугацаанд экспортод гаргах нүүрсийг Монголын хөрөнгийн бирж төрийн өмчит хувьцаат компанийн цахим системээр дамжуулан арилжаалах нөхцөлийг бүрдүүлэх, экспортод гаргах нүүрсний нээлттэй цахим арилжаатай холбогдох харилцааг зохицуулсан журмыг баталж мөрдүүлэх, биржээр арилжаалах уул уурхайн бүтээгдэхүүний нэр төрөл, ангиллыг баталж, шаардлагатай дэд бүтцийг бий болгох зэрэг зохицуулалтыг тусгасан “Хууль батлагдсантай холбогдуулан авах арга хэмжээний тухай” Улсын Их Хурлын тогтоолын төслийг Монгол Улсын Их Хурлын чуулганы дэгийн тухай хуулийн 44 дүгээр зүйлийн 44.5-д заасныг үндэслэн санаачлан боловсрууллаа.

Байнгын хорооны эрхэм гишүүд ээ,

“Хууль батлагдсантай холбогдуулан авах арга хэмжээний тухай” Улсын Их Хурлын тогтоолын төслийг Та бүхэнд тараасан болно. Хэлэлцэн шийдвэрлэж өгөхийг хүсье. Анхаарал тавьсанд баярлалаа.

**Ц.Цэрэнпунцаг:**  Ажлын хэсгийн танилцуулъя. О.Батнайрамдал Уул уурхай хүнд үйлдвэрийн дэд сайд, Баттулгын Дөлгөөн Санхүүгийн зохицуулах хорооны Үнэт цаасны газрын дарга, Ж.Мөнх-Оргил Санхүүгийн зохицуулах хорооны Хууль, эрх зүйн хэлтсийн дарга.

Төслийн талаар ажлын хэсгээс асуух асуулттай Улсын Их Хурлын гишүүд нэрсээ өгнө үү. Чинзориг гишүүнээр, Батлут гишүүнээр тасаллаа. Ганхуяг гишүүн асуултаа асууя.

**Х.Ганхуяг:** Уул уурхайн биржийн хуулийг ингээд баталж байна. 2 асуудал байгаа юм. Хөрөнгийн биржийн 34 хувийг нээлттэй болгох асуудал арилжаа нь эхэлчихсэн явж байна. Тэгээд үнэлгээг нь харахаар энэ чинь 30 гаруй тэрбум. Байшин сав, газрын хасахаар цаана нь бизнесийн үнэлгээний 5, 6 тэрбумын үнэлгээтэй байгаа байхгүй юу. Тэгэхээр Уул уурхайн биржийн буюу энэ үйл ажиллагааг Хөрөнгийн биржээр явуулах гэж байгаа шүү дээ. Тэгээд миний харж байгаа энэ уул уурхайн биржийн бизнесийн үнэлгээ Хөрөнгийн биржийн үнэлгээнд ороогүй харагдаад байгаа байхгүй юу. Орсон бол яаж хууль нь батлагдаагүй байхад орсон юм бэ гэдэг нэгдүгээр асуудал.

2 дугаар асуудал 90 хувьд та нар багцалж байгаад хувьчлах гэж байсан. Одоо ингээд олон нийтийн анхааралд ороод, олон нийтэд хувьцааг эхний ээлжид санал болгож байгаа юм шиг байгаа юм. 4 дэх өдөр арилжаа нь хаана буюу маргааш арилжаа хаагдана. Тэгэхээр олон нийтээс ирсэн бүх саналыг нь авч байгаа биз дээ гэдэг 2 дугаар асуудал.

3.Энэ тогтоолтой холбоотойгоор энэ 5 дугаар зүйл байгаа. Энэ дээр компанийн сайн засаглал, ил тод байдлыг хангах, олон нийтийн хяналт, оролцоог нэмэгдүүлэх гэсэн заалт байгаад байгаа юм. ТУЗ-ийн гишүүдийг нээлттэй сонсгол явуулж, Улсын Их Хурлаар томилдог байдаг юм уу. Иймэрхүү байдлаар зохицуулалт хийхгүй бол энэ зүгээр лоозонгийн шинж чанартай болчхоод байна шүү дээ. Өнөөдрийг хүртэл байсан тэр төрийн албан хаагч, ТУЗ-ийн гишүүд ямар хариуцлага хүлээсэн юм бэ. Энэ их нүүрс нугалааны дараа. Энэ олон их наядын хулгайн дараа тэр компанийн засаглалыг хариуцаж байгаа, тэр компанийн хяналтыг хариуцаж байгаа, тэр компанийн үр өгөөжийг хариуцаж байгаа, хулгайд нүүрсээ алдахгүй байхыг хариуцаж байгаа тэр ТУЗ-ийн гишүүд яг ямар хариуцлага хүлээсэн бэ. Зүгээр хэдэн гишүүнийг оруулж ирээд л хариуцлага татсан гэсэн тийм юм яриа явж байгаа байхгүй юу. Тэр гишүүд чинь тэр компани дээр хяналт тавьдаг бүтэц биш шүү дээ. Тэгээд энэ ТУЗ-ийн гишүүдийг сонгох юмыг нь бид нар энэ тогтоолын төсөлд бүр нарийвчлан оруулж өгмөөр байна. Магадгүй энэ 5 дугаар зүйл дээр нь энэ компанийн ТУЗ-ийн гишүүдийг нь нээлттэй сонсголоор сонгодог болох зарчмаар сонгомоор байна. Тэгж байж тэр компани дээр засаглал нь олон нийтийн нээлттэй хяналтад орно гэсэн үг. Яг энэ байдлаар явбал угаасаа энэ чинь зүгээр л худлаа лоозонгийн шинж чанартай болж байгаа байхгүй юу. Тэгээд энэ асуултуудад хариултаа авчихъя. Тэгээд би дараа нь тодруулъя.

**Ц.Цэрэнпунцаг:** Ажлын хэсгээс бэлдэж байгаарай. Хэдэн номер нь хариулах юм. Би түр хороо хуралдааныг орхих шаардлага гарсан тул хуралдааныг Чинзориг гишүүн даргалж явуулна.

**С.Чинзориг:** Хэн хариулах вэ. 2 номерын микрофон.

**Б.Дөлгөөн:** Ганхуяг гишүүний асуултад хариулъя. Ажлын хэсгийн гишүүн Санхүүгийн зохицуулах хорооны Үнэт цаасны газрын дарга Дөлгөөн байна. Яг одоогийн байдлаар Монголын Хөрөнгийн биржийн анхдагч зах зээл дээр хувьцаагаа санал болгож байна. Яг одоогийн байдлаар нийтдээ 4223 иргэд, аж ахуйн нэгж хөрөнгө оруулах саналаа, захиалгаа өгсөн. Нийт захиалгын 84 хувь нь бол дүүрсэн ийм байдалтай байгаа. Үүний дагуу бол мэдээж олон нийтэд саналаа өгөх, захиалга өгсөн бүх хүмүүсийн хувьцаа бол биелэхээр байгаа. Ингэж биелэхдээ мэдээж хэрвээ захиалгын хэмжээ давсан тохиолдолд хувь тэнцүүлэх аргыг бол ашиглана. Даваагүй яг тулж биелэх юм бүх хүмүүсийн захиалга биелнэ. Түүнээс гадна одоо яг захиалгаа өгчихсөн байгаа бүх иргэд тодорхой хэмжээнд хувьцаа заавал эзэмшиж байгаа юм. Үнэлгээний хувьд бол мэргэжлийн, хөндлөнгийн, хараат бус үнэлгээний байгууллага бол энд үнэлэлт, дүгнэлт гаргасан. Үнэлгээний дотор бол уул уурхайн бүтээгдэхүүн арилжаалахтай холбоотой зарим нэг нөхцөлийг бол нэмж оруулж өгсөн байгаа. Ингэхдээ нэлээдгүй бага хувиар, консерватив үнэлгээний аргыг ашиглаж маш бага хувийг оруулсан. Энэ нь бол яг Засгийн газрын тогтоол, шийдвэр гарч байгаатай бас эргэцүүлээд ерөнхийдөө тооцож оруулсан байгаа. Мэдээж энэ Уул уурхайн бүтээгдэхүүний биржийн тухай хууль маань батлагдсанаар бол Монголын Хөрөнгийн бирж үйл ажиллагаа явуулах боломж нээлттэй. Гэхдээ Засгийн газар, Улсын Их Хурлаас тусдаа биржтэй байна гэж үзэх юм тусдаа бирж бас давхар явах энэ бүрэн боломжтой байгаа юм. Өөрөөр хэлбэл Хөрөнгийн биржийн үнэлгээг зөвхөн үл хөдлөх хөрөнгө болон газар байшингийн үнэлгээнээс гадна яг цэвэр бизнесийн үйл ажиллагааны ирээдүйд олох ирээдүйн мөнгөний үнэ цэний аргаар орлогын хандлагаар бол үнэлж тогтоосон байгаа юм.

**С.Чинзориг:** Хэн хариулах юм. Тэр ТУЗ-ийн гишүүдийг хариуцлага тооцох, ТУЗ-ийн гишүүдийн ил тод сонгон шалгаруулалт гээд. Бат-Эрдэнэ гишүүн хариулах юм уу. Ж.Бат-Эрдэнэ гишүүн, ажлын хэсгийн ахлагч.

**Ж.Бат-Эрдэнэ:** “Эрдэнэс тавантолгой” компанийн ТУЗ-ийн гишүүдэд арга хэмжээ авсан уу гэсэн асуулт байна. Ганхуяг гишүүний. Ганхуяг гишүүн та бас мэдээлэлгүй байгаатай адилхан би бас мэдээлэлгүй байна. Яаж арга хэмжээ авч байгааг мэдэхгүй байна. Энийг харин цаашаагаа энэ микрофоныг дамжуулаад арга хэмжээ авсан уу гэдгийг тэр зохих төрийн өмчийн байгууллагаас нь Төрийн өмчийн хороо тэр зохих байгууллагаас нь асууя гэж. Өнөөдөр бол ийм шүү. Хууль батлагдсантай холбогдуулан авах арга хэмжээний тухай тогтоол гээд Уул уурхайн биржийн тухай хуулийн ажлын хэсэг л өнөөдөр орж ирж байгаа шүү. Та бүхэнд ажлын хэсгээс энэ танилцуулгыг танилцуулж байгаа шүү. Тэгэхээр биднээс арай хэтэрчихсэн эрх мэдэлтэй хүмүүс нь хариулах тийм асуултыг асууж байх шиг байна.

**С.Чинзориг:** Ажлын хэсгийн ахлагч асуултад хариулах юм бодсон чинь өөрөө асуучих шиг байна. 3 номерын микрофон дэд сайд хариулах уу. Тэр хариуцлага тооцсон юм байна уу. Тэгээд цаашдаа яах юм сонгон шалгаруулалтад оруулах юм уу, яах юм. Танай яам гэж үзэж байгаа юм.

**О.Батнайрамдал:** Ганхуяг гишүүний асуултад тодруулъя. Ер нь төрийн өмчит компаниуд, Төлөөлөн удирдах зөвлөл гэлтгүй бас жишээлбэл “Эрдэнэс Монгол” компанийн менежмент удирдлагын баг дахь хүмүүсийг бас сонгон шалгаруулалтаар авахаар сая Монгол Улсын Засгийн газраас Хэрэг эрхлэх газрын дарга мэдэгдэл хийсэн байгаа. Нэг ёсондоо “Эрдэнэс Монгол”-ын 89 ажлын байр менежментийн баг дээр бүгд дээр нь олон нийтэд нээлттэй сонгон шалгаруулалтаар багаа бүрдүүлж авна гэж. Тэгэхээр Засгийн газраас бас барьж байгаа бодлого бол “Эрдэнэс Монгол” ялангуяа төрийн өмчийг төлөөлж байгаа тэр компаниуд дээр менежментийн баг болон цаашдаа төрийн өмчийг төлөөлөх Төлөөлөн удирдах зөвлөлийн гишүүдийг илүү олон нийтэд нээлттэй сонгон шалгаруулалтаар явуулах явуулах нь зөв гэж. Тэгэхээр тантай санал нэг байна. Бас энэ тогтоол дээр бас нээлттэй сонгон шалгаруулалтаар ТУЗ-ийг томилох, тэр дээр ажлын хэсгээс бас дэмжиж, санал нэг байна.

**С.Чинзориг:** Ганхуяг гишүүн тодруулъя.

**Х.Ганхуяг:** Тэгээд яг ийм чухал асуудал хэлэлцэж байхад яг холбогдох яамнуудынх нь сайд нь байхгүй. Санхүүгийн зохицуулах хорооны холбогдох албан тушаалтнуудыг уг нь Байнгын хороонд хэлээд бэлэн байлгахыг хүссэн. Хүмүүс нь байхгүй. Хөрөнгийн биржийн захирлыг байлцуулаарай гэсэн байхгүй. Энэ чинь Байнгын хороогоо, Улсын Их Хурлаа үл хүндэтгэх байдлаар хандаж байна шүү дээ. Хөрөнгийн биржийн үнэлгээ яалт ч үгүй хямдаар явчихсан буюу энэ хэлцлийн хуйвалдааны зарчмаар явчихлаа л даа. Хууль нь батлагдаагүй байхад консерватив байдлаар үнэлгээг нь оруулсан гэж яг юу гэсэн үг юм бэ? Ер нь энэ манай энэ уул уурхайн биржээр цаашдаа 24, 25 хувь гээд хэр хэмжээний баялгийг гаргана гэж бодож байгаа юм. Хэдий хэмжээний баялаг арилжаална гэж бодож байгаа юм. Тэр тооцоо байна уу. Тэгээд тэрний үнэлгээг орчихсон, консерватив байдалд орчихсон гээд. Тэгээд биржийн үнэлгээг зүгээр байшин газар нь хасангуут 5-6 тэрбум л болчхож байгаа байхгүй юу.

**С.Чинзориг:** Хэн хариулах юм. Ямар хэмжээний бүтээгдэхүүн худалдаалах гээд байгаа юм бэ гээд байна шүү дээ. 3 номерын микрофон.

**О.Батнайрамдал:** Уул уурхайн бүтээгдэхүүний биржээр эхний ээлжид Засгийн газрын гаргасан түр журмын хүрээнд нүүрснээсээ бид нар эхэлж байгаа. Ер нь Монголын уул уурхайн бүтээгдэхүүний гарч байгаа экспортын дүнг 11 сарын 30-ны байдлаар аваад үзэх юм бол ойролцоогоор 10.2 тэрбум долларын бүтээгдэхүүнийг бид нар экспортолсон байна. Тэгэхээр үүний зөвхөн нүүрс, зэсээ аваад үзэх юм бол 5-7 тэрбум долларын эргэлт яригдана гэсэн үг л дээ.

**С.Чинзориг:** Ганхуяг гишүүн 1 минут өгье.

**Х.Ганхуяг:** Ер нь бол ингээд харахаар 5-6 тэрбум долларын арилжааг ерөөсөө 5, 6 тэрбумаар л үнэлсэн байгаа байхгүй юу. Тэгээд энэ чинь цаашдаа бид нар Хятад улстай 20-30 тэрбум жил болгон борлуулалт хийх тохироо хийчихсэн байгаа юм. Тэгээд энэ чинь цаашид 20-30 тэрбум хүртэл өсөх боломжтой доллароор ярьж байгаа шүү. Тэгэхээр энэ дээр нэг сайн хариулт өгч чадахгүй байна. Энэ тогтоолын 5 дээр ерөөсөө яг бодитой санал юу гэж оруулах гэж байгаа вэ гэхээр 2023 ондоо багтаад ТУЗ-ийн гишүүдийг нээлттэй сонсголоор тодруулах, мөн цаашдаа энэ компанийн цэвэр ашгаас 10 хувиас доошгүй хувийг нь ногдол ашиг байдлаар иргэдэд олгодог болгох гэсэн ийм 2 саналыг энэ тогтоолын төсөл оруулмаар байна. 1072-ын ноогдол ашгийг жил болгон олгодог болох, компанийн ашгийн 10-аас доошгүй хувийг нь жил болгон ноогдол ашгаар олгодог болгох ийм 2 санал оруулмаар байна. Хөрөнгийн биржийн захирал нь ирчихсэн байна. Тэндээс тодруулга авъя.

**С.Чинзориг:** Зарчмын зөрүүтэй саналыг томьёоллоо Ганхуяг гишүүн одоо бичээд өгчих. Нэг номер хариулах уу. Хөрөнгийн биржтэй холбоотой, үнэлгээтэй холбоотой юм асуугаад байна. Хөрөнгийн биржтэй холбоотой, хувьчлалтай холбоотой, үнэлгээтэй холбоотой. 1 номерын микрофон.

**Х.Алтай:** Сайн байцгаана уу. Монголын Хөрөнгийн биржийн үнэлгээтэй холбоотой асуулт хариулъя. Монголын Хөрөнгийн бирж, Улсын Их Хурал болон Засгийн газрын холбогдох шийдвэрийн дагуу бол олон нийтийн болгох бэлтгэл ажлаа хангаад Санхүүгийн зохицуулах хорооны зөвшөөрлийг аваад явж байгаа. IPO-тай холбоотой бэлтгэл ажилд хараат бус хөндлөнгийн ийм хэд хэдэн үйлчилгээг авдаг. Тэр дотроо бол үнэлгээний ажил, аудитын ажил,түүнчлэн эрх зүйн дүгнэлт андеррайтор зэрэг байгууллагуудын ийм туслалцаа зөвлөгөөг авдаг. Үүний дагуу Хан Лекс гэдэг компани ажилласан. Хан Лекс компани нь өөрөө Санхүүгийн зохицуулах хорооны зөвшөөрлөөр Санхүүгийн зохицуулах хорооны зохицуулалтад ажилладаг компани. Ингээд ийнхүү Хан Лекс компани манай үнэлгээг хийгээд, ингээд 36.7 тэрбум төгрөгийн...Уучлаарай. Гэрэгэ Стимет компани манай үнэлгээг хийсэн.

**С.Чинзориг:** Ажлын хэсгийн ахлагч Бат-Эрдэнэ гишүүн хариулах уу. Тодруулга.

**Ж.Бат-Эрдэнэ:** Ийм шүү дээ. Энэ 1 дүгээр заалт байна шүү дээ. Уул уурхайн бүтээгдэхүүний биржийн тухай хууль хүчин төгөлдөр мөрдөгдөж эхлэх хүртэл хугацаанд гэж байгаа шүү. Экспортод гаргах нүүрсийг Монголын Хөрөнгийн бирж Төрийн өмчит хувьцаат компанийн цахим системээр дамжуулан арилжаалах нөхцөлийг бүрдүүлэх, экспортод гаргах нүүрсний нээлттэй цахим арилжаатай холбогдох харилцааг зохицуулсан журмыг Засгийн газар баталж мөрдүүлье л гэж байгаа байхгүй юу. Энэ хугацаанд байхгүй юу. Тэгэхээр энэ хугацаанд байгаа болохоор одоо зүгээр цаашдаа ийм хэмжээний өөрийн чинь хэлдгээр 20 тэрбум долларын өртөг бүхий уул уурхайн бүтээгдэхүүн зарна гэж өнөөдөр энэ биржийн үнэлгээтэй бол харьцуулж бас болохгүй байхгүй юу даа. Уул уурхайн бүтээгдэхүүн чинь богинохон хугацаанд зөвхөн Засгийн газар бол санал тавьсан нь бол энэ тогтоолын төслийг ингэж оруулж ирээд, тэр үүргийн хүрээнд бид нар журмаа боловсруулаад уул уурхайн бүтээгдэхийг нь зарчихъя гэж байгаа юм. Энэ хууль батлагдаад 6 сарын дараа батлагдаад тэр дагалдах журам энэ тэр нь батлагдаад явсны.../минут дуусав/

**С.Чинзориг:** Үгүй үгүй. Бат-Эрдэнэ гишүүн ээ, Ганхуяг гишүүний асуугаад байгаа бол наадахтай чинь холбоогүй. Хөрөнгийн биржийн өөрийнх нь хувьчлалтай холбоотой юм яриад байна шүү дээ. Хөрөнгийн биржийнх нь өөрийнх нь хувьчлалтай холбоотой өөрийнх нь үнэлгээтэй холбоотой юм яриад байна шүү дээ. Дамдинням гишүүн асуулт асуу.

**Г.Дамдинням:** Энэ хууль баталсантай холбогдуулж гаргах гэж байгаа журам дээр нэг асуулт байгаа юм. Асуулт ч гэж дээ санал юм даа. Энэ 5 дугаар зүйл дээр нь энэ бол их зөв журам орж ирж байгаа байхгүй юу. Тогтоол орж ирж байгаа юм. Юу вэ гэхээр энэ 1072 хувьцаатай гэж Монголын 3.4 сая хүн бүгдээрээ итгэдэг. Улс төрчид нь ярьдаг. Тэгэхдээ энэ худлаа. Энэ бол худлаа. Хуулиа хараад үзэх юм бол энэ зөвхөн үнэт цаасны тооцооны төв дээр бүртгэлтэй болохоос Монголын Хөрөнгийн бирж дээр бүртгэлтэй хувьцаа биш. Хувьцаат компани биш. Энэ бол хаалттай компани. Тийм учраас хулгай зэлгээн нь дийлдэхээ байчхаад байгаа юм. Тэгэхээр энийг хөрөнгийн биржид бүртгэлтэй болгож, нээлттэй компани болгох ажлыг энэ тогтоолоор бид нар чиглэл өгөх гээд байгаа юм. Тэгээд тийм учраас энэ тогтоол их чухал. Тэгэхдээ энэ тогтоолын 5 дугаар зүйл дээр хугацаа тавьж өг. 1072 хувьцааг үе шаттайгаар эргэлтэд оруулах, газрын хэвлэлийн баялгийн үр өгөөжийг ард түмэнд тэгш шударга хүртээх зорилгоор “Эрдэнэс тавантолгой” ХК-ийг хөрөнгийн биржид бүртгэлтэй компани болгох гээд. Энэндээ хугацаа тавимаар байна. Өөрөөр хэлбэл 2023 оны 6 дугаар сар гэхэд хагас жилээр гэхэд Хөрөнгийн биржид бүртгэлтэй болго гэдэг ийм заалтыг шууд оруулмаар байна.

Дараагийн асуудал бол нэг ийм юм яваад байна. Уул уурхайтай бүх улс оронд л болдог үйл явдал. Тэгэхээр энэ Уул уурхайн яам бас энэ Засгийн газар энэ Монголын Хөрөнгийн бирж ялангуяа идэвх санаачилгатай ажиллаж, ард иргэдийг соён гэгээрүүлэх ажил хиймээр байна. Хувьцаа гэж юу юм. Энэ “Эрдэнэс тавантолгой” компанийн 1072 хувьцаа чинь яаж ажиллах юм. Та яаж зарах юм, ашгаа яаж хүртэх юм, тайлан балансыг нь яаж хардаг юм, худалдан авах ажиллагааг нь яаж хянадаг юм гэдгийг нь соён гэгээрүүлэх утгатай агуулга энд бас оруулмаар байна. Бид нарын жишээ авч ярьдаг Норвегги улс бол жишээ нь гэхэд баялгийн сангийнх нь мэдээлэл аппликэйшнээр иргэн бүрд нь байдаг байхгүй юу. Одоо бид нар чинь дижитал улс болно гээд яриад байна. Энэ мэдээллийг оруулах хэрэгтэй. Худалдан авах ажиллагаа нь хүртэл энэ мэдээлэл рүү орж байх ёстой. Тэрийгээ хэрхэн уншиж харж ярьдгийг нь зааж өгөх хэрэгтэй. Мэдлэггүй сайхан сэтгэл тэнэгийн төрсөн дүү гэдэг үгийг би хэлмээр байна шүү дээ та нарт. Юу ч мэдэхгүй тэгэхдээ энийг нь зааж өгөхгүй байгаа учраас юу ч мэдэхгүй байгаа хүмүүс чинь хулгайч, зэлгийг хүмүүсийн аргад ороод дандаа юмаа алдаад байна шүү дээ. Тэгэхээр энэ соён гэгээрүүлэх ажлыг өргөн хэмжээнд хийх ёстой энийг энэ тогтоол заавал тусга. Хөрөнгийн бирж энэ дээр нэгэнт Монголын ард түмнийг төлөөлөөд энэ хувьцаа танайд ингээд очих гэж байна. Энэ 2023 ондоо багтаад эхний хагас жилдээ багтаад орчих хэрэгтэй байна. Энэ үеийнх нь бэлтгэл ажлыг та нар хангаж хий. Уул уурхайн яам энэ дээрээ ажилла. Тэгэхгүй бол энэ ард иргэд чинь энд нэг ч хүн энэ хулгай зэргийг дэмжихгүй байгаа шүү дээ. Тэгтэл мэдлэггүй байгаад байгаа учраас мадлуулаад л байгаа байхгүй юу.

Дараачийн 3 дахь асуудал бол энэ гишүүд яриад байгаа. Хөрөнгийн биржийн хувьчлалтай холбоотой асуудал хаа сайгүй яригдаж байна. Хаалттай хийгээд 80 хэдхэн хүнд л өгөх гээд байгаа юм шиг юм яригдаад байна. Үнэлгээ нь хуудуутай болчихлоо гэдэг юм яригдаад байна. Тэгэхээр энэ үнэлгээгээ та нар энэ уул уурхайн бараг 10 тэрбум долларын борлуулалтад эргэлдэх энэ хөрөнгийн биржийн үнэлгээнд чинь ороогүй байхад нь урьдчилаад ингээд хувьчилчхаж байгаа нь ямар учиртай юм бэ. Энийгээ бас бодолцооч. Ийм 3 асуудал хэлье.

**С.Чинзориг:** Эхний 2-т нь хэн хариулах юм. Эхний 2 асуултад яам хариулах уу. 3 номерын микрофоныг өгье.

**О.Батнайрамдал:** Дамдинням гишүүний асуултад хариулъя. Тэгэхээр ер нь манай уул уурхайн салбар дээр яг мэдээллийн тэнцвэргүй байдлаас болж ард түмний дунд эсвэл буруу мэдээллээр улс төр болох ч юм уу аягүй олон зүйл гардаг л даа. Тэгэхээр тантай 100 хувь санал нэг байна. Ер нь цаашдаа яг хувьцаа болоод, цаашдаа бид нарын төрийн өмчит уул уурхайн том компаниуд хувьцаат компани болоод явах юм бол олон нийтийн эзэмшил рүү эсвэл хөрөнгийн биржээр арилжаалагдах болох тусам бид нар тэр илүү мэдээллийг нь ард түмэнд нээлттэй, ил тодоор, бүгдэд нь тэнцвэртэйгээр хүргэх нь маш чухал асуудал гэдэгтэй бол санал нэг байна. Энэ дээр таны хэлснийг ойлголоо. Хөрөнгийн биржтэй хамтраад “Эрдэнэс тавантолгой” компаниар энэ ингээд эхлэхэд цаашдаа бид нар олон нийт рүү илүү ойлголтыг өгөх, зөвхөн хувьцаа биш ер нь уул уурхайн баялгийн өгөөж ард түмэнд хэрхэн очих вэ, хэрхэн хуваарилагдах вэ, энэ механизм яаж ажиллах вэ, тэгэхээр энийг бас цаашдаа мэдээллээр хангах тал дээр анхаарч заавал ажиллана. Тэрийг тогтоолын төсөл дээр тусгахыг ажлын хэсгийн зүгээс дэмжиж байна. Зөв гэж бодож байна.

**С.Чинзориг:** Нэг дэх асуултад хэн хариулах юм. Тэр хугацаатай болго гээд байна шүү дээ. Тэр ил тод, нээлттэй, бүртгэлтэй компани болгохыг хугацаа зааж өг гээд байна шүү дээ. Тэрийг нь хэн хариулах юм. Ажлын хэсэг хариулах уу. Бат-Эрдэнэ дарга, ажлын хэсэг хариулах уу. Бат-Эрдэнэ гишүүн хариулах юм уу. Тэгэхгүй бол Алтайд хамаагүй. Ажлын хэсгийн ахлагч Ж.Бат-Эрдэнэ гишүүн.

**Ж.Бат-Эрдэнэ:** Яах вэ ерөнхийдөө гишүүнээс гарч байгаа санал бол бас хугацаа зааж байгаад идэвхжүүлье л гэж байх шиг байна. Ер нь Засгийн газартаа энэ тогтоолын төсөл гаргахдаа Засгийн газар, Засгийн газрын Хэрэг эрхлэх газартай бас зөвшилцсөн л дөө. Ер нь бол та нарын барьж байгаа бодлого юу юм, ямаршуу бодлогоор бид нар цаашаагаа бид нарын барьж байгаа, бид нарын санаж байгаа зүйл Засгийн газрын бодож байгаа зүйл хоорондоо уялдаж байна уу гэдгээр бол нэлээн ярилцсан. Тэгэхээр Засгийн газар бол яг энэ санал руугаа явж байгаа байхгүй юу. Тэгэхээр бэлтгэл ажлын хүрээнд нэлээн ажил байх юм байна лээ Дамдинням гишүүн ээ. Тэгэхээр хугацаа бол нэг их зайлшгүй шаардлага байна уу, үгүй юу гэж би бодоод байгаа юм. Угаасаа Засгийн газрын бодлого өөрсдөө яг ийм бодлогоор байж байгаа. Энэ нүүрсний хулгайтай тэмцье гээд Засгийн газар нь өөрсдөө гаргаад ирчихсэн юм байна. Тэгэхээр яах вэ шаардлагатай гэвэл та энэ дээр нь нэмэлтээр саналын томьёолол гаргаад, санал хураах нь нээлттэй л байх л даа. Зүгээр миний хувьд ажлын хэсгийн ахалж байгаагийн хувьд ажлын хэсэг болоод Засгийн газрын Хэрэг эрхлэхтэй холбоотой асуудлаар санал солилцсоны хувьд бол нэг их зайлшгүй шаардлага байна уу гэж л үзэж байна.

**Ц.Цэрэнпунцаг:** Алтай. 1 номер. Ажлын хэсгийн 1 номерыг нээе.

**Х.Алтай:** Дамдинням гишүүний асуултад хариулъя. Улсын Их Хурал, Засгийн газрын холбогдох шийдвэрийг хэрэгжүүлэхийн тулд Монголын Хөрөнгийн бирж холбогдох бэлтгэл ажлаа олон нийтийн болгох бэлтгэл ажлаа хангаад явж байна. IPO-ийн захиалга эхэлсэн. Энэ хүрээнд бол бид нар энэ зохицуулалттай хараат бус үнэлгээний компаниар үнэлгээ хийлгэсэн. Энэ манай энэ IPO-ийн бэлтгэл ажил өөрөө 10, 11 сард эхэлсэн. Тухайн үед бол одоо яг энэ Уул уурхайн биржийн тухай хууль яригдаж эхлээгүй байсан. Бэлтгэл ажлын явцад бол Засгийн газрын холбогдох журам нүүрсийг арилжаалах ингэхдээ бол “Эрдэнэс тавантолгой” болон бусад хүсэлтээ гаргасан аж ахуйн нэгжийн нүүрсийг Монголын Хөрөнгийн биржийн цахим платформоор дамжуулан арилжих энэ төсөл хэлэлцэж байгаа Засгийн газраар батлуулсан энэ журам нь. Энэхүү журам дээр бол тусгасан байгаа. Дараа нь 2023 ондоо бол 6-8 хүртэл сая тонн нүүрс арилжина. Монголын Хөрөнгийн биржээр арилжина гэсэн энэ тооцооллыг бол манай тэр хараат бус үнэлгээ бол манай байгууллагын үнэлгээнд тусгасан. Энэхүү үнэлгээнд ямар нэгэн байдлаар үнэт цаас гаргах ч гэдэг юм уу, бусад талаас нөлөөлөх ямар нэгэн боломжгүй. Өөрөө IPO нь өөрөө ийм тунгалаг процесс. Хөрөнгийн биржийн IPO-ийн явцын хувьд хэлэхэд бол цөөн тооны хүнд хувьчилна ч гэдэг юм уу, цөөн тооны хүнд хуваарилна гэсэн тийм юм бол байхгүй. Тийм зарчмаар яваагүй байгаа. Одоогоор бол захиалга эхлээд 3 дахь хоногтоо орж байна. 4262 хүн 10.3 тэрбум төгрөгийн захиалга өгөөд явж байна. Ерөнхийдөө стратегийн хөрөнгө оруулагч гэж ярьдаг зүйл бол ямар нэгэн байдлаар давуу тал олгоогүй. Хувьцаагаа 6 сар худалдахгүй, түүнээс тодорхой босго үнээс дээш хөрөнгө оруулалт хийе гэсэн ийм шаардлага тавьж байгаа. Ямар нэгэн байгууллага, иргэн гэсэн хязгаарлалт байхгүй. Жижиглэн хөрөнгө оруулагчид ч тэр, стратегийн хөрөнгө оруулагч ч тэр, иргэн ч орж болно, байгууллага ч орж болно гэсэн ийм зохицуулалттай нээлттэй явж байгаа. Баярлалаа

**Ц.Цэрэнпунцаг:** Дамдинням гишүүн тодруулж асууя. 1 минут.

**Г.Дамдинням:** Стратегийн хөрөнгө оруулагч гэдэг юмаа больсон гэж ойлголоо зөв үү. Тэр 34 хувийнхаа 90 хувийг стратегийн хөрөнгө оруулагчид өгнө гээд тавьчихсан байсан шүү дээ. Тэрийгээ болиод буюу бүгд л жигд ижилхэн ордог таны хэлээд байгаа тэр тунгалаг замаараа явж байна гэж ойлгох нь зөв юм шиг байна зөв үү. Тэр дээр хариулаадхаач Алтай дарга.

2-т нь Бат-Эрдэнэ гишүүн ээ, Энэ Байнгын хорооны тогтоолын төсөл учраас санал хураагаад байх юм байхгүй. Дэгийнхээ тухай бид нар шууд зүгээр төсөл дээрээ бичээд л оруулчихна. Энэ дээр ямар ч асуудал байхгүй. Засгийн газрын бодлоготой нийлж байгаа бол хугацаа тавьж өгөх хэрэгтэй. Ард түмэнд өгөх гэж байгаа энэ 1072 хувьцаанд ард түмэн өөрөөр хэлбэл 2023 оны 6 сарын 1 гэхэд бид нар 1072 хувьцааныхаа жинхэнэ эзэн болох юм байна гэсэн хүлээлттэй байг л дээ. Одоо бол энэ чинь задгай байгаа байхгүй юу. 2030 онд ч юм уу, 2024 онд ч юм уу. Хэзээ ч юм мэдэхгүй байхгүй юу. Тэгээд ийм задгай утгатай тогтоол гаргамааргүй байна. Шууд хугацаа тавьчихмаар байна. 6 сарын 1 гээд л томьёолоод оруулчихъя. 6 сарын 1 гэхэд.../минут дуусав/

**Ц.Цэрэнпунцаг:** 1 дүгээрт Алтай хариулаарай Дамдинням гишүүний тэр тийм үү, үгүй юу гэдэг асуулт асуусан шүү. Тэгээд дараа нь Бат-Эрдэнэ гишүүн та хариулах байх.

**Х.Алтай:** Аливаа олон нийтийн болж байгаа компани бол үнэт цаасны танилцуулга гэж гаргадаг. Энэ нь бол өөрөө зохицуулагч байгууллагаар батлуулдаг. Энэ дээр бол бид нар 90 хүртэл хувь нь стратегийн хөрөнгө оруулагч байна гэсэн ийм заалт, зохицуулалт оруулсан. 90 хүртэл гээд. Мэдээжийн хэрэг зах зээл жижиглэн хөрөнгө оруулагчдын сонирхол хэр өндөр байхаас шалтгаалаад энэ хувийг бол доошоо 50 хүртэл бууруулж болох ийм зохицуулалт байдаг. Энэ нь өөрөө Санхүүгийн зохицуулах хороо, Хөрөнгийн биржийн холбогдох дүрэм, журмуудад тусгагдсан ийм зохицуулалт. Үүний хүрээнд бол бид нар 70 хувь, 30 хувь гэсэн ийм хуваарилалтыг хийгээд байгаа. Тодруулж хэлэхэд бол стратегийн хөрөнгө оруулагч гэдэг нь ямар нэгэн байдлаар бол давуу тал эдэлдэггүй. Зүгээр тодорхой хугацаанд хувьцаагаа барьдаг иргэн ч байж болно, аж ахуйн нэг ч байж болно. Ийм зохицуулалт байгаа. Энэ нь яах вэ гэхлээр бол тодорхой хугацаанд хувьцаагаа зарахгүй байх нь ямар нэгэн байдлаар нөгөө ханшийн савлагаа 2 дахь зах.../минут дуусав/

**Ц.Цэрэнпунцаг:** Бат-Эрдэнэ гишүүний микрофон. Ж.Бат-Эрдэнэ гишүүн та хариулах уу. Сая энэ юун дээр хариулт бараг байхгүй юм байна.

**Ж.Бат-Эрдэнэ:** Ажлын хэсэг ийм санал орууллаа шүү дээ. Тэгээд өөрсдөө засна гэж байгаа бол тэр саналын томьёоллоо оруулаад засаач дээ. Ажлын хэсэг оруулж ирлээ шүү дээ. Ажлын хэсгээ оруулж ирсэн дээр тэгээд үздэг юм байгаа биз дээ. Наад дүрэм журмаа үзээч дээ.

**Ц.Цэрэнпунцаг:** Чинзориг гишүүн асуулт асууя.

**С.Чинзориг:** 2, 3 зүйл тодруулъя. Бид чинь энэ уул уурхайн бүтээгдэхүүнийг биржээр худалдаална гээд байдаг. Хууль баталсан. Гэтэл энэ тогтоол дээр чинь энэ цахимжуулахтай холбоотойгоор энэ систем программ хангамжийг биржийн үйл ажиллагаанд ашиглах боломжтой эсэхийг судалж гээд ороод ирсэн байх юм. Цахим болгоно гээд хууль баталчхаад тэгээд дараа нь араас нь тэр программ хангамж, систем нь боломжтой юм уу, үгүй юм уу судалж үз гэдэг санал оруулж байдаг чинь яаж байгаа юм. Энэ юу гэж ойлгох юм. Хуулиа баталчихсан хойно нь тийм юм оруулж ирээд байх юм. Тэр 3 дахь заалт чинь.

2 дахь асуудал нь энэ 1072 хувьцаатай юмыг би бас анхнаас нь 10-аад жилийн өмнөөс бас нэлээн оролцож Засгийн газрын тогтоол гаргахад нь бас оролцоод л явж л байсан юм. Тэгээд ийм нэг нэр л байгаад байдаг, тэгээд яваад л байгаа юм. Одоо тэгээд 1072 хувьцааны нэгж үнэ нь анх тэр 2011 онд иргэдэд эзэмшүүлэхэд нэгж үнийг нь нэгж хувьцааны үнийг та нар хэд гэж тооцож байсан юм, хэдэн төгрөг тооцож байсан юм. Одоогийн үнэлгээгээр энэ нэгж хувьцааны үнэ нь хэдэн төгрөг байгаа юм. Хэвээрээ л байгаа юм уу. Цаасан дээр байгаа учраас хэвээрээ байгаад байгаа юм уу?

Хоёрдугаарт энэ 2012 оны 4 сарын 11-ээс хойш төрсөн хүүхдүүдэд хувьцаа олгоно гэхээр хэчнээн мянган хүнд хэчнээн мянган ширхэг хувьцаа олгох гэж байгаа юм. Энэ чинь тэгвэл нийт энэ Тавантолгой компанийн чинь хэдэн хувь нь ард иргэдэд очих гэж байгаа юм. Хуучин бол 18.5 хувь нь иргэд эзэмшиж байгаа ярьдаг байсан шүү дээ. Одоо тэгээд энэ 2012 оны 4 сарын 11-ээс хойших өнөөдрийг хүртэлх 31-нийг хүртэлх хүнд эзэмшүүлбэл хэдэн хувь нь иргэдэд эзэмших болж байгаа юм бэ гэсэн энэ тоонууд байна уу, үгүй юу.

3 дахь асуудал нь бид одоо тэгээд 1072 хувьцаа эзэмшиж байгаа гээд яриад л байдаг. Оролцож байгаа ч юм байхгүй , хяналт тавьж байгаа ч юм байхгүй.Ноогдол ашиг өгөх юм уу, өгөхгүй юм уу? Сая баахан ноогдол ашгийг нь өгөхгүй хөрөнгө оруулалт, бүтээн байгуулалтын ажилд зарцуулна гээд баахан төмөр зам барина гэсэн. Тэр нь баахан хулгай луйвар болчихсон юм шиг ийм ойлголт явчихлаа. Тэгвэл энэ тогтоол дээрээ нэмээд Бат-Эрдэнэ гишүүн ээ, тэр иргэдэд өгөх ёстой байсан нь ноогдол ашгаар нь энэ баахан төмөр зам тавьчихлаа шүү дээ. Тэр төмөр замуудаа тэгвэл энэ иргэдэд хувьцааг нь эзэмшүүл гэсэн юмыг энэ дээр оруулж болдоггүй юм уу. Бид авах ёстой байсан хувьцаагаа л авахгүй ээ, хөрөнгө оруулалтын, бүтээн байгуулалтын ажил хийгээд баахан шуугиулж байгаад л баахан төмөр зам тавьсан. Энэ төмөр замууд чинь баахан хулгай болчихсон ч юм шиг, баахан мухар зам болчихсон шиг яриад байх юм. Тэгвэл одоо энэ ноогдол ашгаараа хийчихсэн төмөр замд нь энэ иргэдийн хувьцаа эзэмшүүлэх гэдэг ийм чиглэлээр энэ тогтоол дээрээ өөрчлөлт заалтууд оруулж болохгүй юм уу гэсэн ийм 3, 4 асуулт байна.

**Ц.Цэрэнпунцаг:** Саяын асуултуудад ажлын хэсгээс хэн хариулах юм. Ажлын хэсгийн хэд вэ. Хариулах нь тэр номероо өргөөдхөөрэй. Ажлын хэсгийн 3 номерын микрофоныг нээе.

**О.Батнайрамдал:** Чинзориг гишүүний асуултад хариулъя. Тогтоолын төсөл дээр 3 дугаар заалт уул уурхайн бүтээгдэхүүний биржийн үйл ажиллагааг цахимжуулж, үндэсний мэдээлэл технологийн компаниудын хөгжүүлсэн систем, программ хангамжийн биржийн үйл ажиллагаанд ашиглах боломжтой эсэхийг судалж холбогдох арга хэмжээг авах гээд. Тэгэхээр энэ дээр үндэсний мэдээлэл технологийн компаниудаас бас өөрсдийн саналаа тавьсан. Ялангуяа цахим программуудыг бид нар хийсэн байгаа. Энийг бас цаашдаа уул уурхайн бүтээгдэхүүний биржтэй болоход ашиглах боломжтой талаар судлах хэсгээр үндэсний компаниуд тэр дундаа Ай Ти-гийн компаниудын ассоциаци нь яг энэ уул уурхайн бүтээгдэхүүнийг биржийн хууль бичих гэж байгаа явцад хандсан байгаа юм. Тэгэхээр ер нь дотоодын компаниудаа тэр талаасаа дэмжих, уул уурхайн бүтээгдэхүүний бирж Хөрөнгийн бирж дээр цаашдаа үйл ажиллагаагаа явуулаад цахим программаа шийдэхэд бас энэхүү үндэсний компаниудын систем, программ хангамжийн үйл ажиллагаанд ашиглах боломжтой эсэх талаар судалж шийдэл гаргая гэдэг утгаараа энэхүү тогтоол дээр орсон байгаа юм.

“Эрдэнэс тавантолгой”-н хувьцааны үнэлгээтэй асуултыг Дөлгөөн дарга хариулах уу.

**Ц.Цэрэнпунцаг:** Нэмж ажлын хэсгийн 2 номер хариулъя.

**Б.Дөлгөөн:** Чинзориг гишүүний асуултад тодруулъя. “Эрдэнэс тавантолгой” хувьцаа яг бүртгэлээр 933 төгрөгөөр анх тогтоогдож гарсан. Энэхүү “Эрдэнэс тавантолгой” хаалттай хувьцаат компани маань бол нээлттэй хувьцаат компани биш учраас яг дансныхаа үнээр бол бүртгэлээр явж байгаа. Зах зээлийн үнэлгээ бол энд одоогоор тооцоо гараагүй. Тэгэхээр өөрөөр хэлбэл хуучин үнэлгээгээр буюу 11.2 их наядын үнэлгээтэй явж байгаа. Нийтдээ 12 тэрбум ширхэг хувьцаа гаргасан байдаг. Ноогдол ашгийн тухайд бол ногдол ашгийг 2020 онд “Эрдэнэс тавантолгой” хувьцаат компани болон үнэт цаасны төвлөрсөн хадгаламжийн төвийн хооронд хийгдсэн гэрээний дагуу бол Үнэт цаасны төвлөрсөн хадгаламжийн төвөөр бас дамжуулж иргэдэд ногдол ашиг тараасан. Ингэхдээ нийтдээ 2.1 сая буюу 2 сая 171 мянга 215 иргэдэд нийтдээ 154.7 тэрбум төгрөгийн ноогдол ашгийг бол хуваарилсан байгаа. Тэр нь болохоор нөгөө сайн хувьцаа гээд Засгийн газрын хөтөлбөрийн дагуу 2016 онд хийгдэж байсан үйл ажиллагаа. Энэ бол яг ковидын үеэр “Эрдэнэс тавантолгой” өөрөө нэгж хувьцаандаа 90 төгрөгийн ноогдол ашгийг хуваарилж тараасан байгаа. Ерөнхийдөө бол тогтоолын төсөл дээр 2022 оны 12 сарын 31-ний өдөр хүртэлх төрсөн Монгол Улсын иргэний шинэчилсэн бүртгэлд бүртгэлтэй иргэдийг хамруулахаар тооцоолол хийсэн байгаа. Тэгээд ингэхэд бол яг жилийн эцсээр яг тоо эцэслэн гараагүй. Ерөнхийдөө ойролцоогоор тооцох юм бол нийтдээ сая орчим иргэний хувьцаа хувь нэмэгдэх болов уу гэсэн хүлээлт байгаа. Өөрөөр хэлбэл 2.5 сая иргэн1072 хувьцааг эзэмшдэг. Энэ нь бол нийт тооцооны 18 орчим хувьтай тэнцүү байгаа. Тэгэхээр энэ дээр нэмэгдээд сая орчим хувьцаа нэмэгдэх байх. Энэ хувьцааг бол яг одоогийн төсөл дээр бид нар төрийн эзэмшилд байгаа хувьцаанаас шилжүүлэх байдлаар ерөнхийдөө тооцоолж хийсэн байгаа юм.

**Ц.Цэрэнпунцаг:** Чинзориг гишүүн тодруулж асууя. 1 минут.

**С.Чинзориг:** Тэгээд төмөр замуудыг барихад чинь иргэдэд ноогдол ашиг өгөхгүй, бүтээн байгуулалтын ажлууд руу оруулна гээд л явсан юм шүү дээ. Тэгээд тэр төмөр замуудыг чинь барихад орсон хөрөнгө оруулалтыг чинь хэдэн хувь нь юу хэчнээн тэрбум төгрөг нь иргэдийн эзэмшиж байгаа 1072 хувьцааны ноогдол ашиг байгаа юм бэ. Тэрийг нь энэ төмөр замууддаа хувьцаа эзэмшүүлэх арга хэмжээ аваач гээд байгаа юм. Тэгэхээр 1072 хувьцааны ноогдол ашиг хэдэн төгрөг авах байсныг авалгүйгээр тэр төмөр замууд руу оруулчихсан юм. Тэр оруулсан хөрөнгө оруулалтынх нь хэмжээгээ 1072 хувьцаа эзэмших байгаа иргэддээ төмөр замынхаа компаниудад тийм нээлттэй хөрөнгийн биржид бүртгэлтэй компани болгоод тэр хувьцааг нь эзэмшүүлэх арга хэмжээ аваач л гээд байгаа юм. Ийм чиглэлээр тогтоолд заалт оруулмаар байгаа юм л даа.

**Ц.Цэрэнпунцаг:** Сая Чинзориг гишүүн яг юу тодруулж асуух гээд байгааг нь та нараас бас хэн хариулах юм. Ойлгомжтой байгаа биз дээ. Хэрвээ бид нар энэ хувьцаа эзэмшигчд шийдвэр гаргадаг байсан бол бид нар төмөр зам барихгүй гээд барих, барихгүй шийдвэр гаргаагүй байхад өмнөөс нь шууд аваачаад тэр ногдол ашгийг нь өгөхгүй төмөр зам руу хийчихсэн байна. Тэгэхээр хувьцаа эзэмшигчдийн чинь эрх ашиг зөрчигдөөд, тэр авах ёстой хувьцаанд ногдох ёстой үр ашиг нь төмөр зам руу орсон байна гээд байна шүү дээ. Төмөр зам руу орчихсон юм бол тэр ноогдол ашиг нь тооцож барьж өгөх арга зам нь хууль эрх зүйн орчин, боломж нь байгаа юм уу, үгүй юу? Ж.Бат-Эрдэнэ гишүүний микрофон нээе.

**Ж.Бат-Эрдэнэ:** Чинзориг гишүүний санал ч бас буруу санал биш л дээ. Угаасаа ноогдол ашгийн иргэддээ хуваах ёстой байсан зүйлийг төр шийдвэр гаргаад төмөр зам руу оруулчихсан шүү дээ. Тэгэхээр энийгээ буцааж нөхөж олгох байдаг юм уу? Эсвэл бүр нөхөж олгодог мөнгө төгрөг юмнууд нь гарч ирдэггүй юм бол төмөр замд нь ногдол ашиг нь оруулаад тийшээ нь хувьцаа эзэмших, хувьцаа шилжүүлээд хувьцаа эзэмших бололцоог нээдэг ч юм уу ийм зүйл бас байж болохгүй ч зүйл биш ээ. Бас зөв ч санал дэвшүүлж байх шиг байна. Тэгээд юу яахгүй юу даа. Чинзориг гишүүн саналын томьёолол бэлдээд оруулчихвал энэ ч болохгүй гэсэн асуудал биш л дээ. Тэгээд санал хураагаад явчихвал яасан юм бэ?

**Ц.Цэрэнпунцаг:** Батлут гишүүн асуултаа асууя.

**Д.Батлут:** Хэд хэдэн асуулт байна. Тогтоолын төслийн 5 дахь заалт дээр гишүүд бас нэлээн ярьж байна. Тэгээд энэ 5 дахь заалт бол компанийн засаглалыг сайжруулах, ил тод байдлыг хангах, олон нийтийн хяналт оролцоог нэмэгдүүлэх гээд заачихсан байгаа юм л даа. Яг энүүгээрээ аваад үзэх юм бол 2012 оны 4 дүгээр сарын 10-ны өдрөөс хойших төрсөн хүүхдүүдийг энэхүү хувьцаа эзэмшигчид оруулна гээд тооцсон нь тэр нь сая орчим хүүхэд байна гээд үзэхлээр үндсэндээ 26 орчим хувь болж байх жишээтэй. Тэгвэл нийт 100 хувийн 26 хувь нь олон нийтийн оролцоотой иргэдийн хувьцаа болж хувирч байна. Энэ тэгвэл компанийн сайн засаглалын жишээ мөн үү. Ил тод байдлыг хангаж чадах уу. Олон нийтийн оролцоотой байх тэр хамгийн Атамалын загвар өөрөө мөн юм уу? Энэ дээр нэг хариулт өгөөч ээ.

Хоёрдугаарт нь би Дамдинням гишүүнтэй санал нэг байгаа юм. Иргэд мэдэхгүйн зовлон их байгаа иргэдэд. Иргэд өөрсдөө хувьцааны тухай ямар нэгэн ойлголт байхгүй. Нийгмийн оролцоо тал дээрээ сул байгаа. Мэдээ, мэдээллийн хомсдолд орчихсон энэ цаг хугацаанд маш олон сөрөг зүйлүүд гарч байгаа. Түүний нэг нь нүүрсний хулгай. Тэгэхээр энэ тогтоолын төсөл дээр тэр соён гэгээрүүлэх, иргэдийг соён гэгээрүүлэх, ялангуяа энэ “Эрдэнэс тавантолгой” хувьцаатай холбоотой асуудлыг иргэдэд маш сайн ойлголт өгөх соён гэгээрлийн асуудлуудыг заавал тусгаж өгөх нь зүйтэй юм гэдэг дээр би санал байна. Тэгээд энийг энэ дээр томьёолж оруулах нь зүйтэй байх гэж харагдаж байгаа юм.

Тэгэхээр сүүлд нь бас нэг асуулт байна. Бид нар энэ бирж байгуулаад байгалийн баялгаа нээлттэй, ил тод байдлаар зарж борлуулах боломж бүрдэх нь гэж харж байна. Бид дэлхийн зах зээлийн үнээр бүх байгалийн баялгаа борлуулах боломжтой юу? Яах вэ зэс, зэсийн баяжмалууд харьцангуй алт гэх мэт байгалийн баялгууд явж болох байх. Нүүрсээ бид нар яг дэлхийн зах зээл дээр зах зээлийн үнэ ханшаар борлуулах боломж байгаа юу. Бирж дээр гаргаж ирж тавьснаараа. Энэ дээр нэг хариулт өгөөч. Дараа нь тодруулна.

**Ц.Цэрэнпунцаг:** Ажлын хэсгээс хэн хариулах юм. Ажлын хэсгийн 3 номерын микрофон нээе.

**О.Батнайрамдал:** Батлут гишүүний асуултад хариулъя. Уул уурхайн бүтээгдэхүүний биржтэй болсноор бүтээгдэхүүнээ цаашдаа дэлхийн зах зээлийн үнээр арилжаалах боломжтой болох уу гэж. Тэгэхээр яг уул уурхайн бүтээгдэхүүний биржийн тухай хуулийн гол амин сүнс нь одоо яг цаашдаа бид нар уул уурхайн бүтээгдэхүүнүүдээ олон улсад арилжаалагдаж байгаа үнүүд бол дандаа хил нөхцөлөөрөө, ихэнх нь далайн гарцтай оронд See born буюу далайн гарцаараа үнэ нь зарлагддаг байгаа. Тэгэхээр бид нар ч гэсэн нэгэнтээ уул уурхайн бүтээгдэхүүний дийлэнх нь төрийн болон төрийн өмчийн оролцоотой компаниар дамжиж гарч байгаа бол тэр төрийн өмчийн оролцоотой компаниудаа гаргаж байгаа уул уурхайн бүтээгдэхүүнүүдээ бүгдийг нь цаашдаа хил нөхцөлөөр заръя гэж. Тэгэхээр энэ яг хууль дээрээ ч гэсэн яг 10.1.5 дээр олон улсын зах зээлийн үнэд нийцсэн нээлттэй, ил тод арилжааны зарчимд тулгуурлан үнэ тогтоно гэдэг заалтыг бас бид нар хууль дээр тусгаж өгсөн байгаа. Тэгэхээр ингэснээрээ байгалийн баялгаа ялангуяа төрийн болон төрийн өмчийн компаниудаар дамжиж гарч байгаа бол илүү яг хил нөхцөлөөр олон улсад зарлагддаг тэр хамгийн авч болох тэр хамгийн дээд боломжит үнээрээ арилжаалах тэр нөхцөл байдлыг энэ уул уурхайн бүтээгдэхүүний биржээр бид нар гаргаж ирье гэж зорьж байгаа юм.

**Ц.Цэрэнпунцаг:** Ажлын хэсгийн 2 номероос нэмж хариулъя. 2 номерыг нээе.

**Б.Дөлгөөн:** Батлут гишүүний асуултад тодруулъя. Ерөнхийдөө бол 1 сая хүн нэмэгдсэнээр бол 3.5 орчим сая хүн болно гэсэн эхний тооцоолол байгаа. Ингэснээр бол төрийн эзэмшлийн хувь бол 72 хувь болоод иргэдийн хувь нь 27 орчим хувь байх болов уу гээд энэ хэлбэлзлээс хамаарч байгаа. Мэдээж тоо эцэслэгдээгүй. Он дуусаж байж гарах байх. Ингэснээр бол мэдээж 26, 27 хувь маань яг иргэдийн өмчлөлд шилжээд оролцсоноороо энэхүү компани нь олон нийтийн оролцоотой сайн засаглалтай компани гэж бас шууд хэлэх нь зохимжгүй. Ер нь бол компанийн сайн засаглалын зарчмыг мөрддөг, олон нийтийн хараа хяналттай, мэдээлэл нь ил тод байдаг ийм компани бол Монголын Хөрөнгийн бирж болон бусад энэ хөрөнгийн бирж дээр бүртгэлтэй нээлттэй хувьцаат компаниуд дээр бол ерөнхийдөө яригдаж явдаг. Учир нь бол яг нээлттэй хувьцаат компанийг мэдээллээ ил тод байлгах мөн ялангуяа хувьцаа эзэмшигч, түүн дотроо жижиг хувьцаа эзэмшигчийн эрх ашгийг хамгаалахтай холбогдсон маш олон дүрэм журмуудыг бол төрийн зохицуулагч Санхүүгийн зохицуулах хороо болон тухайн арилжаа эрхлэх байгууллага нь өөрөө гаргаж мөрдөж явдаг нийтлэг жишигтэй. Тэгэхээр энэ хүрээндээ хөрөнгийн биржид бүртгэлтэй хувьцаат компани болсноороо магадгүй энэ компани маань бол яг бидний үүсэж байгаа олон нийтийн оролцоотой засаглал сайтай, нээлттэй, ил тод компани болох ийм бүрэн боломж бүрдэнэ гэж үзэж байгаа юм.

**Ц.Цэрэнпунцаг:** Баттулга гишүүн тодруулж асууя.1 минут.

**Д.Батлут:** Хариултыг авлаа. Тэр яах вэ алт цэс мэтийн металл. байгалийн баялаг маань дэлхийн зах зээлийн үнэлгээгээрээ явчих байх. Нүүрс бол асуудалтай шүү. Яг дэлхийн зах зээлийн үнийг барьж аваад, гаргаад тавилаа гэхэд бид нар бүр нүүрсээ экспортолж чадах уу, үгүй юу бас бодох л асуудал. Энэ мэдээж мэргэжлийн байгууллагууд нэлээн анхаарах байлгүй дээ. Нэлээн олон асуудлууд байдаг та бүхэн надаар хэлэлтгүй сайн мэдэж байгаа байх гэж бодож байна.

2 дахь зүйл дээр нь олон нийтийн оролцоотой сайн засаглалтай болъё гэж л байгаа бол дор хаяж 34 хувь байх ёстой. 34 хувиас багагүй хэмжээний олон нийтийн хяналтад байлгаж байж компанийн засаглал сайжирна гэж би харж байгаа юм. Тийм учраас энэ тогтоолын төсөл дээр “Эрдэнэс тавантолгой” хувьцаат компанийн хөрөнгийн биржид бүртгэлтэй болгоод хувьцааны 34-өөс доошгүй хувийг иргэдэд хувьцаа хэлбэрээр олгох.../минут дуусав/

**Ц.Цэрэнпунцаг:** Баттулга гишүүнд нэмж 1 минут өгье.

**Д.Батлут:** Тэгэхээр энэ олон нийтийн оролцоотой, сайн засаглалтай, хяналттай сайн компани болгохын тулд үйл ажиллагааг нь сайжирсан тийм компани болгохын тулд хамгийн багадаа 34 хувийг олон нийтийн хяналтад оруулах хэрэгтэй. Тийм учраас иргэдэд өгч байгаа энэ хувьцаагаа нэмэгдүүлээд 34-өөс доошгүй хувийг нь иргэддээ олгоё гэдэг саналыг гаргаж энэ тогтоолын төсөл дээр оруулах саналтай байна. Ингэснээрээ иргэд маань байгалийн баялгаас бас тэгш хүртээмжтэй ашиг хүртэх, байгалийн баялаг ард түмний өмч гэдэг агуулгадаа бүрэн дүүрэн нийцэж өгнө. Дээрээс нь бас компанийн засаглалаа ч гэсэн хяналттай илүү сайжрах тийм боломж бололцоо бүрдэнэ гэж харж байна. Энийг манай ажлын хэсгийг анхаараарай. Одоо томьёолоод оруулаад явчихъя. Баярлалаа.

**Ц.Цэрэнпунцаг:** Ийм байна гишүүд ээ. Та сая ерөнхийдөө санал хэллээ Баттулга гишүүн тийм ээ. Тэгээд бид нар Их Хурлын тогтоолын төслийг чинь хэчнээн ч ажиллав даа. Тэгээд уг нь энэ ондоо эцэслээд баталчихмаар байгаа юм. Та бүхэн маань ингээд Байнгын хорооны маань гишүүд энэ томьёоллуудаа сайн харах юм бол уг нь энэ агуулгууд байгаа л даа. Тэгээд бид нар энийг чинь нэлээн сайн нарийн заагаад бас явах процессын дарааллыг хүртэл заагаад оруулж ирсэн. Ингээд л баахан буруу, зөвөөр нь мушгиад л асуудал гарсан. Тэгээд ер нь Засгийн газарт өөрт нь өргөн эрх байгаа, цаг хугацааны хувьд, хувьцаа эзэмшиж байгаа иргэд маань бас энэ хувьцаагаа зарчих вий гэдэг ийм болгоомжлол байгаа бол түүнийгээ засаг нь яаж энийгээ эрсдэлээс тойрч гарах юм гэдэг энэ боломжууд нь Засгийн газарт өргөн боломжууд байгаа учраас Засгийн газрын хийх процесс болгон бид нарыг энийг заагаад оруулаад өгөх бол нэг асуудал байгаа юм. Тэгэхээр зэрэг ажлын хэсэг дээр ажилласан ажлын хэсгийн ахлагч Ж.Бат-Эрдэнэ гишүүн та бас дахиад ямар яг бодит асуудлууд байгаа юм яриад нэг тайлбарлаад өг дөө.

**Ж.Бат-Эрдэнэ:** Уул уурхайн бүтээгдэхүүний биржийн тухай хууль бид баталсан. Энэ бол ач холбогдолтой гэдгийг та бүхэн мэдэж байгаа. Цаашдаа бол энэ аж ахуйн нэгж буюу төрийн өмчит компаниуд өөрсдөө мэдээд янз янзын гэрээ хийгээд ингээд будлиулаад байдгийг болиулаад нээлттэй болгож байгаа шүү дээ. Энийг бол та бүхэн маань бүрэн дүүрэн дэмжиж байгаа. Энэ тогтоолыг хууль баталсантай холбогдуулан авах арга хэмжээний хүрээнд гээд уг нь улам сайжруулах гээд яваад байгаа юм. Улам сайжруулах гээд дахиад 1 заалт нэмсэн юм. Энэ нь бол уул уурхайн бүтээгдэхүүний биржийн тухай хууль батлагдаад хэрэгжтэл Засгийн газар Хөрөнгийн биржээр дамжуулаад худалдаагаа хийе. Тэгээд эндээ зориулсан дүрэм, журам боловсруулаад, түр дүрэм, журам боловсруулаад ингээд яв гээд нэг заалт нэмсэн юм. Тэгээд дахиад сайжруулаад энэ дээрээ ерөөсөө 1072 хувьцаагаа бид нар иргэддээ эргэлтэд оруулж өгье, амь оруулъя гэдэг ийм асуудлуудаа дахиад нэмж байгаа юм. Дээрээс нь гишүүдийн яриад байгаа “Эрдэнэс тавантолгой” компанийн ил тод байдлыг хангах, сайн засаглалтай болгох, менежментийг сайжруулах энэ үүднээс нээлттэй биржийн бүртгэлтэй компани болгоё гэдгийг бол дахиад л оруулж ирж байгаа юм. Ингээд сайжруулаад л яваад л байгаа юм л даа. Заалтууд маань нэмэгдээд л байгаа юм. Дээрээс нь нөгөө 1072 хувьцаа чинь 2012 оны 4 дүгээр сарын 11-ний өдрөөс хойших нь бол ерөөсөө өөрөөр хэлбэл шинээр төрсөн хүүхдэд бол энэ чинь ерөөсөө хуваарилагдаагүй байгаа шүү дээ. Тэгэхээр ерөөсөө 2012 оноос хойш төрсөн өөрөөр хэлбэл 1 сая орчим иргэндээ бас дахиад хувьцаа өгчихье гэж байгаа юм. Тэгэхээр энийгээ бас дахиад нэмэгдүүлээд дахиад нэг ийм заалт бид нар ингээд сайжруулаад байгаа юм шүү дээ. Сайжруулаад л нэмээд байгаа юм. Яах вэ одоо гишүүд ингээд орж ирж байгаа санал байна. Жишээ нь 1072 хувьцаагаа ногдол ашгаа дахиж нэмэлтээр өгье эсвэл тэр нөгөө нэг төмөр замд зарцуулсан мөнгийг нөхөж олгоё ч гэдэг юм уу ийм заалт байвал энэ бол болох заалт шүү дээ. Тэгэхээр энийгээ гишүүд маань бол нээлттэй оруулаад явах боломж бололцоо нь байгаа. Гэхдээ энэ ажлын хэсэг дээр орж ирсэн саналаас дүрэм, журмынхаа дагуу бол мэдээж санал хураалт нь явагдаад явах байх. Санал хураалтаар дэмжигдсэн нь дэмжигдвэл энэ дотроо ороод явчих юм байгаа шүү. Тантай холбоотой Батлут гишүүний ярьсантай холбоотой 34-өөс доошгүй хувийг бол ерөнхийдөө оруулах, ер нь бол цаашаа нарийн яривал иргэд маань 18 хувийг эзэмшиж байгаа, 1072 чинь 18 хувь шүү дээ. 18 хувь. Тэгэхээр энэ дээр дахиад 1 сая орчим нэмэгдэнэ гэж бодохоор чинь 20 гаруй 30 орчим хувь нь иргэд дээр очих байх. 30 орчим. Магадгүй 51 хувийг нь төр аваад, 49 хувийг нь менежментээ сайжруулах хүрээнд тодорхой хэмжээний хувьцаа бий болгоод, хувьцаа оруулаад тэрнээс 30 хувьцаа нь бол 1072 буюу иргэдийн хувьцаа болоод цаанаа нэг 20-иод, 10 гаран хувь нь бол бас тодорхой хэмжээний биржээрээ арилжаалагдаад, тэгээд нээлттэй хувьцаат компани болох юм бол таны хэлдэгчлэн хяналт болон менежмент нь бол бүр сайжрах тэгээд ил тод болох, нөгөө хулгай, илүү дутуу асуудал нь бол байхгүй болох зам нь нээгдэх л юм л даа уг нь. Тэгэхээр таны саналтай чинь бол миний хувьд санал нэг байна.

**Ц.Цэрэнпунцаг:** Ер нь ойлголоо. Манай гишүүд энэ дээр мэдээж энэ чинь их ач холбогдол өгч байгаа гэж ойлгож байгаа юм. Ер нь бүгд дэмжиж байгаа юм. Үзэл баримтлалын хувьд бид нар нээлттэй. Тэгэхээр бүр нарийсгаад оруулж ирж байна. Манай олон гишүүд олон саналууд гаргаж ирж байгаа учраас ажлын хэсгийн ахлагч ч гэсэн бас тэгж бодож байна Ж.Бат-Эрдэнэ гишүүн. Тийм учраас Ганхуяг гишүүн та горимын санал гаргачих. Үгүй хойшлуулахаар. Тэгээд ажлын хэсэг дээрээ ажиллаад явчихъя. Эсвэл ийм байна. Нэгэнт ингээд байж байгаа учраас сая энэ саналууд дээрээ уншаад санал хураагаад явчихъя. Тэгвэл бүгдээрээ Байнгын хороо дээр бүгд дэмжиж байгаа. Энийгээ бүр нарийвчилж бас тодорхой болгоод үр дүнтэй болгохын тулд ийм олон санаачилга гишүүдээс гарч ирж байгаа учраас санал хураалтаа явуулчихъя.

Ингээд ажлын хэсгийн боловсруулсан саналаар санал хураалт явуулъя. “Хууль баталсантай холбогдуулан авах арга хэмжээний тухай” энэ ажлын хэсгээс боловсруулж боловсруулсан санал биш шүү.

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.5 дахь хэсгийг үндэслэн Монгол Улсын Их Хурлаас тогтоох нь

Нэг.Уул уурхайн бүтээгдэхүүний биржийн тухай хуулийг баталсантай холбогдуулан дараах арга хэмжээг авч хэрэгжүүлэхийг Монгол Улсын Засгийн газар /Л.Оюун-Эрдэнэ/-т даалгасугай.

1/Уул уурхайн бүтээгдэхүүний биржийн тухай хууль хүчин төгөлдөр мөрдөж эхлэх хүртэлх хугацаанд экспортод гарах нүүрсийг Монголын Хөрөнгийн бирж, төрийн өмчит компанийн цахим системээр дамжуулан арилжаалах нөхцөлийг бүрдүүлэх, экспортод гаргах нүүрсний нээлттэй цахим арилжаатай холбогдох харилцааг зохицуулсан журмыг баталж мөрдүүлэх

2/Биржээр арилжаалах уул уурхайн бүтээгдэхүүний нэр төрөл, ангиллыг баталж, шаардлагатай дэд бүтэц, /итгэмжлэгдсэн лаборатори, агуулах, терминал, тээвэр логистикийн төв/-ийг бий болгох

3/Уул уурхайн бүтээгдэхүүний биржийн үйл ажиллагааг цахимжуулж, үндэсний мэдээллийн технологийн компаниудын хөгжүүлсэн систем, программ хангамжийг биржийн үйл ажиллагаанд ашиглах боломжтой эсэхийг судалж холбогдох арга хэмжээ авах

4/Олборлох үйлдвэрлэлийн ил тод байдлын тухай, Үндэсний баялгийн сангийн тухай хуулийн төслүүдийг боловсруулж Улсын Их Хуралд нэн яаралтай өргөн мэдүүлэх.

5/Компанийн сайн засаглал ил тод байдлыг хангах, олон нийтийн хяналт оролцоог нэмэгдүүлэх, иргэдэд эзэмшүүлсэн 1072 хувьцааг үе шаттайгаар эргэлтэд оруулах, газрын хэвлийн баялгийн үр өгөөжийг ард түмэнд тэгш, шударга хүртээх зорилгоор “Эрдэнэс тавантолгой” ХК-ийг хөрөнгийн биржид бүртгэлтэй компани болгох. Нийт гаргасан хувьцааны төрийн эзэмшлийн хувьцаанаас 2012 оны 4 дүгээр сарын 11-ний өдрөөс 2022 оны 10 дугаар сарын 31-ний өдрийг хүртэл хугацаанд төрсөн Монгол Улсын иргэний шинэчилсэн бүртгэлд бүртгэлтэй иргэн бүрд эзэмшүүлэх асуудлыг судалж шийдвэрлэх

Хоёр.Энэ тогтоолын 1 дэх заалтад заасан экспортод гаргах нүүрсний нээлттэй цахим арилжаанд хяналт тавихтай холбогдох журмыг баталж, хэрэгжүүлэхийг Санхүүгийн зохицуулах хороо /Д.Баярсайхан/-д даалгасугай.

Гурав.Тогтоолын биелэлтэд хяналт тавьж ажиллахыг Монгол Улсын Их Хурлын Эдийн засгийн байнгын хороо /Ц.Цэрэнпунцаг/-т даалгасугай.

Дөрөв.Энэ тогтоолыг баталсан өдрөөс эхлэн мөрдсүгэй.

Санал хураалт явуулчихъя. Эхлээд ажлын хэсгийн гаргасан саналаар, тэгээд дараа нь гишүүдийнхээ гаргасан саналуудаар тус бүр санал хураана. Санал хураалт. Бүгд саналаа идэвхтэй өгөөрэй гишүүд ээ. Анхааралтай. Гишүүдийн 60 хувь нь дэмжиж ажлын хэсгийн гаргасан санал дэмжигдлээ.

Одоо гишүүдийн саналаар санал хураалт явуулъя. Дамдинням гишүүний өгсөн зарчмын зөрүүтэй санал.

“Эрдэнэс тавантолгой” хувьцаат компанийг 2023 оны 2 дугаар улиралд багтаан хөрөнгийн биржид бүртгэлтэй компани болгох. Санал гаргасан Улсын Их Хурлын гишүүн Дамдинням. 1 дүгээр заалтын 5 дахь дэд заалт болгож оруулж байгаа шүү. Санал хураалт. Дэмжчихье бүгдээрээ. Гишүүд ээ, анхааралтай байгаарай. Батлут гишүүн та. Д.Бат-Эрдэнэ гишүүн та санал гаргах уу?

**Д.Бат-Эрдэнэ:** Би уг нь дэмжсэн кнопыг дарсан юм. Тэгээд энэ дээр буруу гараад тоног төхөөрөмж ажиллахгүй байгаа юм. Дахин санал хураалгаж өгнө үү.

**Ц.Цэрэнпунцаг:** Сая Бат-Эрдэнэ гишүүний төхөөрөмж ажиллаагүй, санал нь эсрэг гарсан байна. Ингээд энэ санал хураалтыг хүчингүй болгоё гэсэн санал гаргаж байна. Тийм учраас Бат-Эрдэнэ гишүүний гаргасан саналаар санал хураалт явуулъя. Санал хураалт. Гишүүдийн 60 хувь дэмжиж, саяны хураасан санал хүчингүй боллоо. Ийм учраас дахин санал хураалт явуулъя. Санал хураалт. санал дэмжигдлээ. Гишүүдийн 60 хувь нь дэмжиж, санал дэмжигдлээ.

Ганхуяг гишүүний гаргасан саналыг зарчмын зөрүүтэй саналаар санал хураалт явуулъя. Улсын Их Хурлын тогтоолын төслийн тав дахь дэд заалтад оруулж байгаа санал байна. “Эрдэнэс тавантолгой” ХК-ийн ТУЗ-ийн гишүүдийн 2023 онд нээлттэй сонсгол явуулж, нээлттэй сонгон шалгаруулалтаар томилох, жилийн эцсийн цэвэр ашгийн 10-аас доошгүй хувийг жил бүр ногдол ашгаар хуваарилах. санал гаргасан Улсын Их Хурлын гишүүн Хассуурийн Ганхуяг. Санал хураалт. Гишүүдийн 60 хувь нь дэмжиж, санал дэмжигдлээ.

Чинзориг гишүүний гаргасан зарчмын зөрүүтэй санал.

“Хууль баталсантай холбогдон авах арга хэмжээний тухай” Улсын Их Хурлын тогтоолын 1.5-д “эзэмшүүлэх” гэсний дараа “иргэдийн эзэмшиж 1072 хувьцааны ногдол ашгийг иргэдэд олгох эсхүл Зүүнбаян төмөр замын Гашуун сухайт, тавантолгойн төмөр зам компанид иргэдийн ноогдол ашгаар хөрөнгө оруулсан хэмжээгээр нь хувьцаа эзэмшүүлэх” гэж нэмэх. Санал гаргасан Улсын Их Хурлын гишүүн Чинзориг. Санал хураалт. Санал хураалтыг түр зогсооё. Саналыг нь тодруулчих. Чинзориг гишүүн нээрээ нь тийм шүү. Та саналаа татчих уу. Сайн бодох уу? Та хэд дахиад нэг ярилцаад үзье. Тэгээд санал хураалт саяынхаараа юу ч гэсэн санал хураалт явчихъя. Санал хураалт. Гишүүдийн 60 хувь нь дэмжиж, санал дэмжигдлээ.

Дараагийн санал. Батлут гишүүний гаргасан зарчмын зөрүүтэй саналаар санал хураалт явуулъя. “Эрдэнэс тавантолгой” ХК-ийн иргэдэд эзэмшүүлэх хувьцаа 34 хувиас доошгүй байх. Санал гаргасан Улсын Их Хурлын гишүүн Батлут. Санал хураалт. Гишүүдийн 60 хувь дэмжиж, санал дэмжигдлээ.

Эдийн засгийн байнгын хорооны өнөөдрийн хуралдаан өндөрлөлөө. Ажлын хэсгийнхэнд баярлалаа. Ингээд хуралдаан хаасныг мэдэгдье ээ.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Э.СУВД-ЭРДЭНЭ